
Kardinal 

FRANJO KUHARIĆ 
O IVANU MERZU 


«lma ljudi, sigurno i među mladima, 
koji vole planine. Kao što sam jučer u kate¬ 
drali spomenuo da je otkrivanje Merčeve duše ulazak u je¬ 
dan splet divnih planina, tako bih sada pozvao da bude 
što više planinara duha koji će težiti prema tom vrhuncu. 

Ivan Merz bliješti u tom nizu velikih, vjernih sinova i 
kćeri naše Crkve u hrvatskom narodu kao jedan blještavi 
vrhunac. I kao što se na vrhunce penju hrabri planinari, 
tako bih želio da otkrivanje Ivana Merza u mladim dušama 
ove generacije, ovih naših prilika, budi težnju da se penju, 
da idu u visine i da osjete kako je divno gledati s tih visina 
na široke horizonte Božje stvarnosti i da osjete kako je čist 
zrak u visinama, te da uvijek prema njima teže.* 


.» 


Iz govora nadbiskupa Franje Kuharića na svečanoj akademiji prigodom proslave 
50. obljetnice smrti Sluge Božjega Ivana Merza u velikoj dvorani Nadbiskupskog 
sjemeništa na Šalati, u Zagrebu, na blagdan Krista Kralja, 26. XI. 1978. 


Slika na naslovnoj strani: Ivan Merz kao časnik u Prvom svjetskom ratu 


Izdavač: 

Za izdavača: dr. Josip JAKŠIĆ, predstojnik Katehetskog ureda 
i o. dr. Božidar NAGY, postulator 

10000 Zagreb, Vlaška 93; 098/546 806 
Zagreb, 2002. god. 

E-mail: postulatura.merz@ffdi.hr 
www.ffdi.hr/ivan-merz 

Kompjutorska priprema: Medijski centar «Glas Slavonije« d.d., Osijek 
Tisak: PAN - Papirna industrija, Zagreb. 

UVOD 


Ovo je drugi svezak Materijala o Časnom Sluzi Božjem Ivanu Merzu, namijenjen za 
pripremu njegove beatifikacije i kanonizacije. 

Proglašenje blaženim jednog Božjeg ugodnika jest veliki dar određenom narodu i 
mjesnoj Crkvi. Da možemo dostojno primiti taj dar, potrebna je duhovna priprema, na¬ 
pose djece i mladeži, kojima je Ivan Merz bio i jest uzor kršćanskog života. 

U prvom svesku donijeli smo pismo što ga je uputio predsjednik Vijeća za katehi- 
zaciju Hrvatske biskupske konferencije biskup Marin Srakić svim vjeroučiteljima uoči 
početka nove vjeronaučne godine 2002.12003., o potrebi pripreme djece i mladih za 
proglašenje blaženim Ivana Merza. Tu su potom ostali dokumenti: izjave pape Ivana Pa- 
vla II. i kardinala Franje Kuharića o Ivanu Merzu, poruka bosansko-hercegovačkih bi¬ 
skupa u povodu priprema za beatifikaciju, te članak biskupa Mije Škvorca »Svetac za¬ 
grebačkog asfalta«, objavljen u Glasu Koncila. U drugom dijelu prvoga sveska donese¬ 
ni su materijali koji mogu poslužiti za izradu kateheza za djecu i mladež. Na kraju su do¬ 
dani i tekstovi za kviz-tombolu o životu i mislima Ivana Merza. 

U ovom drugom svesku donosimo opširniju biografiju Ivana Merza za detaljnije 
upoznavanje njegova života i djelovanja. Zatim je tu članak objavljen u časopisu 
KATEHEZI o Merzu kao odgojitelju mladeži, uz prikaz njegovih metoda koje je primjenji¬ 
vao u odgoju mladih. Dodan je daljnji materijal za kateheze, te izvatci iz njegova dnevni¬ 
ka, napose o njegovom doživljavanju ljubavi i simpatije. 

U sljedećim svescima donijet ćemo odabrane tekstove Ivana Merza, izjave suvre¬ 
menika o Merzu, izabrane pjesme koje su spjevane njemu u čast, potom izbor iz zahval¬ 
nica za primljena uslišanja i milosti, izjave mladih itd. 

Za detaljnije upoznavanje osobnosti, lika i djela Ivana Merza postoji obilna literatu¬ 
ra. Mnogo toga već je dostupno na njegovoj internet-stranici na adresi: 
www. ffdi. hr/ivan-merz 

Sve ostale informacije o Ivanu Merzu, kao i narudžbe za publikacije i literaturu 
mogu se dobiti na adresi: POSTULATURA IVANA MERZA, župa sv. Petra, Vlaška 93, 
10000 Zagreb, 098.546.806. E-mail: postulatura.merz@ffdi.hr 

Zagreb, Blagdan Krista Kralja, 24. XI. 2002. 

POSTULATURA ZA BEATIFIKACIJU IVANA MERZA 


VAŽNA NAPOMENA: U planu je objavljivanje još nekoliko sve¬ 
zaka ovakvih materijala o Ivanu Merzu namijenjenih pripremi njegove 
beatifikacije, a potom i kanonizacije. Preporučamo da ih sačuvate, te 
kad bude objavljen posljednji svezak korisno će biti uvezati ih. Korice 
za uvez, koje će biti tiskane s posljednjim brojem Materijala, možete 
već sada predbilježiti na adresi Postulature, telefonom, putem faksa ili 
e-maila. Novi naraštaji mladih dolaze. Trebat će i njih upoznavati s li¬ 
kom našeg blaženika i budućega sveca. Ovi će se materijali uvijek 
moći koristiti i u raznim drugim prigodama. 

BIOGRAFIJA IVANA MERZA 

kronološki pregled života i djelovanja 


Djetinjstvo i mladost 

u Banjoj Luci od 1896. do 1914. 


Ivan Merz rođen je 
16. prosinca 1896. g., u Ba¬ 
njoj Luci. Otac, po zanima¬ 
nju časnik Austro-Ugarske 
Monarhije, vršio je ondje 
službu šefa željezničke po¬ 
staje. Kao jedinca od najra¬ 
nijih dana okruživala ga je 
velika roditeljska ljubav. 
Imao je bezbrižno i sretno 
djetinjstvo i mladost. Od ro¬ 
ditelja je primio pristojan 
građanski odgoj, ali bez po¬ 
sebne kršćanske podloge. 
Rastao je u liberalnoj sredi¬ 
ni. Osnovnu školu započeo 
je u Banjoj Luci, 2. i 3. razred pohađa u Prijedoru kamo 
mu je otac, zbog službe, bio privremeno premješten. 
Školovanje nastavlja u Banjoj Luci, gdje pohađa gimna¬ 
ziju. Maturirao je s odličnim uspjehom 1914. g. Imao je 
svega 17,5 godina. 

Za njegovu vjersku orijentaciju, koja se počela na- 
zirati već pod konac gimnazije, bio je zaslužan njegov 
gimnazijski profesor, uzorni katolički laik dr. Ljubomir 
Maraković. Kroz književnost i umjetnost usmjeravao je 
Ivana prema moralnim i religioznim vrijednostima. Bio 
mu je pravi vodič kroz mladost. Već u zreloj dobi Ivan je 
o njemu zapisao: “Katolik svjetovnjak spasio me za 
vječnost.” Ivan mnogo čita, posebice djela književne vri¬ 
jednosti. Privatno uči francuski i engleski, svira glasovir i 
violinu. Imao je dara i za crtanje. Aktivno se bavi špor¬ 
tom. Igra tenis, vozi bicikl, bavi se gimnasticiranjem, 
šahom, klizanjem na ledu, kuglanjem. 

Opjevana mladost 

Malo je ljudi, pa i među većinom Božjih ugodnika, 
čiji bismo duševni razvoj i uspon prema Bogu mogli tako 
izbliza slijediti, kao što je to slučaj kod našeg Ivana Mer- 
za, zahvaljujući njegovom opširnom dnevniku. Počeo ga 
je pisati na poticaj svoga profesora dr. Marakovića sa se¬ 
damnaest godina i nastavio ga voditi sve do zrele dobi. U 
svome dnevniku Ivan je opisao svaki treptaj svoga mla¬ 
doga srca, sve intelektualne i moralne bure i oluje kroz 
koje prolazi mladi čovjek u svome rastu; slijedimo ga na 
svakom koraku njegova uspona prema životnim vrijed¬ 
nostima i prema Bogu. Mnogi je mladi čovjek na strani¬ 
cama njegova dnevnika prepoznao sebe. Našao je toliko 
toga zajedničkoga što mu je ulilo povjerenja i hrabrosti 


da ne sustane u traženju Istine, Dobrote, Ljepote i Lju¬ 
bavi, koje je Ivan pronašao u Isusu Kristu. U ovome krat¬ 
kom i sažetom prikazu Ivanova života donosimo samo 
poneki značajniji izvadak iz njegova zanimljivog i opšir¬ 
nog dnevnika koji nam omogućuju da bar na trenutak 
otškrinemo svetište njegove duše koju je sve više i više 
ispunjavala Milost. Opširnije dijelove njegova dnevnika 
čitatelj će naći u drugim Ivanovim biografijama. Ivanovi 
tekstovi iz dnevnika o doživljaju njegove prve mlade¬ 
načke ljubavi, razmišljanja o ženi, braku, obitelji objav¬ 
ljeni su u posebnoj knjizi «Ljubav i čistoća», FTI, Zagreb 
2002. Jedan dio tih tekstova nalazi se u ovom drugom 
svesku Materijala u poglavlju «Mladi Ivan Merz raz¬ 
mišlja o ljubavi», str. 102 do 127. 

Na početku svoga dnevnika Ivan navodi usklik 
“Živjela umjetnost!”. Time je označio svoje oduševljenje 
za vrijednosti koje su dominirale njegovom dušom u 
prvim godinama mladenaštva. Kao moto dnevniku stav¬ 
lja Ivan stihove iz Byronovog djela »Manfred«: 

Za mladih dana želio sam vruće 
Da srca drugih svojim prožmem srcem, 

Da svijetlim narodima, da se uspnem 
Ja ni sam ne znah kamo.... 

Ovi stihovi, osim što 
izražavaju mladenački idea¬ 
lizam, imaju u sebi i nešto 
proročkoga: izraz su nejasne 
slutnje onog poslanja što ga 
je Božja Providnost Ivanu 
namijenila. Za života, a po¬ 
sebice nakon svoje smrti, 
Merz je prožeo tolika srca 
svojim srcem, pokazao je 
mnogima “put k Suncu”, tj. k 
Isusu Kristu, a sada se nalazi 
na usponu da “zasvijetli na¬ 
rodima” s oltara katoličkih 
crkava kao blaženik i svetac! 
- U nastavku donosimo nekoliko izvadaka iz dnevnika 
što ih je Ivan zapisao pred maturu. 

Bože, koliki je svemir! 

Iz gimnazijskog Dnevnika 

Banja Luka 2. III. 1914. - U fizici smo govorili o 
brzini svjetla... Bože, koliki lije svemir: sve svijetli, sve se 
kreće savršeno točno, sve je veliko, neizmjerno veliko. 



Ivan Merz 
u osnovnoj školi 



Ivan Merz gimnazijalac 


68 







Zvijezde jezde kroz prostor, sve je neizmjerno u tom sil¬ 
nom prostoru. Naša zemljica kao mrvica leti također i 
okreće se... A taj čitav svemir, ono što se vidi i ne vidi, 
ono što se čuje i ne čuje, tko ravna tim teatrom, tko je taj 
veličanstveni Duh koji to obuhvaća? ON je. 

26. IV. 1914. Što više upoznajem katolicizam, tim 
više vidim da je neiscrpiviji. Već želim primiti Tijelo 
Njegovo, svrhu i posljedni uzrok čovječanstva. Kolika je 
Ljubav Njegova, kad On, Neizmjernost, koga ne 
možemo shvatiti, On koji ravna svemirom i svakom trav¬ 
kom i koji zna i gleda na prepiranje sićušnog ljudskog 
roda, daje nama, malenima i ništavnima, Sebe na blago¬ 
vanje! 

11. VII. 1914. - Finiš finaliter. Maturirao sam. 
Riješio sam se brige, ali... plakao sam u podne. Tko bi 



znao zašto. Novi korak. 
Djetinjstvo je prošlo. 
Počinju velike dužnosti. 
Ideali postaju realna pi¬ 
tanja. Proći će i život. 

30. VIII. 1914. Na¬ 
pasti navale užasno, no 
molitva me diže. U svetinji 
nad svetinjama (R. Tago- 
re), u srcu mom nepoko¬ 
lebljiva je vjera. Skepse 
ima. Vječit je boj... Gledat 
ću otići na ispovjed prije 
polaska (u Vojnu akademiju) i da primim Tijelo za ok¬ 
rjepu u budućem životu. 


Ivan Merz gimnazijalac 


Odlazak u svijet 


U Vojnoj akademiji 1914. god. 

Nakon mature Ivan 
polazi u jesen 1914. god. u 
Vojnu akademiju, u Bečko 
Novo Mjesto. Roditelji su 
željeli da postane časnik, kao 
i njegov otac. Međutim, za 
vojničku službu Ivan nije 
imao ni volje, ni smisla. 
Izdržao je u akademiji samo 
tri mjeseca. Ipak, i to vrijeme 
mu je koristilo jer je upoznao 
svu moralnu bijedu mnogih 
ljudi. Iz dnevnika se jasno 
vidi kako ga svijet vjere, kao 
suprotnost moralnom zlu 
koje je Ivana okruživalo, sve 
više privlači. 

Iz Dnevnika u Vojnoj akademiji 

Bečko Novo Mjesto, 21. IX. 1914. - Moja vjera, iz¬ 
gleda, slabi. Misao na ono lijepo, na religiozni život, kao 
da zamire... Ispovijedi, koju bih toliko želio, ovdje kao da 
nema. Pričest ne mogu primati... 

25. X. 1914. - Sve prolazi! To sada osjećam svom 
dušom. A možda mi svaki sljedeći čas može donijeti gad¬ 
nu misao: borba tijela s duhom. Sav je život ovakva borba 
između dva elementa i ovom se borbom dovinjavamo 
Idealu našega života: Svevišnjemu. Bože, Bože sveti, daj 
mi snage da se pomolim, da se spor ažurnim sa svojim 
Stvoriteljem, sa Štvoriteljem svih divnih zakona u priro¬ 
di, s Gospodarom neizmjernih treptećih zvijezda, s 
vječnom Istinom! “Moliti znači vjerovati”. Ja vjerujem u 
Gospoda Boga Svemogućega, vjerujem daje On savršen 
Duh u slobodi volje i veličini.... U molitvi se s Njim raz¬ 
govara i On mu tako čudnovato fino odgovara da čovjek 
misli, te diše zrak visina. Taj razgovor sa Svevišnjim, ta 


veza, priznavanje Svevišnjega, to je religija. Religija je 
bez molitve mrtva... Bog je duševno biće. A pošto smo mi 
tjelesni to je misao na njega tjelesno duševna. Da ga ra¬ 
zumijemo, postao je Emanuelom, nama sličnim. I mi se 
Isusu možemo moliti i ta nam je molitva mnogo lakša, jer 
nam je Isus bliži. 

19. XII. 1914. - Kad čujem da se gadno govori, kad 
se i u moju dušu hoće uvući gadne slike, uvijek nepromi¬ 
jenjeno vidim sliku Madone s Djetetom, onaj lijepi i ma- 
jestetični izraz, ono usredotočenje svega uzvišenoga. 

22. XII. 1914. - Završavam dnevnik i nadam se. 
Molim Svevišnjega koji je odredio put Suncu i zvijezda¬ 
ma, smjer svakoj stabljici i zadaću svakom mravu, da i 
meni od sada pokaže put k Čistoći, velikoj umjetnosti, 
svemu Najvišemu i Vječnomu. Neka se opet i opet pro¬ 
budi Faust koji je ovdje kao zaspao. 

Student u Beču 

Početkom 1915. g. Ivan polazi u Beč na studij. 
Majci za volju upisuje pravo, ali usput pohađa i preda¬ 
vanja iz književnosti. U Beču mu se kulturni horizonti 
veoma proširuju. Mnogo čita, posjećuje kazališta, ide na 
koncerte, u operu. U dnevniku se iz toga razdoblja raza- 
bire daje to doba njegovih najvećih unutrašnjih lutanja i 
traženja. Muči ga problem ljubavi. Uspomena na prvu 
mladenačku ljubav prema Greti još uvijek je živa. Tište 
ga i vjerski problemi, ali uz svu sumnju on želi vjerovati. 
Osjeća u sebi veliku težnju za moralnim usavršavanjem. 
Posebno je oduševljen Goetheovim Faustom i njegovim 
traženjem konačne istine. 

Iz Dnevnika 

Beč, 17. I. 1915. - Moja molitva sada ide Ne¬ 
oskvrnjenoj: Neka me u ovome gradu prati na svakom 
koraku! Svaki moj hod i korak neka bude usmjeren lije¬ 
pom! 



Ivan Merz pitomac Vojne 
akademije 1914.g. u 
Bečkom Novom Mjestu 

27.1.1915. - U nedjelju je Pričest. Ne mogu shvati¬ 
ti da će Krist, Bog-Stvoritelj, Onaj za kojim sve teži, koga 
čovjek u snu i na javi osjeća, Onaj jaki i svemoćni, koji je 
dao kretanje svemiru, Onaj koji nad svakom travkom i 
nad svakim crvićem bdije, da Krist kome su čavle kroz 
noge i ruke probijali, na koga su pljuvali, Onaj koji je 
mrtve oživljavao i djecu volio, te kod svoje vlastite smrti 
sunce zamračio i zemljom potresao, da će Taj biti moj, 
da će razgovarati sa mnom, čovjekom za koga samo ja 
pravo znadem. Po tome baš vidim da je to On, jer poka¬ 
zuje u tome svoju neizmjernu ljubav. 

10. III. 1915. - Život nam mora biti žrtva, da mno¬ 
go lijepoga ni ne gleda. 

17. V. 1915 - Život mije veliki upitnik. Od dana do 
dana gubi se moja djetinja vjera. Ono prijašnje razliko¬ 
vanje između dobra i zla nedostaje mi... Svi ovi nazori o 
svijetu nisu li samo predrasuda? I uvijek tako živim i pi¬ 
tam se. Samo ono što vidim pred sobom, uviđam da po¬ 
stoji... Postoji li Bog ili ne postoji? Činjenica je da On po¬ 
stoji, da ga osjećam oko sebe, u sebi, tu, ovdje, ondje, po¬ 
svuda. Njegove melodije drže i ispunjavaju čitav svemir. 
Svaki čovjek ćuti dah nečega većeg i vječnijeg... Dakle, 
Bog postoji... I Onaj kojega mi oko sebe osjećamo, do 
kojega razum dolazi da je vječan, kome duša nehotice 
teži, taj će jamačno biti Pravednost. Time dolazimo do 
osobnog Boga. On postoji, i ja u to čvrsto vjerujem, i u 
najjačim trenucima kušnje i sumnje, da je On jedini, 
vječni, veliki Bog. Kad on postoji, već slijedi da naš život 
ima svrhu... No, nije dosta samo vjerovati. Naša vjera 
mora biti sustav, mora biti putokaz života da ne radimo 
protiv principa pravednosti i vječnosti. Religije daju su¬ 
stave. I ja kažem: “ Aut catholicus aut nihil. ” (Ili katolik 
ili ništa). U ovome pogledu nije u meni nikada postojala 
ni najblaža sumnja. Znam i osjećam daje katolicizam je¬ 
dina prava vjera (ako uopće vjera postoji). O drugim vje¬ 
rama nisam nikada niti mislio da bi bile bolje od kato¬ 
ličke. Eto, ja sam u duši katolik, ali onaj iskonski čovjek u 
meni, onaj Faust, onaj koji ne zna za odgoj i predrasude, 
vuče me u težnji dolje i prisiljava me da u sve sumnjam. 

23. IV. 1915 - Mili roditelji čestitali su mi imen¬ 
dan. Svevišnji ih blagoslovio! Kad posumnjam u Najviše, 
u Dobrotu i u svu svoju ideologiju, u menije nepokoleb¬ 
ljiva ljubav i naklonost prema roditeljima, nju osjećam 
tako živo i ona mi svjedoči da ljubav, duša, Bog nisu uto¬ 
pija nego da sve ovo postoji, da je čovjek, uistinu, ideja 
koja teži svome izvoru. 

U očekivanju odlaska u vojsku 

U ljetu 1915. g. Ivan je pozvan u vojsku. Čekajući 
odlazak boravi kod roditelja u Banjoj Luci. I dalje mno¬ 
go čita književna djela. Marljivo vodi dnevnik. U svjetlu 
vjere nazire polagano rješenja za mnoga pitanja. I nada¬ 
lje osjeća težnju za usavršavanjem svoje duše i svoga ka¬ 
raktera. U tom razdoblju čini važan korak u svome du¬ 
hovnome životu: za blagdan Bezgrješnog Začeća 
Blažene Djevice Marije, 8. XII. 1915., zavjetuje čistoću 


do ženidbe. Tim se zavjetom svjesno obvezao da se neće 
ogriješiti o 6. i 9. Božju zapovijed. 

Iz Dnevnika 

Sarajevo, 25. X. 1915. - Sjajna su neka mjesta iz 
Ivanova evanđelja o pričesti. Kod zadnje mise mnogo 
sam o njima razmišljao i tako se uživio da sam zbilja mi¬ 
stički osjećao pretvorbu i da je ondje Krist, kojemu se 
moramo klanjati. 

Banja Luka, 12. XII. 1915.- Izmiren sam, možda, 
zauvijek s prirodom. Ženski je element u mom životu 
odigrao ulogu koju mora. Sa ženama ovdje više nemam 
posla. Zaljubljivati se neću, moglo bi se izroditi u sjetil- 
nost. Ostale ženske neka igraju u mome životu ulogu 
muškog, osobito finog muškog prijatelja. No, strašno mi 
je kad pomislim da ću se uvijek morati kretati u društvu 
punom sjetilnosti. Neki dan sam zavjetovao BI. Djevici 
čistoću sve do ženidbe. Možda će ta trajati i do smrti. 



Ivan Merz ljubitelj književnosti 

23.1. 1916.- Htio bih biti ponizan! Silno ponizan! 
Svu onu prirođenu oholost uništiti i ponizno težiti za isti¬ 
nom, samo zbog te same istine... 

28.1.1916. - Uviđam da sam silno daleko od 
savršenosti... Jako me to boli. Tu si umišljam nešto na 
svoj dobar primjer i vidim da sam kršćanin samo na jezi¬ 
ku, ali na djelu ne. Kršćanstvo mi nije još zašlo u krv. 
Nema ništa težega nego biti dobar kršćanin... Cijeli je 
život protiv mojih želja. Slabost, slabost i vječna slabost. 
Trebao bih se više moliti Bogu da ne izgubim onu mi¬ 
stičnu vezu s Njim, da Ga osjetim u svakoj misli, kod sva¬ 
kog pogleda i kod svakog posla. A ovako se pomolim 
ujutro i uvečer, zapravo, misli mi mehanički izgovaraju 
svete riječi. Trebao bih dnevno, bar samo pola sata, čitati 
Evanđelje, razmišljati o tome, pa onda u podne iza Zdra¬ 
vo Marijo sebi predočiti neke transcedentalne stvari i 
tako cijeli dan, cijeli život provoditi u tom mističnom 
svjetlu, stvarajući od svoje duše remek-djelo i tražeći 
Istinu-Svrhu. 

24. II. 1916. - Jako volim tišinu i mir, mogu raz¬ 
mišljati, mogu misliti na misterij Euharistije, zapadati u 
nepomično čuđenje, mogu se dugo moliti... Ljepše je u 
samoći. Ljepše je zavući se u tamnu crkvicu i kod treptaja 
vječnog svjetla, za zadnjih traka sunca, tiho moliti kruni¬ 
cu i diviti se, vječno se diviti Euharistiji, tome sjaju, toj 
veličini, toj neizmjernoj Ljubavi... 

28. II. 1916. - Prije odlaska u vojsku još ću napisati 
koju rečenicu. Time završavam ovaj dnevnik kojim htje¬ 


doh odgajati svoju unutrašnjost i od svoje duše stvoriti 
remek-djelo. Osjećam da sam još silno daleko od cilja... 
Bio sam jučer na Pričesti i tako sam veseo i zadovoljan, 
tako da se, čini mi se, neću nikada žalostiti, pa makar mi i 
teško bilo... Čovjek je ovdje samo putnik, njegovo pravo 
određenje nije ovdje, na toj zemlji, on je izabran za nešto 
više. 


U Prvom svjetskom ratu 1916. - 1918. god. 


U veljači 1916. god. 
polazi Ivan u vojsku i nakon 
časničkog tečaja poslan je na 
bojište u Italiju, gdje ostaje 
do kraja rata. Kako je proživ¬ 
ljavao rat i njegove strahote, 
najbolje se vidi iz dnevnika 
koji je uspio voditi i na fron¬ 
ti. Gledajući svakodnevno 
smrti u oči, izvrgnut strada¬ 
njima svake vrste, Ivanov se 
Ivan u vojsci-polaznik nazor na svijet produbio . 

časničkog tečaja 0 • -i i r . 

° Sumnj e i kolebanj a iščezava¬ 

ju u susretu s trpljenjem i smrću. Kršćanska vjera pojav¬ 
ljuje se Ivanu kao jedina vrijednost koja pobjeđuje sve 
zlo koje je Ivan oko sebe gledao i doživljavao. Pred kraj 
rata piše Ivan svome ocu ove značajne riječi: “Zahvalan 
sam Bogu što sam sudjelovao u ratu, jer me je rat naučio 
mnogomu tome što ne bih nikada inače spoznao. Želim 
živo opet postati slobodan i urediti svoj život prema ono¬ 
me što sam spoznao daje pravo.” 

Iz ratnog Dnevnika 

Graz, 18. III. 1916. - Velika je vjerojatnost da ću i 
ja na front. Iskreno govoreći, ja se ne bojim smrti, ta 
tamo gore je ono pravo carstvo. Samo se još nisam pomi¬ 
rio s mišlju da ću ja zaista onamo i nisam sebi svjestan da 
vodim krepostan život... Ta uvijek sam bio protiv rata. 
Sve bih ljude najradije izgrlio i pomirio između sebe... 



Ivan na vojnoj obuci u Grazu (gornji red drugi zdesna) 


Graz, 27. III. 1916. - Upravo sada trebam duševne 
snage, trebam crpsti iz nepresušnog vrela Ljubavi, iz one 
svesilne moći Euharistije koja ispunjava dušu rasvjetom, 
koja je svjetlija od dana, koja je pretvara u duševno zado¬ 
voljstvo, koja smiruje u osjećanju nečega nepoznatog i 
neizmjernog. Silno, svesilno bih htio opet tome Vrelu. 
O, Deus, adiuva me! (O Bože, pomozi mi!) 

Miirzzuschlag, 26. VIII. 
1916. - No najvažnije pitanje 
za čovjeka je problem smrti. I 
ovaj me mora sada ponajviše 
interesirati jer bih za dva mje¬ 
seca već mogao biti daleko od 
nada ove zemlje. Zapravo 
sada vidim da mi život nema 
čvrste podloge. Sazdao sam si 
svoju ideologiju na budućem 
životu, na budućoj zemaljskoj 
sreći, pa sada ne mogu pojmi¬ 
ti da bih mogao skoro pogi¬ 
nuti. I ova me misao katkada 
navede na pomisao da bih 
morao dulje misliti na smrt, 
tako da u svakom času svoga 
života na nju budem spre¬ 
man. A što je ona? Tako si predstavljam: odem na fron¬ 
tu, pogodi me kakva kugla za juriša (oh, Bože, na koga ću 
jurišati!) i ja se srušim mrtav. Tako su sve nade, svi ideali 
prestali biti, a zemlja i zvijezde nadalje jure. A duša? 
Moram prestati s pisanjem iako u nekim momentima vi¬ 
dim onaj divni prijelaz iz ovog grozno ograničenog svije¬ 
ta u onu daleku širinu. Drugi put o tome. ( Nastavak u 
sljedećem odlomku.) 

Zingarella, 18. V. 1917. - Bol, patnja, pogled na to¬ 
like tisuće unakaženih, mrtvih i ispaćenih ljudi, jamačno, 
pere s čovjeka sve prolazno i velikom mu energijom 
upravo sugerira smisao života. Ono malo boli, što pret- 
rpih, onaj prvi strah pred puščanom tanadi i šrapnelama, 
na putu k brigadi, govorile su mi uvijek Gospodinove 
riječi: “Što se bojite, zar još ne vjerujete?” Pa čemu se 
bojati? Ta On gore već znade što će sa mnom biti, On me 
neizmjerno voli, pa znade da li je za mene bolje da pogi¬ 
nem, ili da dalje živim. Pa čemu se bojati kad On 



Ivan u vojsci - polaznik 
časničkog tečaja 



Ivan (prvi zdesna) s 
kolegama vojnicima 

određuje moje putove! Valja 
živjeti i Njega vječno hvaliti i 
ne brinuti se za smrtnu opa¬ 
snost. 

Monte Rasta, 5. X. 
1917. - Čudni su putovi čov¬ 
jeka. Tko zna da li ću ostati 
živ? Otići ćemo na Korušku, 
odakle će započeti navala. 
Bog vodi sudbinu naroda; On 
znade što je za me najbolje. 
Bit ću zadovoljan sa svime i 
primit ću zahvalno sve što mi 
on dosudi. Ako se rastuže 
moji roditelji, proći će i ta 
bol. Ta nije li “suzna dolina” 
naša domovina. Razmišljam: 
kako su sretni ljudi u samostanu koji se uvijek mogu ba¬ 
viti molitvama i dobrim djelima; gdje čovjek nema slo¬ 
bodne volje, nego onako radi kako drugi odrede. Abne- 
gatio sui ipsius (zatajenje samoga sebe ) i utopljenje jedne 
duše u sve, tako da ona sama na se zaboravi... Gone me 
želje, potkapa me borba i nestalnost... Kad će doći vrije¬ 
me vječne slave, vječnog otkupljenja? Kad ćemo vidjeti 
uskrslog Jaganjca i sjaj njegove vječno lijepe Majke koji 
se proteže iznad svih svjetova? Kada, kada ćemo biti uje¬ 
dinjeni u pjevanju nebeskih korova, kada ćemo se izgubi¬ 
ti u vječnom pjevanju Sanctus, Sanctus, Sanctus, obavije- 
ni Božanskim sjajem? 

Fonzaso, 5. II. 1918. - Boga nikada zaboraviti! Ne¬ 
prestano težiti za ujedinjenjem s njime. Svaki dan - po¬ 
najbolje zoru - upotrijebiti jedino za razmišljanje i molit¬ 
vu, po mogućnosti u blizini Euharistije ili kod sv. mise. 
Taj sat treba biti izvor dana, u tome satu valja da čovjek 
zaboravi na cijeli svijet, da potisne sve svjetske brige, svu 
nervozu života, da bude miran kao u kolijevci. U tome se 
satu moraju stvoriti planovi za budući dan, tu se raz¬ 
mišlja o vlastitim pogreškama i moli milost da se svlada 
sva slabost. Bilo bi grozno kad ovaj rat ne bi imao nikak¬ 
ve duševne koristi za me! Ne smijem onako živjeti kao 
što sam živio prije rata. Moram početi novi, preporođeni 
život u duhu novo-spoznatog katolicizma. 

Beč, 9. IV. 1918. - A što ću 
ja biti? To je teško pitanje koje 
me muči već dulje vrijeme. Zani¬ 
ma me književnost i umjetnost, 
iako sada ne uživam više u 
tome... Na ovome smo svijetu 
samo provizorno... za čas nismo 
tu, a ovaj život imade samo utoli¬ 
ko smisla, ukoliko je priprava za 
drugi. Tako je i sa životom naro¬ 
da i čovječanstva... Istina je, 
književnost nije sve. Literatura, 
umjetnost, samo su detalji u 
tome velikom djelu: Kraljevstvu 
Božjem. Sve struke imaju pred 


Bogom jednaku vrijednost, samo se mora raditi po Nje¬ 
govoj volji... Biti praktičnim katolikom mora biti moja 
svrha... Bože moj, prosvijetli me da ubrzo dođem do 
čvrste odluke! Svugdje neka se vrši volja Tvoja, jer ovdje 
smo samo putnici, a u našoj se pravoj domovini neće 
mnogo pitati jesam li bio profesor ili zidar. Ali nešto biti 
treba! 

Fontanel, 20. V. 1918. - Sanitetlije pronesoše 
ispod prozora na nosilima krvlju oblivena kuhara. Pokri¬ 
ven je dekom. Lice mu je crveno, crveno, crveno - krv, 
krv, krv, a da se ne mogu ni crte lica prepoznati.... Myste- 
rium vitae - krvlju obliven čovjek. Od Adama do danas 
milijuni su to ljudi propatili i propatit će do sudnjega 
dana... 



Ivan (u sredini s bijelom kapom na glavi) kao voditelj 
vojnika na položaje 


Fontana Secca, 28. V. 1918. - Svibanjska kraljica 
neka mi oprosti što na nju tako rijetko mislim. Bože, 
Bože, više mističnog svijeta! 

Solarol, 13. VII. 1918. - Neki dan vidjeh svećenika. 
Najradije bih poljubio ruke koje su držale Krista... O 
Bože, da sam već kod Tebe! Najbolje bi bilo da plame¬ 
nom svoga Milosrđa sagoriš parazite grijeha koji su se 
uvukli u moju dušu, pa da dobar i svet stupim u Te, ili bar 
da u životu budem nadahnut svetom radošću i 
nadčovječnom voljom. Lako je pisati, ali teško je sveto 
živjeti! 

Solarol, 4. VIII. 1918. - Najsretniji dan bio bi kad 
bi otac i majka postali dobri kršćani, kad bi naša obitelj 
postala katoličkom.... 

Pod konac rata pisao je Ivan ocu s fronte 23. VIII. 
1917. ove riječi: “Zahvalan sam Bogu što sam sudjelovao 
u ratu, jer me je rat naučio mnogomu što ne bih nikada 
inače spoznao. Želim živo da opet postanem slobodan i 
da uskladim svoj život prema onome što sam spoznao da 
je pravo”. 

Do kakvih je saznanja Ivan došao za vrijeme rata u 
susreta sa svakodnevnim trpljenjem , te živeći neprestano u 
smrtnoj opasnosti, pokazao je njegov daljnji život. Mnogo 
toga dade se zaključiti iz njegova dnevnika , gdje se jasno 
opaža da su Bog i katolička vjera od sada stupili na prvo 
mjesto u njegovoj duši. 



Ivan, časnik s ocem za 
vrijeme Prvog svjetskog 
rata 



Na talijanskom bojištu 
u Prvom svjetskom 
ratu 

Studij u Beču i Parizu 1919. - 1922. 


Plamen za beskrajnim visinama 

Po završetku rata Ivan 
nastavlja studij u Beču. Stu¬ 
dira ono što je odavno želio: 
književnost, romanistiku i 
germanistiku. Rat je izvršio 
svoje pozitivno djelovanje na 
razvoj Ivanove osobnosti. 
Ivan je potpuno uvjeren u 
istinitost vjere i njegova se 
duša sada sve više i više 
uspinje prema Božjim visi¬ 
nama. Iz toga vremena 
počinje njegovo zanimanje 
za liturgiju, nakon što je obavio liturgijske duhovne 
vježbe. Aktivan je član društva “Hrvatska” koje okuplja 
hrvatske katoličke studente u Beču, pripremajući ih za 
njihov apostolski rad u domovini. Na jednom sastanku 
izrekao je poznate riječi: “Baza našega života mora biti 
naš preporod u Kristu, ostalo se sve samo od sebe na ovo 
niže”. Ivanovi su se roditelji u međuvremenu preselili iz 
Banja Luke u Zagreb. 

Iz Dnevnika 

Zagreb, 26 .IX. 1919. - Jučer je bio najznamenitiji 
dan u mome životu. Obavio sam devetu sv. Pričest na sla¬ 
vu Presv. Srca Isusova i vjerujem da ću gledati dubine 
Presv. Trojstva. Neizmjernu ovu Kristovu ljubav moram 
bar nekako ovdje zaslužiti, pa ću Božjom pomoću gledati 
da što snažnije nastavim djelo posvećenja. 

Beč, 5. IV. 1920. - Proveo sam od čiste srijede do 
danas u St. Gabrielu kraj Modlinga. Bio je to moj naj¬ 
ljepši Uskrs: proživljavao sam umjetnički refleks velikih 
događaja - Kristovu muku i njegovo uskrsnuće - uživivši 
se u liturgijsku umjetnost... Liturgija je najveća umjet¬ 
nička tvorevina koja postoji na svijetu, a uz to je središnja 
umjetnost, jer umjetnički prikazuje život Kristov, koji je 
središte povijesti... 

Beč, 1. V. 1920. - Duševno sam najproduktivniji 
kada svladavam otpore ili kada trpim. Do sada sam trpio 
i svladavao otpore (rat, glad), jer me je Providnost posta¬ 
vila u taj položaj. Tada sam rado trpio. No, nisam se još 
dovinuo u te visine da svojevoljno izaberem savršeniji 
put: put trpljenja. Popeo sam se na određenu visinu i 
sada me sila ustrajnosti na ovoj drži. Ali u meni je pla¬ 
men za beskrajnim visinama, žar za nepomućenim 
grljenjem Sina i Oca i Duha, a do toga se dolazi samo di¬ 
scipliniranim, taktičkim svladavanjem samoga sebe. 

Zagreb, 14. X. 1920. - Materijalno mi, možda, ni¬ 
kada u životu neće tako dobro biti. Sve mi ide po želji. 
Mogu se svake večeri tuširati, ležati na čistu podu, ustati 
u 5 sati izjutra, otići na sv. Misu i često primiti presv. Eu¬ 


haristiju... Problem križa mogu sada teoretski studirati i 
dao Bog da sebi sada stvorim tako snažnu osnovicu da u 
praksi ne podlegnem križu. 

Nastavak studija u Parizu 

Preko isusovca oca Miroslava Vanina dobiva Ivan 
stipendiju iz Francuske i s još dvojicom kolega polazi u 
jesen 1920. g. u Pariz, gdje kroz dvije godine nastavlja 
studij književnosti na Sorboni i Katoličkom Institutu. 
Pored studija Ivan sakuplja građu za svoju disertaciju. U 
svoje slobodno vrijeme aktivno prati francuski katolički 
život. Dolazi u kontakt s mnogim katoličkim intelektual¬ 
cima i obraćenicima. Dvogodišnji boravak u Parizu 
značio je za Ivana veliko kulturno i duhovno obogaćenje. 
Ivan u Parizu provodi dubok 
religiozan život. Kao član ka¬ 
ritativnog društva Sv. Vinka 
Paulskog brinuo se za jednu 
siromašnu obitelj na pariškoj 
periferiji. Iz toga vremena 
potječu njegove čuvene pariš¬ 
ke odluke za usavršavanje svo¬ 
ga života. Dnevnik iz pariškog 
razdoblja nije opširan. Tek tu i 
tamo bilježi što ga se posebno 
dojmilo. Rado posjećuje ka¬ 
pelu benediktinki u ulici Mon- 
sieur, duhovno središte Pari¬ 
za, mjesto gdje su dolazili 
mnogi francuski intelektualci, 
od kojih su se neki ondje i Eiffelov toranj u Parizu 
obratili. Posebno ga se dojmio 

ulazak u samostan i redovničko oblačenje jedne nova¬ 
kinje benediktinke, generalove kćerke, o čemu je osta¬ 
vio ganutljiv opis u svome dnevniku. Gotovo proročan¬ 
ski Ivan je predvidio njezin samostanki život. Ta je re¬ 
dovnica proživjela sedamdeset godina u samostanu i tek 
je pred kraj života doznala za Ivana Merza. (Opširanpri¬ 
kaz njezina života donijelo je Glasilo Postulature god. 
1980., 1991. i 1994.). Evo nekoliko rečenica o tom 
događaju iz Ivanova dnevnika: 

Pariz, 4. XI. 1921. - Prisustvovao sam kod bene¬ 
diktinki oblačenju novakinje. Liturgija je veličajna... 
Umire svijetu, postaje struna koja će na vijeke pjevati 
slavu Božju. Izgarat će poput vatre i ući će poput mudre 
djevice sa zapaljenom svjetiljkom u bračne dvore 
Zaručnika. Treba sav svijet zaboraviti i sve sile koncen¬ 
trirati u radu za Isusa. Zaboraviti prijatelje, planove, sve, 
iščeznuti sa zemlje, izgorjeti da zaista uđem sa što više 
bližnjih onamo gdje nas čeka Otac, Sin, Blažena Djevica 
Marija u Duhu Svetom, apostoli, mučenici, anđeli, djevi¬ 
ce, Toma, Mahnić, Rogulja - svi oni beskrajni svjetovi 
Apokalipse. 



Ivan student u Parizu 

Za Ivanov intenzivni religiozni život u Parizu doz¬ 
nali su i roditelji koji s time nisu bili zadovoljni. Razvila 
se tako veoma zanimljiva korespondencija između njega 
i majke, već objavljena u njegovim prijašnjim biografija¬ 
ma. Majka želi da joj sin živi kao i drugi, a Ivan joj u pi¬ 
smima obrazlaže i opravdava svoje stavove, dapače, želi 
roditelje potaknuti na dublji vjerski život. Upozorava ih 
kako je ovaj život kratak, da je on samo priprema za 
vječnost i da se prema tome moramo što bolje pripremiti 
za drugi svijet. U jednom pismu svojoj majci navodi onu 


čuvenu rečenicu koja odaje njegov životni put: “Znadeš 
da me je život na sveučilištu u Beču, onda rat, studij i na¬ 
pokon Lurd, potpuno uvjerio o istinitosti katoličke vjere 
i da se zato cijeli moj život kreće oko Krista Gospodina.” 
U drugom pismu Ivan je napisao majci: “Katolička vjera 
je moje životno zvanje i to mora biti svakom čovjeku bez 
iznimke.” Tek nakon njegove smrti roditelji su potpuno 
shvatili Ivana i postali ono što je on od njih želio: prak¬ 
tični vjernici katolici. 


U Zagrebu 1922. - 1928. god. 


Svetost života 

Nakon završenog studija književnosti u Parizu 
Ivan se vraća u domovinu u ljetu 1922. god. Još iste jeseni 
dobiva posao kao profesor francuskog i njemačkog jezi¬ 
ka na Nadbiskupskoj klasičnoj gimnaziji u Zagrebu. To 
će mu biti zanimanje do konca zemaljskog života. Slje¬ 
deće godine doktorirao je na Filozofskom fakultetu 
Sveučilišta u Zagrebu radnjom o utjecaju liturgije na 
francuske književnike. Stanovao je zajedno sa svojim ro¬ 
diteljima u Mihanovićevoj ulici, blizu kolodvora, danas 
Starčevićev trg br. 6, drugi kat. Samo šest godina Ivan 
Merz živi u Zagrebu. U tom kratkom vremenu zaorat će 
duboku brazdu na polju hrvatskog katolicizma. Poput 
meteora zasvijetlit će na nebu Crkve u Hrvatskoj i ostati 
trajno svijetliti kao zvijezda vodilja mnogima, posebice 
hrvatskoj mladeži. Ivan iz Pariza dolazi s jasnom sviješću 
daje “katolička vjera njegovo životno zvanje”, kako je to 
pisao majci prije povratka. Dolazi znajući što hoće, s ci¬ 
jelim duhovnim programom. Možda je to najbolje izrazi¬ 
la prof. Marica Stanković, Ivanova suradnica u odgoj¬ 
nom radu: “Novi se čovjek pojavio na našem obzorju. 
Dolazio je čovjek kojemu vjera nije bila tradicija nego 
život, a katolički rad nije smatrao sportom, nego borbom 
za neumrle duše.” Cjelokupno svoje slobodno vrijeme 
Ivan posvećuje odgoju hrvatske mladeži u tadašnjim ka¬ 
toličkim organizacijama, posebice u Hrvatskom orlov¬ 
skom savezu, čiji je bio i suosnivač. Ivan Merz postaje 
idejni vođa velikog dijela katoličke omladine i unosi u 
katoličku javnost novi način mišljenja, osjećanja i pro¬ 
suđivanja. 

Ono jedinstveno što na Merzu privlači i oduševlja¬ 
va jest u prvom redu ljepota njegove duše, koja je sva bila 
puna Boga. Postao je “simbol stanovite duhovne orijen¬ 
tacije i granični kamen hrvatskog katolicizma”, kaže za 
nj Dušan Zanko. Ivan je novim žarom i punom proživlje¬ 
nom sviješću, kao laik, iznio na svjetlo ljepotu kršćanskih 
istina, veličinu Crkve kao mističnog Kristova tijela, 
važnost crkvene nauke za život svakog katolika, vrijed¬ 
nost liturgije za osobni duhovni život, važnost Papinstva 
za katolike i narode; naglasio je potrebu angažiranja lai¬ 
ka u apostolatu Crkve, ali uvijek u suradnji i ovisnosti o 
crkvenoj hijerarhiji; zalagao se za nepolitičko djelovanje 



Zagrebačka katedrala i uz nju zgrada Nadbiskupske 
gimnazije (danas Bogoslovsko sjemenište) gdje je Ivan 
šest godina bio profesor 

katoličkih organizacija nastojeći da one u prvom redu 
promiču nadnaravno duhovno dobro svojih članova. 

“Bio je možda jedini među nama koji je sve ono 
što je napisao, napisao u svetom zanosu i blistavom okri¬ 
lju nerazjašnjene Milosti. Tu je bila njegova snaga, a i da¬ 
nas je. Zato je mogao djelovati na mladež i baš nju učiniti 
onom koja će braniti Boga.” Tako je pisao o njemu 
hrvatski pjesnik Ton Smerdel. 

Ivan moli 

Veličina čovjeka izvire u prvom redu iz njegova 
odnosa prema Bogu, a taj se odnos najprije ostvaruje 
kroz molitvu. Iz Ivanova dnevnika već se od početka 
zapaža njegova sklonost molitvi. Zapisuje nekad duže 
nekad kraće zazive i molitve, veoma lijepe, dirljive, 
sadržajne. Taj život molitve, na koji gaje poticala nevid¬ 
ljiva Milost s vremenom će se sve više razvijati. Glavna 
karakteristika Ivanova molitvenog života bila je uska po¬ 
vezanost s liturgijom, službenom molitvom Crkve. U 
njegovu životu molitve ne opažamo ništa posebno od 
onoga što Crkva ne bi preporučivala ili prakticirala. Sre¬ 
dište njegove veze s Bogom bila je svakodnevna sv. misa i 

sv. pričest u Bazilici Srca Isusova u Zagrebu. Svaki je dan 
obavljao razmatranje u trajanju od tri četvrt sata, kako je 
to sam zapisao. Posebno je zastupao potrebu obavljanja 
liturgijskog razmatranja o tekstovima sv. mise dotičnog 
dana. Njegovi ga prijatelji veoma često nalaze u njegovu 
stanu kako moli Casoslov (brevijar). Krunica mu je svaki 
dan bila u rukama. Posebno ju je zavolio nakon posjeta 
Lurdu. Sam kaže da mu je ona od tada postala drugi naj¬ 
bolji prijatelj. Prvi mu je bila Euharistija. Što je u njoj na¬ 
lazio, vidi se iz njegova savjeta danog jednoj djevojci: 
“Kad Vam bude u životu teško i kada vas snađu nevolje, 
uzmite Gospinu krunicu i ona će vas utješiti i dati vam 
snage da sve mirno snosite s potpunim predanjem u vo¬ 
lju Božju”. 

Adoracija pred Presvetim Sakramentom bila mu 
je posebno draga pobožnost. Toliki su bili potaknuti na 
dublje štovanje Euharistije kad bi vidjeli kako Ivan s 
mnogo poštovanja čini poklon pred Presvetim, ili kleči u 
dubokom sabranju i počitanju pred Svetohraništem. 
Ovako je to izrazio Ivanov prijatelj Dušan Žanko: “Tko 
bi se s Merzom našao u crkvi taj je, gledajući ga, osjetio 
stvarnu prisutnost Božju. Jer njegov je poklek bio tako 
pun poniznosti, poštovanja i srca, daje upućivao na pri¬ 
sutnost svetog, čistog, pravednog, beskonačnoga Božan¬ 
stva, pred kojim se mora pasti na koljena i dati svu dušu 
kao što je činio i on.” 

Liturgija - čarobna ljepota 

Široko područje Ivanova interesa, njegov veliki i 
sveti “hobi”, bila je liturgija. Za njega je ona mjesto gdje 
najdublje susreće i doživljava Boga i nadnaravni svijet 
vjere; ona je vrhunac umjetničkog ostvarenja, područje 
gdje surađuju sve umjetnosti, dapače, liturgija je za nj 
bila umjetnost i život. Nakon obavljenih liturgijskih du¬ 
hovnih vježbi u Beču za Uskrs 1920. god. Ivan se počinje 
posebno zanimati za liturgiju. U Parizu se njegov interes 
za liturgiju proširuje. Rado posjećuje kapelu sestara be- 
nediktinki, poznati duhovni centar za pariške katoličke 
intelektualne krugove. Kao temu svoje doktorske diser¬ 
tacije Ivan odabire utjecaj liturgije na francuske književ¬ 
nike. Vrativši se u Zagreb piše brojne članke o liturgiji 
po katoličkim časopisima, drži liturgijska predavanja, 
zalaže se da mladi što bolje upoznaju liturgiju, mole li¬ 
turgijski, razumiju što svećenik moli kod oltara (sv. misa 
služila se tada na latinskom). 

Nekoliko izvadaka iz Ivanovih članaka o liturgiji 
najbolje nam ilustrira što je za njega značila liturgija. 
“Liturgija je službena molitva crkve, službena molitva 
Zaručnice Kristove, razgovor između Zaručnice i 
Božanskog Zaručnika... A što biva tek onda kada pri¬ 
sluškujemo razgovor između Krista-Boga i njemu slične 
Crkve? Zar da sav taj idejni svijet ostane za nas bespred¬ 
metan, da ne digne naše živote do neizmjernih visina 
božanskog života... Po liturgijskom razmatranju svaki 
katolik postaje velik i univerzalan. On ostavlja po strani 
svoje osobne interese i počinje osjećati što osjeća sama 
Crkva, taj velebni odraz samog neizmjernog Krista. Na 


temelju se Liturgije svaka pojedina duša odgaja. Može se 
reći daje Liturgija pedagogija u pravom smislu riječi, jer 
pomoću nje vjernik u svojoj duši proživljava sve faze 
vječnog Kristova života.” (Iz članka “Duhovna obnova po 
liturgiji”, Luč, br. 1, 1924., str. 11-17). 

U drugom članku “Liturgija i umjetnost” Ivan pun 
oduševljenja veli: “Tako je čarobna ljepota katoličkih 
obreda da čovjek koji je jednom osjetio njene čari, osjeća 
u duši čežnju da sve ostavi i sav svoj život provede u litur¬ 
gijskim molitvama, pjevajući dan i noć bez prestanka 
hvalospjeve Presvetomu Trojstvu.” 

Ivanovo djelovanje na području liturgijske obnove 
tako je veliko daje postalo predmetom doktorske diser¬ 
tacije. Napisao ju je u Rimu 1975. god. na Papinskom li¬ 
turgijskom institutu Anselmianumu dr. Marin Škarica, 
svećenik splitske nadbiskupije, a naslov joj je: “Ivan 
Merz, promicatelj liturgijske obnove u Hrvatskoj”. 

Euharistija - izvor života 

Kod Ivana se, od kada je počeo voditi svoj dnev¬ 
nik, primjećuje posebna sklonost prema sakramentu Eu¬ 
haristije. Bez skepse i diskusije prihvaća vjeru Crkve u 
realnu prisutnost Kristovu u Euharistiji. Što je Ivan po¬ 
stajao stariji to je u njemu sve više rasla ljubav prema Eu¬ 
haristiji. Najednom mjestu u svome dnevniku zabilježit 
će: “Pričest je izvor života!” Dolaskom u Zagreb Ivan 
svakodnevno pohađa sv. misu i prima sv. Pričest. “Govo¬ 
rio sam sa žarom koji mi je dala presv. Euharistija”, reći 
će nakon jednog predavanja koje je održao na velikom 
Sletu katoličke mladeži u Mariboru 1920. god. Tim eu- 

Zgrada (Starčevićev dom) na Starčevićevom trgu u 
Zagrebu u kojem je na drugom katu Ivan Merz stanovao sa 
svojim roditeljima posljednjih šest godina svoga života. 


haristijskim žarom bio je nadahnut sav njegov apostolat. 
To je bilo očito i u lozinki koju je dao Orlovstvu: 
“Žrtva-Euharistija-Apostolat” - tri riječi koje danas sto¬ 
je uklesane na njegovu grobu. Mnogi Ivanovi spisi 
prožeti su Euharistijom i njezinim duhom. Kao biseri ra¬ 
zasuti su u njegovoj bogatoj duhovnoj ostavštini. Evo 
neke od tih misli: 

“Mi živimo u sretno doba... možemo često i dnev¬ 
no biti s onim koji je sva naša radost... Sveta Pričest 

Bazilika Srca Isusova u Zagrebu koja je bila središte 
duhovnog života Ivana Merza 


najbrže i najlakše preporađa i diže naš nutarnji život. U 
svetoj Pričesti duša slavi svoje trijumfe, ona postaje 
slična svome Božanskom Zaručniku, postaje božanska... 
Po svetoj Pričesti postanimo dionicima beskrajnog živo¬ 
ta Riječi Božje. U tom činu gdje se Vaše tijelo i vaša duša 
ujedinjuje sa samim božanstvom mora da je vrhunac 
vašega života; u tom je činu i vrhunac cjelokupne liturgi¬ 
je. Bez presv. Euharistije tijelo ne može postati dovoljno 
pokorno duši; svaki tjelesni odgoj koji nije euharistijski 
nepotpun je. Bez Euharistije ne može se odgojiti čisti 
naraštaj, a odgoj omladine koji ne ide za tim, promašio je 
svoj cilj.” 

Zaključimo ovaj kratki pogled u Ivanov euharistij¬ 
ski život riječima njegova duhovnog vođe, o. Vrbaneka: 
“Činjenica je daje Ivanu Hostija središte svega: i dnev¬ 
nom redu i životnoj osnovi; i njegovoj orlovskoj organi¬ 
zaciji i zamisli jednog romana; i nutarnjem liturgijskom 
životu i vanjskim crkvenim proslavama. Gdje god se Ivan 
pojavi, bit će nešto i euharistijsko; a u zadnjih pet godina 
Ivanova života u našoj katoličkoj javnosti bilo je i obrnu¬ 
to: gdje god je bilo što veliko i lijepo euharistijsko, tu je 
bio i Ivan svojim lijepim udjelom." 

Uspon prema kršćanskoj savršenosti 

Već na prvim stranicama dnevnika čitamo kako 
Ivan dolazi do spoznaje da ovaj “život nije uživanje nego 
žrtva, da mnogo toga lijepoga i ne gleda”. Zajedno s tim 


uvjerenjem opaža se kod njega velika težnja za moralnim 
životom. Imponiraju mu ljudi od karaktera. Kako se u 
njemu razvijao duhovni život tako je sve više osjećao 
težnju za kršćanskom svetošću. Ozbiljno nastoji oko iz¬ 
gradnje svoga duhovnog života. Već od ratnih dana pro¬ 
vodi asketski život, koji će sve više dolaziti do izražaja u 
studentskim danima, a onda i kasnije - u Zagrebu, kad će 
provoditi pravi pokornički život. Kontrolira svoje strasti 
i nagone, ozbiljno svladava zle sklonosti, često se svoje¬ 
voljno odriče i dopuštenih užitaka u jelu. Kao student u 
Parizu sastavio je svoje “pravilo života”. Riječ je o odlu¬ 
kama koje je savjesno provodio u svome duhovnom i 
asketskom životu. Evo samo nekih: “Na sasvim tvrdom 
ležati. U petak glad osjećati. Suvišak svojih dobara siro¬ 
mahu pokloniti. Svaki dan bar jednom se posvema Bogu 
pomoliti. Ići u neugodne situacije. Poniženje pred ljudi¬ 
ma s veseljem primiti. Ne odati se nikada odviše jedno¬ 
strano znanosti. Biti sa životom u najužem kontaktu...” 

Kad mu je jednom bilo postavljeno pitanje što je 
to duhovni život odgovorio je: “Duhovni je život razma¬ 
tranje o božanskim stvarima, sudjelovanje u unu¬ 
trašnjem Božjem životu... Bez duhovnog života prestao 
bih postojati. Bez toga je pakao.” 

Ivan je redovito, još od svojih studentskih dana, 
obavljao godišnje duhovne vježbe koje su mu bile dra¬ 
gocjeno vrijeme susreta s Bogom i obnove duhovnog 
života. Pod svakim duhovnim vježbama Ivan je činio 
odluke koje su pridonosile usponu prema kršćanskoj 
svetosti, svladavanju zlih nagnuća i nesavršenosti. Čak i 
kad je pošao u bolnicu na operaciju, nakon čega je umro, 
zajedno sa svojim misalom Ivan je ponio na posebnom 
papiru ispisane odluke iz svojih posljednjih duhovnih 
vježbi. Tako čitamo: “Kao pokoru što savršenije vršiti 
staleške dužnosti. Pričestiti se svaki dan... Kod svakog 
obroka učiniti koju pokoru za spas duša. Biti što uredniji. 
Nikada ne prigovarati jelu. Savjesno vršiti staleške 
dužnosti i to smatrati za križ moga života, za moje dnev¬ 
no razapinjanje koje donosi blagoslov u radu za spaša¬ 
vanje duša u Katoličkoj Akciji. U sebi bez prestanka 
pobuđivati čine ljubavi prema dragom Bogu, Spasite¬ 
lju....”. Iz pojedinih duhovnih vježbi koje je Ivan obavljao 
sačuvale su nam se njegove dragocjene bilješke u kojima 
je očito kako je velikim koracima išao prema kršćanskoj 
svetosti. Još do 1923. god. Ivan se kolebao treba li poći u 
isusovački red ili ostati u svijetu kao laik. Te je godine 
obavio u isusovačkom samostanu u Zagrebu (Palmo- 
tićeva ul.) duhovne vježbe i došao do jasne spoznaje da 
treba ostati u svijetu i raditi kao vjernik laik u katoličkim 
društvima kao “korektor” katoličke misli. 

U duhovnom životu Ivan Merz nije kročio sam. 
Onom tko želi ozbiljnije napredovati u duhovnim stvari¬ 
ma, preporuča se duhovno vodstvo. Ivan se također pov¬ 
jerio vodstvu iskusnog voditelja. U Parizu je to bio o. 
Pressoir, a u Zagrebu je za svoga ispovjednika i duhov¬ 
nog vođu izabrao isusovca o. Josipa Vrbaneka, koji je na¬ 
kon Ivanove smrti napisao i njegov životopis 1943. g., 
imajući već tada u vidu Ivanovo proglašenje blaženim. 

S Marijom k Isusu 

Blažena Djevica Marija imala je posve određenu 
ulogu u Ivanovu životu; i to doznajemo iz njegova dnev¬ 
nika. Upravlja joj iskrene i dirljive molitve i zazive da ga 
čuva, štiti, da mu pomaže u životu, da ga očuva od moral¬ 
nog zla, da mu sačuva čistoću duše. Malo-pomalo ideal 
žene naći će potpuno ostvaren u Mariji, u kojoj nalazi 
usredotočenje svega uzvišenoga. Već u devetnaestoj go¬ 
dini Ivan zavjetuje čistoću do ženidbe. O tome bilježi 12. 
XII. 1915. god. u svome dnevniku: “Neki dan sam zavje¬ 
tovao BI. Djevici čistoću do ženidbe. Možda će to trajati i 
do smrti.” Bilo je to za blagdan Bezgrešnog Začeća 8. 
prosinca. Ivan se nije prevario u svojoj slutnji. Osam go¬ 
dina kasnije, nakon obavljenih duhovnih vježbi u jesen 
1923. g., u svojoj 27. godini života, zavjetovat će vječnu 
čistoću, također na blagdan Bezgrešnog Začeća i time će 
cijelo svoje biće posvetiti božanskoj ljubavi, a kroz nju će 
se darovati tolikoj braći i sestrama u vjeri. Ivanova 
pobožnost prema Blaženoj Djevici Mariji najviše je bila 
povezana s Gospom Lurdskom. Ivan je hodočastio u 
Lurd još kao student iz Pariza. Taj će posjet Lurdu na 
njega ostaviti dubok dojam i bit će jedan od momenata 
koji su ga potpuno učvrstili u istinitost katoličke vjere pa 
će se od tada, kako sam piše, “sav njegov život kretati 
oko Krista Gospodina”. O tome što je za nj značio Lurd 
pisao je svome prijatelju ing. D. Maroševiću, iz čega se 



Unutrašnjost Bazilike Srca Isusova u Zagrebu , u kojoj je Ivan 
Merz svaki dan prisustvovao sv. misi i primao sv. Pričest. 
Njegov misal na klupi označava mjesto gdje je običavao 
klečati za vrijeme svete mise. 

također vidi kako je i Ivan prolazio kroz razdoblje sumnji 
u svome rastu u vjeri. Piše iz Pariza 1920. god.: 

“Da, u Lurdu sam naučio što je krunica i to mi je 
od sada drugi najbolji prijatelj. Prije Lurda, iskreno priz¬ 
najem, bila je u dnu duše neka sumnja, neki osjećaj da li 
se ja ne molim kakvome fantomu moje mašte?! Molio 
sam, dakako, jer da sam prestao, znači ne vjerovati u BI. 
Djevicu Mariju. A kuda onda? Okreni se od katolicizma, 


sve je oko tebe mračno i 
ružno. Dakle, Lurd je 
mojoj razumnoj vjeri pri¬ 
dodao osjećajni mome- 
nat.” 

Došavši u Zagreb 
Ivan će postati veliki bra¬ 
nitelj Lurda i širitelj 
pobožnosti prema Gospi 
Lurdskoj. Napisao je 
brojne članke o Lurdu i 
jednu brošuru. Održao 
je mnoga predavanja uz 
dijapozitive o Lurdu u 
mnogim mjestima do¬ 
movine. Zanosnim rije¬ 
čima u svojim spisima Ivan opisuje vidljive manifestacije 
vjere što ih je sam doživio u Lurdu: “U Lurdu te najprije 
obuzme osjećaj da je tamo Ona, Majka Božja, koja je 
veća i moćnija i ljepša negoli svi oni pirinejski gorostasi 
koji Lurd okružuju... Dakle, pred tobom je Ona - to je je¬ 
dan realan osjećaj kojega se ne možeš otresti - a tisuće 
vjernika po noći, svaki s upaljenom svijećom u ruci, idu u 
serpentini uz brežuljak i pjevaju bez prestanka Ave, Ave, 
Ave Marija. Svaka svijeća koja trepti, to je jedna duša 
koja će danas sutra, ili za koju godinu, k Njoj. Oh, hoće li 
što prije doći taj čas, čovjek tamo pomisli, jer zaista tamo 
ima neki predokus Neba... Oh, čarobne li bajke o rasvi¬ 
jetljenim crkvama, vatrenim rijekama i jezerima, zano¬ 
snim pjesmama, čudesnim ozdravljenjima i svetim ljudi¬ 
ma, koji iz ljubavi bližnjemu žrtvuju svoj život, bajovita li 
prizora što ga Otac nebeski priređuje svojoj zemnoj 
dječici.” 

Pionir studija teologije za laike 

Ivan se nije zadovoljio samo da provodi osobni 
duhovni život služeći se svime onim što mu je Crkva tada 
stavljala na raspolaganje. Njegova duša tražila je što bo¬ 
lje intelektualno poznavanje i produbljivanje vjerskih 
istina. Koliko je do sada poznato, Ivan je bio prvi laik 
kod nas koji je sustavno privatno studirao kršćansku filo¬ 
zofiju i teologiju. Nakon što je postigao doktorat u svojoj 
struci, zajedno sa svojim kolegom dr. Dragom Čepu- 
lićem, počeo je kod otaca isusovaca u Zagrebu u Bazilici 
Srca Isusova 1923. god. studij filozofije pod vodstvom o. 
Alfirevića. Studij je trajao dvije godine. Nakon 
završenog tečaja Ivan sam nastavlja proučavanje teologi¬ 
je iz teoloških priručnika. Još za vrijeme studija filozofije 
Ivan je proučavao papinske enciklike i sve važnije papin¬ 
ske izjave počevšio od Leona XIII., Pija X., Benedikta 
XV., do tadašnjeg pape Pija XI. Želio je dobro upoznati 
službeni nauk Crkve i Kristovih namjesnika. Posljednjih 
godina svoga života posebno je proučavao suvremene 
moralne probleme i o njima je objavljivao članke. Stalno 
je kupovao izabrane knjige i časopise, bilo s područja 
svoje struke ili s područja teologije, pa si je tako sakupio 
jedinstvenu knjižnicu te vrste s približno 1200 svezaka. 
Iako se mali broj njegovih knjiga do danas sačuvao, 



Ivan kao mladi profesor 
u Zagrebu 

Unutrašnjost radne sobe Ivana Merza 


uščuvan je katalog njegove knjižnice te tako možemo 
znati koje je knjige Ivan posjedovao i čitao. Spomenimo i 
to, kako naglašava njegov duhovnik o. Vrbanek, da se 
Ivan u svome životu služio s deset jezika i osposobio za 
četiri zvanja: profesor, književnik, časnik, a posjedovao 
je znanje i vrline koje se traže za svećenika! 

Bio je stup Crkve Božje 

Najznačajnija karakteristika Ivanove osobe kao 
izgrađenog katoličkog intelektualca, bila je njegova lju¬ 
bav i odanost prema Katoličkoj Crkvi. “Ljubav prema 
Crkvi govorila je iz svake njegove riječi”, reći će za njega 
kardinal Franjo Seper, koji gaje osobno poznavao. Prija¬ 
telj Dušan Žanko ovako je izrazio Ivanovu odanost 
Crkvi: “Nema jače ideje u Merčevu liku od ideje Crkve; 
Crkve koje kroz Papinstvo čuva nauku i jedinstvo, te 
Crkve koja kroz liturgiju moli i prinosi ”žrtvu hvale" Ocu. 
Papinstvo i liturgija to su krila Merčeve duše, to su bitni 
karakteristikon čitava njegova bića... On je tako organski 
i duhovno nosio Crkvu u svome biću da joj se osjećao 
živom česti, kao što je ruka ili noga čest jednog organiz¬ 
ma, koji se zove čovjek. Sva njegova duša to je bila ljubav 
za Crkvu, ljubav u Crkvi. Od svih koji su došli k njemu da 
makar nikodemski nešto čuju i vide, u bezbroj varijanata 
tražio je da se prenesu u misterij Crkve." 

Za Ivana Crkva je “najveća stvar koja postoji na 
svijetu”. I to ne Crkva općenito, nego “Rimska Crkva” 
ukoliko u Rimu stoluje rimski biskup, Petrov nasljednik, 
ali Kristov Namjesnik, koji je znak jedinstva cijele Crkve. 
Tu rimsku dimenziju Katoličke Crkve Ivan će isticati u 
bezbrojnim prilikama, riječju i perom s ciljem da kod 
mladih i odraslih što više pobudi ljubav, oduševljenje i 
vjernost onoj kojoj hrvatski narod kroz povijest najviše 
duguje. Što je za Ivana značila Rimska Crkva lijepo se 
vidi iz njegova članka “Papa” (Za Vjeru i Dom , 1925.): 
“Kada ste u Rimu, to Vam se čini da se nalazite u goro¬ 
stasnoj, do sada neviđenoj, električnoj centrali čiji se 
kotači neprestano vrte i koja u sav svijet šalje energije ve¬ 
like i ćudoredne obnove. U Rimu imate intuiciju, osjećaj 


daje Crkva perpetuum mobile ili, bolje reći, da neka ne¬ 
vidljiva sila trajno pokreće taj divovski stroj. Imate intui¬ 
ciju da sve na svijetu može propasti,... ali da se Papina 
lađica bez bojazni njiše usred valovlja i munja, jer je usi¬ 
drena na nepokolebljivoj Petrovoj stijeni.” 

Sve važnije papinske enciklike i crkvene doku¬ 
mente u zadnjih sto godina Ivan je ne samo pročitao, 
nego i prostudirao. Premda laik, Ivan je bolje od mnogih 
svećenika poznavao suvremeni crkveni nauk! Nakon 
njegove smrti dr. Cedomil Cekada napisao je u Kato¬ 
ličkom Tjedniku o Merzu ovo: “Nikada nije obukao re- 
verendu, a bio je stup Crkvi Božjoj!” U članku “Duhov¬ 
na obnova po liturgiji” Ivan piše: “Tko je bolja učiteljica 
duhovnog života od sv. Crkve, koja osim svog dvijeti- 
sućgodišnjeg iskustva djeluje pod utjecajem samoga 
Duha Svetoga; koje su bolje metode od onih koje ona 
sama naučava? Pokucajmo, dakle, smjerno na njena vra¬ 
ta i zamolimo je da nam Ona bude voditeljicom u našem 
duhovnom životu, zamolimo je da naš ograničen život 
postane dionikom Njenog beskrajnog unutrašnjeg žrtva, 
da se naša sitna duša proširi do neizmjernosti božansko¬ 
ga života.” 

Papinstvo i svećenstvo 

Ako je glavna karakteristika Ivanove duhovnosti 
bila eklezijalnost, osjećanje s Crkvom, onda je bit te ka¬ 
rakteristike bio njegov odnos prema papinstvu. Ideja pa¬ 
pinstva provlači se kroz sav Ivanov život posljednjih šest 
godina, bilo da je riječ o njegovu osobnom duhovnom 
životu, bilo o njegovu apostolatu. Papinstvo je davalo 
osnovni ton i njegovoj osobi kao katoličkog laika i njego¬ 
vu radu. Neosporiva je činjenica da je Merz bio prvi 
među katoličkim laicima koji je u hrvatsku katoličku jav¬ 
nost uveo novo poimanje Crkve i Papinstva. Kod mnogih 
katolika pobudio je zanimanje, štovanje i odanost prema 
Crkvi i Papinstvu. Probudio je svijest što znači Papa u 
Crkvi, Papa za kršćanina, Papa za hrvatski narod. Odak¬ 
le Merzu tako velika ljubav prema Papi i Crkvi? On nam 
je to sam otkrio. Kad su mu postavili pitanje zašto ljubi 
Katoličku Crkvu i Svetog Oca Papu, Ivan je odgovorio: 
“Jer u njoj vidim jasnu sliku preljubljenog Spasitelja i 
Boga Isusa sa svim njegovim savršenstvima, a u Svetom 
Ocu Papi pod prilikama čovjeka vidim Boga svoga i Go¬ 
spoda svog.” Ove riječi odaju upravo Pavlovsko 
shvaćanje otajstva Crkve i njezina ustroja kako ju je 
odredio Krist Gospodin. 

Najljepši članak koji je Merz napisao o Papi jest 
“Pismo bratu Orlu”. Upućeno je mladima da ih upozna s 
pojmom papinstva i da u njima probudi ljubav i štovanje 
prema Kristovu Namjesniku. Ivan počinje tvrdnjom “da 
je ljubav i odanost prema Papi za život privatni i javni, 
vremeniti i vječni svakoga vjernika od najveće i bitne 
važnosti”. Nastavlja dalje daje isto tako Papinstvo važno 
za sav društveni život, za život u obitelji i školi, za tisak i 
umjetnost, za gospodarski, politički i međunarodni život. 
“Kao što je Krist središte cijele povijesti, isto je tako i 
Papa središte te povijesti. Ta on je vidljivi Krist na zem- 

lji!” - uzvikuje Ivan. Iz toga dalje izvodi daje “Papa ona 
podloga i ona nepomična pećina na kojoj je sazdana 
Crkva. Kako Crkva obuhvaća sve krajeve svijeta, sve bi¬ 
skupije svijeta, tako se podloga Papinstva otajstveno 
proteže na sve biskupije svijeta. Ta kamena podloga je 
nepomična i sva Crkva koja se na njoj uzdiže, dobiva svo¬ 
ju snagu i svoju čvrstoću od te podloge.” Ivan dalje tvrdi 
kako je Papinstvo također podloga našem duhovnom 
životu: “Zgrada našeg duhovnog života, našeg vjerskog 
znanja i naših djelatnosti mora se podizati na nepokoleb¬ 
ljivoj podlozi istina što ih Papinstvo neprevarljivo 
naučava. Papinstvo mora biti potom bitni dio i podloga 
našeg duhovnog života i naših misli, našeg htijenja i 
osjećanja. Papa mora stoga biti predmet našega poseb¬ 
nog štovanja i naše ljubavi: dio života naše duše.” Njegov 
prijatelj Dušan Žanko pisat će o Ivanovoj ljubavi prema 
Papinstvu: “Danas mirne duše mogu za sebe reći da mije 
to bilo pravo čudo promatrati kroz četiri godine toga 
mladog profesora, kojemu je, bez truna pretjerivanja, 
bila prva i glavna briga studij enciklika. Enciklike, encik¬ 
like! Samo su lepršale oko naših ušiju poput lastavica. 
Lovili smo po gdjekoju kap iz tih čarobnih rimskih vaza i 
ne dosižući im slatkoće i vrijednosti. A on je samo crpao, 
crpao, neumorno dan i noć crpao, i cvao od sreće što su ti 
zdenci neiscrpivi i prebogati, da se njima može osvježiti 
čitav svijet i preporoditi svemir.” 

U jednom predavanju Ivan veli: “Stoga, ako želi¬ 
mo uistinu pomoći spašavanju suvremenog društva, to 


ćemo usmjeriti naše oči jedino prema nepogrješivom 
učitelju istine i ćudoređa, prema sv. Ocu Papi i prema 
onima, kojima je povjerio sam Duh Sveti da ravnaju 
Crkvu Božju.” Kako je Ivanova ljubav i poštovanje 
počinjalo od Pape, tako se protezalo na sve nositelje Kri¬ 
stova ministerijalnog svećeništva - biskupe i svećenike. 
Ne samo da je visoko cijenio i poštivao dostojanstvo 
svećeničkog staleža, nego je svojim radom i zalaganjem 
nastojao da svećenik vrši samo svoje duhovno poslanje 
koje je primio od Krista. Tolikim svećenicima Ivan je bio 
prijatelj, tolikima je bio blizu, mnogima je bio uzor. Je¬ 
dan piše: “Bio mi je ne samo prijatelj, nego sam ga sma¬ 
trao i svojim duhovnim vođom”. 

Spomenimo još na kraju važan članak “Svećenik u 
civilu”, u kojem pisac iznosi što je sve Merz učinio za 
svećenstvo. “Njegovo je djelovanje imalo i izravnog utje¬ 
caja na naše svećenstvo. U prvom redu treba spomenuti 
ona brojna svećenička zvanja koja su nikla iz poticaja 
koje je on ulio u organizacije katoličke mladeži, kao i iz 
njegova primjera koji je neodoljivo privlačio mlade ljude 
i upućivao ih k višim ciljevima života, te ih tako doveo do 
svećeničkog zvanja. A zar nije i mnogi svećenik koji je 
upoznao dr. Merza, ili čitao njegov životopis, osjetio nov 
poticaj za što većim proživljavanjem svećeničkog idea¬ 
la... On je bio i ostaje veliki ideal katoličkog svjetovnjaka, 
a također i svećenicima njegova pojava i njegovo djelo 
znače izdizanje pravog shvaćanja svećeničkog poziva.” 


Apostolski rad u Hrvatskoj 


Hrvatski Orlovski Savez 

Početkom 20. stoljeća počinje krčki biskup Antun 
Mahnić veliko gibanje među katoličkom mladeži koje je 
nazvano Katolički pokret. Cilj pokreta bio je suprotstavi¬ 
ti se liberalizmu koji je sve više nadirao u naše krajeve iz 
europskih zemalja i potiskivao vjeru i njezine vrijednosti 
iz javnog života. Ivan Merz još je za vrijeme studija u 
Beču i Parizu pristupio pokretu. Po dolasku u Zagreb 
Ivan se odmah aktivno uključuje u rad Katoličkog pokre¬ 
ta i biva još iste jeseni 1922. g. izabran za predsjednika 
već postojećeg Hrvatskog katoličkog omladinskog save¬ 
za, koji se za godinu dana ujedinio s orlovskim pokretom 
u Hrvatski Orlovski Savez. U novoj organizaciji kojoj je 
Ivan bio suosnivač, vršit će do konca života službu tajni¬ 
ka i potpredsjednika. Predsjednik Hrvatskog orlovstva 
bio je dr. Ivo Protulipac, odvjetnik, (jugoslavenski komu¬ 
nisti ubili su ga u Trstu 1946. g.). Orlovska organizacija 
imala je za cilj odgoj mladeži u vjerskom, intelektual¬ 
nom, moralnom i tjelesnom pogledu. Ono što se kod or¬ 
lova u vanjskoj djelatnosti najviše opažalo bila je njihova 
gimnastička aktivnost s priredbama, sletovima i ostalim 
manifestacijama. Zahvaljujući Ivanovim velikim nasto¬ 
janjima ta organizacija poprima snažnu vjersko-kultur- 
nu dimenziju. To se očitovalo u prvom redu u geslu koje 
je na Ivanov prijedlog bilo prihvaćeno na osnivačkoj 


skupštini kao ideja vodilja same organizacije: Žrtva-Eu- 
haristija-Apostolat. I u priručnik organizacije “Zlatnu 
knjigu”, koju je Ivan sastavio prema slovenskom orgina- 
lu, Ivan unosi nove ideje: ljubav i odanost Crkvi i Kristo¬ 
vu Namjesniku. No, najveća njegova zasluga sastoji se u 
tome što je u orlovsku organizaciju unio ideje Katoličke 
Akcije, koju je pokrenuo Papa Pio XI. i tako cijelu orga¬ 
nizaciju usmjerio prema Crkvi i suradnji s njezinom hije¬ 
rarhijom u apostolatu. 

Kako je Merz shvaćao orlovsku organizaciju, ja¬ 
sno je to definirao u članku “Hrvatsko Orlovstvo”: 
“Hrvatsko Orlovstvo nije samo nekakva gimnastička or¬ 
ganizacija, već je ono katolički prosvjetni omladinski 
pokret, koji ima u svome programu i tjelesni odgoj omla¬ 
dine, a do u tančine provodi smjernice koje Sveta Stolica 
daje Katoličkoj Akciji.” Nakon povratka orlova s 
hodočašća u Rim 1925. god. Merz komentira u Kato¬ 
ličkom tjedniku: “I kad je Sveti Otac u svom govoru dao 
nama orlovima smjernice za naš rad, osjetismo svu 
veličinu i sve značenje Papinstva. Shvatismo: ako Orlov¬ 
stvo hoće ostati na pravoj liniji i biti ispravan pokret u ve¬ 
likom sklopu svih mogućih pokreta u krilu svete Crkve, 
mora biti pokretom Papinskim. Euharistija i Papa treba¬ 
ju biti korijen, vrelo i počelo Orlovstvu. Euharistiju i 

Ivan (u sredini) izabran u prosincu 1922. za predsjednika 
Hrvatskog katoličkog omladinskog saveza (HKOS). 

Do njega duhovnik društva isusovac o. Bruno Foretić. 

Papu valja dati našem narodu. I kada Orlovstvu uspije da 
ove dvije ideje učini kraljicom hrvatske narodne duše, 
tada može mirne duše reći sa sv. Pavlom: dobar boj voje¬ 
vali. To je jedina i najčvršća osnovica bez koje je sav rad 
osuđen na rasulo. Eto, do te su spoznaje orlovi ponovno 
došli na svom rimskom hodočašću.” 

Mladež s kojom je Ivan svakodnevno dolazio u 
kontakt nije u njemu gledala samo svoga apostola i idej¬ 
nog vođu. Za svakoga je on bio pravi, iskreni prijatelj, 
koji je bio spreman sve učiniti da mladog čovjeka usmjeri 
na pravi put. Bilo daje trebalo dati savjet ili materijalnu 
pomoć, bilo da se radilo o pronalaženju namještenja, da¬ 
vanju instrukcija, ili čak ustupanju vlastitog kreveta, dok 
bi se on zadovoljio spavanjem na podu. Svima su njegova 
vrata i njegovo srce bili otvoreni. Premnogi mladić i dje¬ 
vojka, a danas već ljudi u godinama, zahvalno spominju 
njegove savjete, njegovu pomoć i nastojanje kojima ih je 
usmjerio prema pravim životnim vrijednostima. 

Hrvatski Orlovski Savez, kao i druge organizacije, 
bio je žrtva “šestojanuarske diktature”. Godinu dana po¬ 
slije Ivanove smrti -1929. god., tadašnja beogradska vla¬ 
da gaje zabranila. Tisuće mladih orlova i orlića prešle su 
1930. god. u novoosnovanu organizaciju koja je uzela 
ime po Euharistijskim križarima iz Francuske. Nova or¬ 
ganizacija počela je svoj rad kao dio velikog međunarod¬ 
ne udruge Apostolata molitve zahvaljujući nastojanju o. 
Josipa Vrbaneka, duhovnika Ivana Merza. Po izričitoj 
želji Pape Ivana XXIII. izraženoj 1960. god., francuski 
Euharistijski križari promijenili su ime i uzeli su ono ime 
koje im je dao sam Papa: Mladež euharistijskog pokreta. 
Pod tim imenom djeluju danas u više od pedeset zemalja 
diljem svijeta. 


Ivanov apostolski program 

Kad je bio osnovan Hrvatski Orlovski Savez, 1923. 
god., Ivanu Merzu bila je povjerena dužnost priprema¬ 
nja “Zlatne Knjige”, duhovnog priručnika Orlovske or¬ 
ganizacije, koja je već postojala u slovenskom izdanju. 
Hrvatsko izdanje Merz je nadopunio mnogim izvatcima 
o Katoličkoj Akciji, a u samom tekstu umetnuo je mnoge 
rečenice o vjernosti Crkvi, Papi i biskupima kako je 
naučavala Katolička Akcija koju je pokrenuo Papa Pio 
XI. Napisao je i poseban predgovor kojega izdavači zbog 
novosti i originalnosti ideja nisu prihvatili, pa gaje Merz 
objavio kasnije kao poseban članak. Predgovor je, 
međutim, iznimno važan jer ukratko sažima sav Ivanov 
apostolski program što ga je on, unatoč protivljenjima 
mnogih, uspio provesti i ostvariti i tako utrti onaj isprav¬ 
ni, duhovni, katolički put kojim je sigurno pokročilo 
Orlovstvo. Temeljne ideje koje Ivan iznosi u svome pro¬ 
gramu jesu: razvijanje duhovnog života, Euharistije, za¬ 
nosna ljubav prema Crkvi, suradnja s biskupima i 
svećenicima, provedba Papinih smjernica o Katoličkoj 
Akciji, vjerske dužnosti članova Orlovske organizacije. 
Ovdje donosimo samo važnije izvatke. 

“... Novija katolička generacija pošla je za jedan 
korak dalje. Nju su danas zahvatili valovi onih rijeka koje 
potekoše iz vječnog Rima već god. 1905., kada je blage 
uspomene papa Pio X. izdao breve o čestoj i svagdanjoj 
svetoj Pričesti. Mladi naraštaj gaji zanosnu ljubav prema 



Hrvatski Orlovi na čelu povorke Međunarodnog hodočašća 
mladih u Rimu za Svetu Godinu 1925. na kojem je 
sudjelovalo oko 4000 mladih iz raznih zemalja. Iza mladića 
s tablom u narodnoj nošnji, dr. Ivan Protulipac, o. Bruno 
Foretić, dr. Avelin Cepulić. Ivan Merz prvi zdesna. 

našemu Spasitelju, koji je uvijek s njim u presv. Euhari¬ 
stiji; tu crpe on svu svoju snagu za svoje djelovanje, za 
svoj apostolat... on je u neprestanom i intimnom dodiru s 
Isusom, koji kraljuje i vlada njenim dušama. S tim je u 
vezi zanosna ljubav mlađih prema Svetoj Crkvi, Isusovoj 
neokaljanoj zaručnici, te njenim biskupima i svećenici¬ 
ma. Oni su se uvjerili da svećenika zapada prva i naj¬ 
važnija uloga u širenju Kraljevstva Božjega, a da se svje¬ 
tovnjaci moraju njima pridružiti; moraju postati njiho¬ 
vim pomoćnicima... Ovo izdanje Zlatne knjige išlo je 
upravo za tim da svećeniku vrati ono dostojanstveno 

34. Zašto ljubim katoličku Crkvu i Sv. Oca 
Pa P u? 1. 'l ' ,, o ' 


Faksimil rukopisa Ivana Merza: njegov odgovor na pitanje 
jedne ankete zašto ljubi Katoličku Crkvu i Sv. Oca Papu. Na 
to pitanje Ivan Merz je odgovorio: «Jer u njoj vidim jasnu sliku 
preljubljenog Spasitelja i Boga Isusa sa svim njegovim 
savršenstvima, a u Svetom Ocu Papi pod prilikama čovjeka 
vidim Boga svoga i Gospoda svoga.» 


mjesto koje zapada Isusova učenika. Iz ove se Zlatne 
knjige također vidi da omladina ima oči uvijek usmjere¬ 
ne spram Rima, gdje je onaj svjetionik koji svojim zraka¬ 
ma obasjava cijelu zemlju. I iz samog Rima potekle su u 
zadnje vrijeme smjernice koje računaju s Katoličkom 
Akcijom kao činjenicom i koje na vrlo precizan način 
zacrtaše njenu ulogu. Mi smo se radi toga, prerađujući 
Zlatnu knjigu, najviše obazirali na one upute koje su 
zadnji pape dali Katoličkoj Akciji, a napose omladin¬ 
skom pokretu. Dok je stariji naraštaj više naglašavao lju¬ 
bav prema Bogu i narodu, kod mladih je ta ljubav k Bogu 
dobila konkretniji oblik u ljubavi k euharistijskom Isusu, 
a ljubav k narodu žele podrediti ljubavi k svetoj Crkvi. 
Dao dobri Bog da Zlatna knjiga u ovome obliku odgoji 
vojsku apostola, vojsku svetaca, koja će se razletiti diljem 
hrvatske domovine i osvajati poput katoličkih vitezova 
carstvo ljudskih duša. Neka i ona nešto pridonese da po¬ 
svuda kod nas zavladaju načela svete Rimokatoličke 


Crkve i da na taj način Presveto Srce Isusovo privine što 
veći broj naše braće u svoj božanski zagrljaj.” 

Načela Ivanova odgojnog rada 

Iz mnoštva podataka, koje nalazimo u Ivanovim 
spisima, mogli bismo sastaviti cijelu jednu pedagogiju 
koju je Ivan slijedio u svome radu s omladinom. Nadna¬ 
ravne, eshatološke vrijednosti jesu na prvom mjestu u 
Ivanovu radu. Sve je usmjereno prema spasenju duša, 
prema vječnom dobru, prema posljednjem cilju čovjeka 
koji mu je Bog odredio. Sam je to izrazio u jednom svom 
članku ovim riječima: “Cilj je svake katoličke organizaci¬ 
je, kao i odgojnog rada, ujediniti na zemlji što veći broj 
osoba s euharistijskim Isusom, da bi u što većem broju 
uskrsnuli s njime nerazdruživo sjedinjeni u vječnosti.” 
Za dolazak do toga glavnog cilja Ivan vidi tri stupnja: 
prvi je jedinstvo s Crkvom i njezinom hijerarhijom; drugi 
je izgrađivanje u mladom čovjeku potpune ljudske i 
kršćanske zrelosti; a treći je da tako formirani mladi ljudi 
trebaju postati apostoli Kristova Kraljevstva i djelovati 
da se ono širi u dušama bližnjih. Sredstva i metode koje 
Ivan slijedi u svome odgojnom radu nisu neka posebna 
novost. Ivan primjenjuje do u detalje sve ono što mu je 
Crkva preporučivala i davala na raspolaganje, bilo da se 
radilo o izgradnji duhovnog života, bilo da se odnosilo na 
konkretan rad s mladima. 

Branitelj i promicatelj moralnih vrijednosti 

U svome odgojnom radu s mladima, posebice zad¬ 
njih godina, Ivan je veliku pozornost posvećivao moral¬ 
nim problemima. Proučavao je sve ono što su crkveno 
učiteljstvo, Papa i biskupi po svijetu o tome pisali i 
naučavali. Posebna mu je briga bila da kod mladih stvori 
ispravne pojmove i shvaćanje ljubavi, braka, čistoće, sek¬ 
sualnosti. Napisao je o tome i posebnu brošuru “Ti i 
ona”, namijenjenu zrelijoj muškoj omladini. I premda je 
bio mlad i skoro bez iskustva, ipak je o svim tim pitanji¬ 
ma tako zrelo sudio i nastupao s tolikom mudrošću daje 
među orlovima i orlicama bio neka vrsta autoriteta u su¬ 
vremenim ćudorednim pitanjima, kako naglašava njegov 
duhovnik o. Vrbanek. Ivan se zanima i piše o plesu, za¬ 
bavama, modi, filmu, tisku, ekonomskim i socijalnim 
problemima. Piše o glazbi i tjelesnom odgoju, kojemu 
želi dati viši duhovni i nadnaravni sadržaj. Govori o bra¬ 
ku, obitelji, položaju i ulozi žene u društvu, sastavlja 
opširno djelo kako se i u kojem smislu katolik može bavi¬ 
ti politikom. 

Učitelj i ženske mladeži 

Jednak je bio Ivanov utjecaj i na ženski dio mla¬ 
deži koja je bila organizirana u paralelnoj organizaciji 
Sveze hrvatskih orlića. O tome su se sačuvala brojna 
svjedočanstva djevojaka i žena koje su u Ivanu odmah 
svojom intuicijom otkrile Božjeg čovjeka, učitelja i prija¬ 
telja. O Ivanovu pozitivnom odgojnom utjecaju na žen¬ 
sku mladež opširno je pisala Marica Stanković, predsjed¬ 
nica orličke organizacije, objavivši najprije seriju člana¬ 
ka pod naslovom “Vitez ženske časti” u časopisu “Za 

Vjeru i Dom”, u povodu 10. obljetnice Ivanove smrti. O 
tome govori i u svojoj knjizi “Mladost vedrine”. Svojim 
djelovanjem na žensku mladež Ivan je, u prvom redu, 
želio produbiti kod djevojaka svijest njihova ženskog do¬ 
stojanstva, te uzvišenost njihova poziva kako za majčin¬ 
stvo tako i za apostolat, posebice kao Bogu posvećene 
osobe u svijetu. Ivanov svetački primjer tako je djelovao 
na mnoge djevojke, napose na mladu profesoricu Mari¬ 
cu Stanković, te je i ona poput Ivana zavjetovala vječnu 
čistoću i posvetila se Bogu. Umrla je u Zagrebu 1957. g., 
kao žrtva komunističkog režima od posljedica petogo¬ 
dišnje robije koju je zajedno s mnogim drugim hrvatskim 
djevojkama i ženama, kršćankama i hrvatskim rodoljubi¬ 
ma, izdržavala u kaznionici u Požegi. 

Zamisao nove kršćanske zajednice 

Ivan se najozbiljnije bavio mišlju da osnuje svje¬ 
tovni institut Bogu posvećenih osoba koji bi okupljao lai¬ 
ke koji su spremni raditi za Crkvu i proširenje Kristova 
Kraljevstva. O tome već piše u svojim bilješkama u du¬ 
hovnim vježbama 1923. g. Tu je ideju Ivan širio među 
svoje suradnike i za nju ih oduševljavao. Posebno je u 
tome smislu pripremao svoju suradnicu Maricu Stanko¬ 
vić. Godine 1928. namjeravao je s grupom mladića, svo¬ 
jih suradnika, poći na osmodnevne duhovne vježbe pod 
vodstvom duhovnika o. Petra Perice, isusovca koji se ba¬ 
vio istom mišlju. Na žalost, prerana smrt spriječila je Iva¬ 
na da ostvari tu zamisao. Ipak, njegova ideja nije s njim 
pošla u grob. Marica Stanković, potaknuta primjerom 
Ivanova života i njegovim poticajima, ostvarila je, bar 
djelomice, Ivanovu ideju. Osnovala je prvi ženski svje¬ 
tovni institut u Crkvi u Hrvatskoj pod nazivom “Zajedni¬ 
ca Suradnica Krista Kralja”. Institut danas okuplja žene 
koje poput Ivana potpuno posvećuju svoj život Bogu 
živeći u svijetu u raznim zanimanjima i prema svojim 
mogućnostima rade za proširenje Kristova Kraljevstva. 

Književnik i apostol pera 

Još kao gimnazijalac, pa kroz godine svoga studi¬ 
ja, Ivan je pročitao mnoge knjige, uglavnom književne 
vrijednosti. Osim stručne literature, kao profesor 
književnosti, čitao je i mnoge teološke i duhovne knjige 
koje su mu proširile horizonte i obogatile njegov kršćan¬ 
ski nazor na svijet. Sam se želio baviti književnim radom, 
ali su mu interesi Kristova Kraljevstva bili važniji, pa je 
sav svoj književni talent stavio u službu Božju. U svom 
kratkom životu mnogo je toga napisao. U prvom redu tu 
je njegov opširan dnevnik. Djelomice je objavljivan u 
Ivanovim biografijama. Tu je njegova doktorska diserta¬ 
cija o utjecaju liturgije na francuske književnike. Napi¬ 
sao je brojne studije, članke i šest brošura. Ono što je 
Ivan objavio može se svrstati prema ovim temama: 
književna kritika, liturgija, katoličke organizacije, Kato¬ 
lička Akcija, Rim - Papinstvo, Lurd, moralni apostolat, 
tjelesni odgoj, razno; preko 170 bibliografskih jedinica. 
Tome treba pridodati mnoge Ivanove rukopise kao i 
opširnu korespondenciju, sve sačuvano u njegovu arhi¬ 
vu. Kad bismo sve to pokušali zbrojiti, bilo bi više od tri 


tisuće stranica! Sve što je Ivan napisao, kao i ono što su 
poslije njegove smrti drugi napisali o njegovu životu i 
radu, predstavlja dragocjenu duhovnu baštinu iz koje su 
mnogi njegovi sljedbenici crpli ideje i nadahnuća za 
kršćanski život i rad. Cjelovita bibliografija svih Ivanovih 
spisa, članaka, studija, brošura i rukopisa objavljena je u 
knjizi njegovih izabranih tekstova “Put k Suncu” (Izda¬ 
nje FTI-a i Postulature Ivana Merza, Zagreb 1993.god.) 

Svima je bio sve 

Već Ivanova silna zauzetost za svrhunaravno do¬ 
bro bližnjih, napose mladih, jest izraz njegove velike lju¬ 
bavi k bližnjemu. No, ta se ljubav spustila do sasvim kon¬ 
kretnih potreba svakidašnjeg života. Ivan je deset posto 
svoje plaće davao siromasima. Mnogi su od njih u Beču, 
Parizu i posebice u Zagrebu, osjetili njegovu dobrotu. 
Preko puta njegova stana u Zagrebu čistio je prolaznici¬ 
ma cipele invalid Miško. Ivan se ubrzo s njime upoznao i 
sprijateljio. Srdačno bi s njim razgovarao, koji put ga 
pozvao k sebi u stan na večeru, pomagao mu u potreba¬ 
ma. Kad se spremalo hodočašće u Lurd, s kojim je i Ivan 
išao, pozvao je učiteljicu Miru Majetić da i ona pođe: 
“Pođite da vidite čudesa Božja i komadić raja na zemlji! ” 
No, kako je bilo poteškoća, učiteljica se nije mogla 
odlučiti. Ivan joj je, međutim, sve poteškoće riješio 
utrošivši za to cijeli dan. Kad se požalila što je toliko vre¬ 
mena za nju izgubio, on joj je odgovorio: “Dan što ga 
čovjek posveti drugom nije nipošto gubitak, nego dobi¬ 
tak. Dani u kojima ne učinimo ništa za druge nego samo 
za sebe, to su izgubljeni dani”. Pomogao je mnogim mla¬ 
dim ljudima bilo u učenju, bilo pri traženju namještenja i 
posredovanja u najrazličitijim potrebama s kojima se 
mlad čovjek susreće, posebice oni koji dođu u grad. Iva¬ 
nova kršćanska ljubav očitovala se i u opraštanju. Cesto 
je znao govoriti kad su iskrsle kakve poteškoće u radu s 
bližnjima: “Samo da ne bude povrijeđena kršćanska lju¬ 
bav”. Bio je velik u opraštanju nanesenih uvreda. Kada 
je u jednom društvu bio napadnut i kada se mogao brani¬ 
ti, jer je radio po svom najboljem uvjerenju, on je šutio. 
Osobi koja mu zbog takvog stava nije prikrila svoje div¬ 
ljenje, odgovorio je: “Tko hoće biti pravi radnik za Božju 
stvar ne smije poznavati sebe; osobni je kult najveća za¬ 
preka mnogim uspjesima našega rada”. 

Susret s trpljenjem 

Ivan susreće patnju u svome životu već u svojoj 
mladosti. Prva velika bol koju je doživio bila je smrt dje¬ 
vojke prema kojoj je doživio prvu idealnu mladenačku 
ljubav. Najjači susret s trpljenjem Ivan doživljava u vrije¬ 
me Prvog svjetskog rata na bojišnici. I taj susret s pat¬ 
njom i smrću bio je za Ivana dobitak. Upravo je rat naj¬ 
više pridonio da se Ivanov nazor na svijet produbio i da je 
shvatio svu istinitost katoličke vjere, kako se to najbolje 
vidi iz njegovih divnih zapisa u dnevniku. I nakon rata 
patnja i bol se stalno isprepliću u Ivanovu životu sve do 
smrti. Bolest očiju povezana s upalom čeone šupljine 
malo-pomalo je nagrizala njegovo zdravlje. Kako je du¬ 
boko Ivan ušao u smisao patnje i trpljenja, otkrivši njezi- 

nu vrijednost, najbolje se vidi iz pisma na smrt bolesno- 
me prijatelju ing. Dragi Marošević. “Znam da je teško 
trpjeti, ali neki ljudi imaju poziv trpljenja. Mi smo tijelo 
Kristovo, to su na njemu uloge podijeljene. Jedni moraju 
trpjeti da uklone kaznu Božju koja bi se morala stresti na 
okolicu. Huysmans bi nazvao te odabranike mističkim 
gromobranima. Jesi li ikada na to pomišljao da ti trpiš za 
naš pokret? Jesi li svoje muke prikazao Gospodinu Kri¬ 
stu za pokret? Katolicizam se neće širiti u nas ako ne 
bude bilo Radnika, Molitelja i Patnika. To je jedan za¬ 
kon u širenju Kraljevstva Božjega na zemlji. Naš pokret 
je stvorio do sada samo prvi tip (radnika) i mi smo si 
stvorili u našim dušama ideal radnika za Katolički pok¬ 
ret. Molili smo manje, a trpjeli smo kad smo morali. 
Zadnji tip je svakako vrhunac - imitacija potpune Žrtve 
Spasiteljeve na Križu. I vidim u našem pokretu već pri¬ 
ličan broj patnika. Pošto slučaja nema, to držim da je 
plan Providnosti upravo u tome da spoznamo ovaj miste¬ 
rij iz Njegova života: trpjeti za druge.” Jednoj mladoj bo¬ 
lesnoj učiteljici savjetuje da se ipak pobrine za svoje 
liječenje, ali na koncu dodaje: “Ako Gospodin želi da 
unatoč tomu trpite i da ne ozdravite, onda se valja preda¬ 
ti u njegove ruke - jer se ni najmanji bacil ne miče bez pri¬ 
sutnosti i djelatnosti Gospodnje. Ta i sami znate bolje od 
mene da trpljenjem čovjek može više učiniti za prošire¬ 


nje Kraljevstva Isusova negoli velikim radom, učenim ra¬ 
spravama, sjajnim govorima i člancima. Ako Vas je Isus 
odabrao da budete apostolom u trpljenju, uvjeren sam 
da će Vam dati i snagu da uz sudjelovanje Vaše volje taj 
apostolat i dobro izvršite. Zemaljskim očima možda 
nećemo vidjeti plodove tog trpljenja, ali gore, u Srcu 
Božjem, ukazat će nam se koliko je njime duša spašeno; 
kolikim katoličkim pothvatima je donijelo blagoslova.” 

Ivan nije samo dijelio lijepe savjete o trpljenju, 
nego je i sam posjedovao duboki, izgrađeni kršćanski 
stav prema križu koji je došao do izražaja posebice u nje¬ 
govoj posljednjoj bolesti. Piše u bilješkama iz svojih du¬ 
hovnih vježbi 1926. god.: “Ratujući pod vodstvom raspe¬ 
toga Kralja, moram do konca života biti razapinjan. 
Zaručnica Isusova je kroz sve vjekove pribijena na križ; i 
ja moram biti dionikom te slavne sličnosti. Život bez 
križa - udoban - morao bi za mene biti najvećom sramo¬ 
tom. Stoga moram biti sretan i smatrati kako normalno 
stanje vojnika Isusova teške staleške dužnosti koje pri¬ 
ječe dovoljni privatni studij i rad. Odluka: Savjesno 
obavljati staleške dužnosti i to smatrati za križ mojega 
života; za moje dnevno razapinjanje, koje donosi blago¬ 
slova u radu za spašavanje duša u Katoličkoj Akciji.” 


Prema vječnosti 


Žrtva života za hrvatsku mladež 

Ivan se tužio na slabi vid još od djetinjstva. K tomu 
se kasnije pridružila i zubobolja. Bolest gaje stalno pra¬ 
tila i često sputavala njegov polet za studij i rad. Posljed¬ 
nju je godinu života ozbiljno pobolijevao. Dobio je akut¬ 
nu upalu čeljusne šupljine i morao je poći na operaciju. 
Posljednjih mjeseci zapisao je nekoliko značajnih misli u 
svoj dnevnik koji je prekinuo voditi još u Parizu. Te nam 
misli mnogo govore o njegovom duševnom stanju i ra¬ 
spoloženju pred odlazak s ovoga svijeta. 

21.1.1928. - Sve na slavu Presvetog Srca Isusova. 

13. II. 1928. - Dosta je velik križ na nama. Dobio 
sam gnojnu akutnu upalu čeljusne šupljine. Danas mi je 
izvađen još jedan zub. Mama u silnim mukama. 
Međutim, vidim da dosta rado moli. Sinoć smo stvorili 
kao zavjet da ćemo, kad god to prilike dopuste, uvijek za¬ 
jedno moliti krunicu. Čudno: ovo naše trpljenje kao daje 
stvorilo čudesa u mami koja dosta lako moli sada i samu 
krunicu. Sama veli da je danas koju stotinu Očenaša i 
Zdravomarija izmolila. Eksperimentalan dokaz kako je 
trpljenje najjače sredstvo da spasava i posvećuje duše. 
Blago onim dušama koje s radošću primaju iz ruku Go¬ 
spodnjih svaku bol i sjedinjene s Isusom pridonose je za 
raširenje Crkve Isusove u dušama i u društvu. 

15. II. 1928. - Lako je svaki dan primati sv. Pričest 
i gostiti se Gospodinom. Oh, kako je čovjeku trpko kada 
mora da grize i jede tvrdo drvo svetoga križa. Danas mi 
opet zub izvadiše. Bolest se tako razvijala daje Ivan mo¬ 


rao poći na operaciju. Prije operacije posjetio je svoga 
duhovnog vođu oca Vrbaneka. Ivan je jasno predosjećao 
da će uskoro umrijeti i da Bog traži od njega žrtvu života 
za dobro mladeži s kojom je radio. Ispovjednik ga je u 
tome samo ohrabrio i utješio koliko je mogao. Sjećajući 
se riječi iz Evanđelja o pšeničnom zrnu koje mora pasti u 
zemlju da donese ploda, Ivan se oprostio od svoga ispov¬ 
jednika riječima: “Da, o tom sam već davno uvjeren: tre¬ 
ba žrtvovati! Ja sam gotov!” 

I stvarno, Ivan je duševno bio potpuno spreman 
poći pred lice Božje. Dan uoči odlaska na kliniku sredio 
je sve svoje stvari i sastavio svoju oporuku. Riječ je, za¬ 
pravo, o tekstu za nadgrobni natpis koji je napisao na la¬ 
tinskom jeziku, a pronađen je u ladici njegova pisaćeg 
stola nakon smrti. U hrvatskom prijevodu oporuka glasi: 

Umro u miru katoličke vjere. Život mi je bio Krist , a 
smrt dobitak. Očekujem milosrđe Gospodinovo i nepodi¬ 
jeljenopotpuno , vječno posjedovanje Presvetog Srca Isu¬ 
sova. I. M. blažen u pokoju i miru. Duša će moja postići cilj 
za koji je stvorena. U Gospodinu Bogu. 

Iz ovoga teksta vidi se kako Ivan ide u susret smrti, 
u susret vječnosti mirne savjesti, bez straha i neizvjesno¬ 
sti, siguran da će konačno postići vječnu ljubav kojoj je 
posvetio sav svoj mladi život. To je svečani finale jednog 
divnog života, posljednje svjedočanstvo i ispovijest nje¬ 
gove duboke i iskrene vjere koja mu je bila životno zva¬ 
nje koje je Ivan savjesno ispunio. 

Posljednji dani i prijelaz u vječni život 

Ivan je operiran 26. travnja na Klinici za uho, nos i 
grlo u Zagrebu, ul. Račkoga. (Danas je u toj zgradi 
smještena osnovna škola koja od 1994. god. nosi ime u Dr. 
Ivan Merz”). Operacija, na žalost, nije uspjela. Ivan je 
dobio meningitis od kojega je polagano umirao. U ned¬ 
jelju, 6. svibnja, njegov ispovjednik o. Vrbanek podijelio 
mu je bolesničko pomazanje. Ivan je bio pri svijesti, ali 
više nije mogao govoriti. Nakon obreda ispovjednik, 
pogađajući njegove misli, podsjetio ga je na posljednji 
razgovor o žrtvi života. “Zar ne, Vi žrtvujete svoj život za 



Ivan Merz na odru. 

Umro je u Zagrebu, 10. V. 1928. 


hrvatsko Orlovstvo?” Ivan je vedro pogledao, njegove 
velike oči zasjale su i, kako nije mogao više govoriti, 
samo je dao potvrdni znak glavom. 9. svibnja, ležeći na 
samrtnoj postelji Ivan je primio telegram iz Rima kojim 
mu Sveti Otac šalje svoj blagoslov. Tako je Ivan, koji je 
za života toliko ljubio i štovao Kristova namjesnika, do¬ 
bio tu rijetku utjehu u posljednjim časovima. Bio je još 
pri svijesti kad su mu to priopćili. 

Sutradan, u četvrtak, 10. svibnja 1928. prije pod¬ 
ne, u nazočnosti svoga oca i svojih najbližih prijatelja 
Ivan je prešao u vječne radosti Kristova Kraljevstva. Dr. 
D. Kniewald, nazočan kod njegove smrti, ovako opisuje 
Ivanove posljednje trenutke: “Ivanovo disanje bivalo je 
sve polaganije, bilo sve slabije; ležao je mirno, zatvore¬ 
nih očiju; u to širom otvori velike oči iz kojih mu je kami¬ 
la smrtna suza. Pogled je upro tamo daleko u visinu, mi¬ 
ran, pouzdan, siguran; još jedan uzdah, još jedan mali, 
jedva primjetljivi trzaj i dr. Ivan Merz je predao Sve¬ 
višnjemu svoju plemenitu dušu.” 

Zazvonilo zvono zagrebačke katedrale 

Vijest da je Ivan otišao u vječni život, munjevitom 
se brzinom proširila po Zagrebu, a onda i cijelom Hrvat¬ 
skom. Još istog prijepodneva odmah nakon Ivanova pre- 
minuća zvono zagrebačke katedrale navijestilo je njego¬ 
vu smrt. Bio je učinjen izuzetak, jer zvono obično zvoni 
kad umre biskup ili kanonik. Iz toga se vidi koliko je 
Crkva već onda cijenila Ivana i njegov rad. “Svi smo 
osjećali ne nešto strašno, nego da se nešto veliko dogodi¬ 


lo - umro je dr. Merz. Bili smo pod dojmom da je on za 
nešto žrtvovao svoj život” - pripovijedali su njegovi prija¬ 
telji. Nije potrebno spominjati duboku bol Ivanovih ro¬ 
ditelja koji su u njemu izgubili svoga jedinca i potporu za 
svoje staračke dane. Duboko potreseni ostali su Ivanovi 
prijatelji i suradnici, kao i sva katolička mladež diljem 
Hrvatske, Bosne i Dalmacije, kojima je Ivan bio idejni 
vođa. Cijeli katolički Zagreb okupio se u nedjelju 13. 
svibnja, na Mirogoju. K njima su se pridružili i mnogi de¬ 
legati iz raznih katoličkih organizacija iz hrvatskih kraje¬ 
va. Računa se daje na pogrebu bilo približno 5000 ljudi. 
Sprovod je vodio biskup dr. D. Premuš. Po broju i ugledu 
osoba bio je to sprovod kakav Zagreb nije pamtio od 
smrti biskupa Langa. S velikom vanjskom svečanošću, uz 
brojne govore, glazbu i pjevanje, Ivanovo je tijelo ot- 
praćeno na vječni počinak. Pokopan je na Mirogoju. Ti¬ 
jelo mu je 1977. god. preneseno u Baziliku Srca Isusova u 
Zagrebu, u koju je svakodnevno dolazio za svoga života 
na svetu misu. 

Veliki utjecaj nakon smrti 

Hvala Ti, što si nam pokazao put k Suncu! 

Još istih dana, odmah nakon Ivanove smrti, zare¬ 
dali su po katoličkom tisku brojni komemorativni članci 
u kojima se ističe veličina pojave, zasluge i vrline dr. 
Merza, opisuje se njegov nesebičan rad za Božju stvar. 
Za svaku godišnjicu Ivanove smrti priređuju se kome¬ 
moracije na kojima prisustvuje brojna mladež. Članci i 
studije uvijek obnovljenom svježinom evociraju uspo¬ 
mene na tog velikog čovjeka. Četiri godine nakon njego¬ 
ve smrti pojavljuje se prva Ivanova biografija. Napisao ju 
je njegov prijatelj i suradnik, svećenik i sveučilišni profe¬ 
sor dr. Dragutin Kniewald. Općenit je bio dojam, nakon 
što je iz tiska izišla biografija Ivana Merza da je Ivan još 
snažnije djelovao poslije svoje smrti nego za vrijeme 
života. Ime Ivana Merza postalo je ideal, program života 
i rada cijelom jednom naraštaju mladih koji su krenuli za 
njegovim primjerom vjernosti Kristu i ljubavi prema 
Crkvi i Papi. 

Deseta obljetnica Ivanove smrti 1938. god. 
svečano je proslavljena po svim mjestima gdje je bilo ka¬ 
toličke mladeži koja se nadahnjivala njegovim svetim 


Svilena vrpca s nadgrobnog vijenca koji su postavili na grob 
Ivana Merza mladi iz Vinkovaca. Na vrpci stoji natpis 
otisnut zlatnim slovima: «Hvala ti, Orle Kristov, što si nam 
pokazao put k i Suncu , ». - Ova je vrpca sačuvana i nalazi se 
danas u muzeju Ivana Merza u Zagrebu, kod Suradnica 
Krista Kralja. 

Svečana proslava 10. obljetnice smrti Ivana Merza u Zagrebu 
10. V 1938. Na svečanoj akademiji govori dr. Ivan Protulipac, 
Ivanov bliski suradnik u Orlovskoj organizaciji. 


životom. Opet su brojni članci punili stupce našeg kato¬ 
ličkog tiska. Cijeli peti broj isusovačkog časopisa 
“ŽIVOT” za 1938. god. posvećen je Merzu i potom je 
objavljen kao posebna knjiga pod naslovom “Božji čov¬ 
jek Hrvatske”. Veličanstvena akademija, koja je tom pri¬ 
godom održana u Zagrebu, najbolje je pokazala što je 
Ivan značio za našu katoličku javnost. Na svečano 
ukrašenoj pozornici stajao je veliki natpis - MERZOVA 
BAŠTINA. U sredini - velika Ivanova slika. Sa svake 
strane velikim slovima ispisane statistike koje su pokazi¬ 
vale što se sve pripisivalo Ivanu, njegovu nadahnuću i 
njegovu djelovanju, koje su nastavili ostvarivati njegovi 
sljedbenici. Te statistike obuhvaćaju razdoblje od 1923. 
do 1937. god.: 30 svećeničkih zvanja; 782 društva; 26 689 
članova katoličke organizacije; 60 sletova; 429 tečaja; 
1.137 posjeta društvima; 1.606 priredaba; 7.293 duhov¬ 
na sastanka; 18.892 odborske sjednice; 46.256 predava¬ 
nja; 82.611 sastanaka. 

Za 15. obljetnicu Ivanove smrti Ivanov duhovnik 
objavljuje knjigu “Vitez Kristov Ivan Merz”. Za tu Iva¬ 
novu godišnjicu počeli su se pojavljivati prvi glasovi i prvi 
članci o pokretanju postupka za njegovo proglašenje 
blaženim. Glas o Ivanovoj svetosti još više se proširio 
kad su mu se ljudi počeli moliti i kad su se po njegovu za¬ 
govoru počela događati čudesna uslišanja. Jedno od naj¬ 
većih dogodilo se dvije godine nakon Ivanove smrti. Dje¬ 
vojka Anica Ercegović iz Sunje razboljela se u svojoj 19. 
godini od tuberkuloze pluća, upale zglobova, žestoke re¬ 
ume po čitavom tijelu, a bila je i teški srčani bolesnik. 
Šest godina bezuspješno se pokušavala liječiti. U srpnju 
1930. g. počela je moliti devetnicu Ivanu Merzu. Po¬ 
sljednjeg dana devetnice posjetila je njegov grob na ko¬ 
jem se žarko pomolila; vratila se kući sasvim zdrava! U 
potpunom zdravlju doživjela je duboku starost i nije više 
trebala nikakvu liječničku pomoć. Brojna druga 
uslišanja po zagovoru našega Ivana objavljena su u Gla¬ 
silu Postulature za Ivanovu beatifikaciju. 

Kad listamo katolički tisak od godine Ivanove 
smrti pa nadalje, bit ćemo iznenađeni nad mnoštvom 
raznih imena i naziva koji su Ivanu bili pridavani u naslo¬ 
vima članaka i studija, ili u samome tekstu. Iz njih se 


lijepo vidi što je Ivan značio za svoje vrijeme i što su toliki 
u njemu nalazili i cijenili. Evo samo nekih značajnijih: 

Svjetlo na gori, Vitez Božji, Brat vitez, Homo cat- 
holicus, Anđeo tješitelj, Vitez Krista Kralja, Papin čov¬ 
jek, Božji čovjek, Heroj Kristov, Naš dragi sveti Ivan, 
Apostol mladeži, Heroj kršćanskog mira, Čovjek milosti, 
Kristov vitez, Uzor katoličkog intelektualca, Orao zlat¬ 
nih krila, Vitez Presv. Srca Isusova, Euharistijski vitez, 
Stup Crkve, Naš omladinski svetac, Brat vođa, Orao 
Božjih krila, Uzor modernog katolika, Naš svetac u fra¬ 
ku, Naš veliki čovjek, Prvoborac Katoličke Akcije, Brat 
Ivan, Vitez ženske časti, Naš vječni Merz, Hrvatski uzor 
katolik, Velika liturgijska duša, Lovac Srca Isusova, 
Božji orao, Borac s bijelih planina, Veliki pionir Hrvat¬ 
ske, Svjetlo s neba, Naš suvremeni apostol, Heroj ljuba¬ 
vi, Div duha, Svetac Božji, Nenatkriljiv uzor, Nosilac 
mira, Božja umjetnina, Sveti borac Hrvatske, Apostol 
vedrine, Ideolog hrvatske katoličke omladine, Najljepši 
ideal hrvatske mladeži, Čovjek žrtva, Prorok Božji, Vitez 
Kristov, Put naših dana... 

I, na kraju, ne možemo ne spomenuti onaj lijepi 
natpis na bijeloj svilenoj vrpci s vijenca koji su Ivanu do¬ 
nijeli na grob mladi orlovi iz Vinkovaca: “HVALA TI, 
ORLE KRISTOV, ŠTO SI NAM POKAZO PUT K 
SUNCU!” Taj natpis izražava zahvalne osjećaje tolikih 
mladih i odraslih koji su u Ivanu našli prijatelja, uzor, 
ideal, vođu i kroz njegov primjer put Kristu! 



Anica Ercegovič iz Graduse kraj Sunje čudesno je ozdravila 
1930. god. od neizlječive bolesti nakon molitve na grobu 
časnog sluge Božjega Ivana Merza. Poživjela nakon 
ozdravljenja više od 50 godina u punom zdravlju i nije više 
trebala liječničku pomoć niti je trošila bilo kakve lijekove. 

Na slici: Anica Ercegović 1970. godine prigodom 
40. obljetnice svoga ozdravljenja. 

Članovi crkvenog sudišta za proces beatifikacije Ivana Merza 
pohodili su grob Ivana Merza na Mirogoju zajedno s 
nadbiskupom Franjom Seperom IO. V. 1958., na dan kada je 
proces svečano otvoren na Duhovnom stolu u Zagrebu. 

Na slici s lijeva na desno: dr. Franjo Cvetan, dr. Marko Klarić, 
(prvi postulator\ pomoćni biskup dr. Josip Lach, nadbiskup 
FRANJO SEPER, dr. Josip Salač i dr. Josip Kribl. 

Sve prisutniji u našem vremenu 

Kronološka zbivanja nakon smrti Ivana Merza 

Nakon vihora Drugog svjetskog rata koji je prohu¬ 
jao našim stranama i mnogo toga pokosio, uništio, polo¬ 
mio, lik Ivana Merza izranja ponovno osvježen, čist i 
uzvišen u poslijeratnoj stvarnosti. Započinje se s kome¬ 
moracijama o godišnjicama Ivanove smrti po zagre¬ 
bačkim crkvama. Cesto ih predvode i propovijedaju naši 
biskupi. 

1958. zagrebački nadbiskup Franjo Šeper pokreće 
informativni biskupijski postupak za Ivanovo pro¬ 
glašenje blaženim. 

1971. objavljuje se prva Ivanova biografija poslije 
rata: “Borac s bijelih planina”. 

1972. otvara se Spomen-muzej Ivana Merza u Za¬ 
grebu. 

1973. pokreće se “Glasilo Postulature” za Ivanovu 
beatifikaciju, koje izlazi povremeno. 

1974. izdaje se nova biografija u skraćenom izdan¬ 
ju namijenjena mladima: “Prijatelj mladih - Ivan Merz”. 

1975. u Rimu je na Papinskom liturgijskom insti¬ 
tutu dr. Marin Škarica obranio prvu doktorsku disertaci¬ 
ju o Ivanu Merzu kao promicatelju liturgijske obnove. 
Iste godine u ljetu skupina vjeroučitelja iz Zagreba orga¬ 
nizira za Jubilej u Svetoj Godini 1975. hodočašće mladih 
u Rim, na što ih je potaknuo primjer Ivana Merza od pri¬ 
je pedeset godina, koji je organizirao hodočašće za mla¬ 
de Orlove u Svetoj godini 1925. 

16. prosinca 1977. veliki događaj: tijelo Ivana 
Merza prenosi se s Mirogoja u Baziliku Srca Isusova. 
Ivan postaje još bliži svojim prijateljima i štovateljima. 

1978. slavi se 50. obljetnica Ivanove smrti. Prosla¬ 
va je obilježena nizom manifestacija. U svibnju, na sam 


dan Ivanova odlaska u vječni život, biskup Mijo Škvorc 
služi svečanu sv. misu u Bazilici Srca Isusova uz veliko 
mnoštvo ljudi. Za isti dan objavljena je knjiga najljepših 
Ivanovih tekstova, probranih iz njegove bogate duhovne 
baštine: “Put k Suncu”. U listopadu organizira se za mla¬ 
de spomen-hodočašće u Rim. U studenome - glavna pro¬ 
slava Ivanove 50. obljetnice: simpozij na Bogoslovnom 
fakultetu u Zagrebu 24. i 25. XI. 1978.god., svečana kon- 
celebrirana sv. misa u katedrali koju predvodi i propovi¬ 
jeda zagrebački nadbiskup Franjo Kuharić i, u nedjelju, 
26. XI., na blagdan Krista Kralja, svečana završna akade¬ 
mija u Dječačkom sjemeništu na Šalati. Iste godine u ve¬ 
ljači u Rimu je obranjena druga doktorska disertacija o 
Ivanu Merzu. Napisao ju je i obranio na Papinskom 
sveučilištu Salesianumu postulator Ivanove kauze o. B. 
Nagy, a naslov glasi: “Ivan Merz, čovjek vjere i odgojitelj 
zavjeru”. 

1979. Izlazi iz tiska “Zbornik radova sa Simpozija 
o dr. I. Merzu.” Iste godine, na spomen Ivana Merza, 
pokreću se hodočašća mladih u Rim koja će se organizi¬ 
rati od tada svake godine. 

Od 1985. postupak za proglašenje Ivana Merza 
nastavlja se u Rimu, u Kongregaciji za kauze svetaca. 

1986. god. pokreće se inicijativa za otvaranje 
Doma hrvatskih hodočasnika u Rimu. 



Grob Ivana Merza u Bazilici Srca Isusova u Zagrebu, 
Palmotićeva 33. 


1991. god. Dom hrvatskih hodočasnika u Rimu 
dobiva ime po Ivanu Merzu. Bilo je to ispunjenje zavjeta 
što gaje Odbor Doma učinio Slugi Božjemu Ivanu Mer¬ 
zu pet godina ranije da svojim zagovorom pomogne 
ostvarenje toga pothvata. 

1996. Svečano je proslavljena 100. obljetnica 
rođenja Ivana Merza. Proslave su održane u Hrvatskoj, 
Francuskoj i Italiji. U siječnju 1996. g. HPT - Hrvatska 
pošta i telekomunikacije objavili su poštansku marku s 
likom Ivana Merza. Potom, 9. i 10. studenoga, u Parizu, 
na Sorboni i Institut Catholique, gdje je Merz studirao, 
održanje znanstveni simpozij posvećen liku i djelu Ivana 
Merza. U Rimu je u hrvatskoj crkvi sv. Jeronima 
održana svečana komemoracija 100. obljetnice rođenja. 

Glavna proslava Merčevog stogodišnjeg jubileja 
održana je u Zagrebu od 14. do 16. prosinca. U Nadbi¬ 
skupskoj klasičnoj gimnaziji održanje znanstveni simpo¬ 
zij u organizaciji Filozofsko Teološkog Instituta D.I., Fi¬ 
lozofskog fakulteta Sveučilišta u Zagrebu, i Nadbiskup¬ 
ske klasične gimnazije. Svečana akademija održana je u 
Hrvatskom narodnom kazalištu u nedjelju 15. prosinca. 
Na sam dan stote obljetnice rođenja, 16. prosinca, pred¬ 
stavljena je na Filozofskom fakulteta Merčeva doktor¬ 
ska disertacija u izvorniku, pisana na francuskom jeziku: 
“Utjecaj liturgije na francuske književnike”, kao prvi 
svezak njegovih sabranih djela. Istoga dana svečanu kon- 
celebriranu Euharistiju predvodio je u katedrali papin¬ 
ski nuncij Giulio Einaudi, a propovijedao je biskup Mar¬ 
ko Culej. - Predavanja sa simpozija održanog u Zagrebu 
objavljena su u Obnovljenom Životu, br. 3-4,1997. 

1997. god. u Hrvatskoj započinje svoje djelovanje 
Euharistijski pokret mladih nakon proslave 12. svjetskog 
dana mladih u Parizu i susreta s Papom, na kojem su sud¬ 
jelovali i brojni mladih Hrvati. Ovaj pokret koji danas 
postoji u više od pedeset zemalja svijeta kao odgojno ka¬ 


toličko udruženje za mladež nastao je u Francuskoj 
1917. Nekad se ovaj pokreta zvao “Croisade Eucharisti- 
que” kojega je Ivan Merz upoznao za vrijeme svoga stu¬ 
dija u Parizu i od svih tadašnjih katoličkih organizacija 
najviše mu se svidio. Njegove ideje u obliku lozinke 
“Žrtva-Euharistija-Apostolat”, Ivan Merz donio je u 
Hrvatsku i prema tim idejama koje su posebno na¬ 
glašavale euharistijski život živjeli su i djelovali brojni 
mladi katolici u katoličkim organizacijama svoga vreme¬ 
na. Mladež Euharistijskog pokreta nastavlja u ostvariva¬ 
ti duhovnu baštinu Ivana Merza. 

Dana 5. srpnja 2002. u Vatikanu je proglašen dek¬ 
ret o herojskim krepostima Ivana Merza, čime je završen 
dugi postupak dokazivanja njegovih vrlina koji je trajao 
44 godine. Time je izvršen pretposljednji i najvažniji 
uvjet za njegovu beatifikaciju. 5. studenoga 2002. Kon¬ 
gregacija za kauze svetaca definitivno je potvrdila čude¬ 
sno ozdravljenje Anice Ercegović po zagovoru Ivana 
Merza. Dekret o ovom čudu očekuje se u prosincu 2002., 
i time će biti ispunjeni svi uvjeti za njegovu beatifikaciju 
koja je najavljena za 2003. godinu. 


NAŠ DOBRI BRAT IVAN 


Usporite korake! 

Ušutkajte misli, 

koje ste glasno razasuli idući ulicama 
u žurbi za dnevnim poslovima! 

Ušutkajte misli... 

Ovim je prašnim ulicama našega dragog 
grada hodao apostol. 

Prolazio je mirno. 

Uronjen u misterij Ljubavi. 

On, naš dobri brat IVAN, 

Apostol ŠUTNJE, 

Apostol SAMOZATAJE, 

Apostol DOBRIH DJELA. 

Prolazio je glavnim ulicama, bučnim, 

punim prolaznika, 
što grozničavo traže svršetak svakoga dana, 
što rastjeruju misli i želje 
i ostaju prazni i umorni tražeći smirenje. 

Kraj njih je prošao naš dobri brat Ivan, 
Apostol naših dana. 

Njegove su se misli skupile u svjetlu 
Gospodnjem. 

I kad je iz daleka nazrio prebivalište Njegovo, 


Nasred bi ulice pobožno skinuo šešir, 

U džepu je nosio Gospina zrna i molio, 
Uvijek je molio - 
On, apostol! 

O, dragi naš bijeli Zagrebe, 

U tvome se krilu smjestio apostol. 

Tu je učio, radio 
I molio. 

Ostavio nam je kao baštinu svoja traženja - 
vječna u Gospodinu, 

Ljepotu svojih misli u krilu Djevice, 

svoj život neprestane žrtve, 

kao ogledalo čovjeka, koji u slici Besmrtnog 

prolazi putem dostojan otkupljenja. 

To je bio naš brat Ivan. 

Usporite korake, otvorite srca - 

Kroz naše ulice prolazi On - još uvijek u 
Gospodinu vječan. 

Zagreb, 4.XI.1964 

Mira Preisler 

IVAN MERZ 

ODGOJITELJ KRŠĆANSKE MLADEŽI 

Članak pod ovim naslovom objavljen je 
u časopisu KATEHEZI, izd. KSC, br. 3, 1999., str. 254-269. 

Ovdje ga donosimo u nešto skraćenom obliku. 

Lik i djelo sluge Božjega Ivana Merza postaju sve prisutniji našem vremenu. 
Njegov postupak za beatifikaciju koji se odvija u Rimu priveden je kraju. Na svome 
drugom pastoralnom pohodu Hrvatskoj u propovijedi na sv. misi u Splitu 4. X. 1998., 
Papa Ivan Pavao II. ponovno je spomenuo Ivana Merza kao stoje to učinio i prilikom 
svoga prvog pohoda, četiri godine ranije. Osim spomena njegova imena kao pred¬ 
stavnika svih ostalih hrvatskih duhovnih velikana 20. stoljeća, Sveti je Otac prigodom 
drugog pohoda naveo i Merzovu poznatu misao: “Ni u najtežim razdobljima vaše povi¬ 
jesti nisu nedostajali muževi i žene, koji su neumorno ponavljali: ’Katolička vjera je moje 
životno zvanje’ - Sluga Božji Ivan Merz. ” Očito da je Papa i ovim kratkim spomenom 
želio svratiti pozornost na taj jedinstveni lik hrvatskog katolicizma “koji nam svima 
ima mnogo toga reći”, kako se izrazio kardinal Franjo Kuharić u govoru na proslavi 
50. obljetnice smrti Sluge Božjega 1978. 

Ivan Merz bio je prosvjetni djelatnik. Predavao je kao profesor francuski jezik 
na Nadbiskupskoj gimnaziji u Zgrebu od 1922. do 1928. Sve svoje slobodno vrijeme 
posvetio je odgojnom radu u katoličkim organizacijama za mlade. Dakle, kako u svo¬ 
joj profesiji, tako i u svome možemo reći hobiju, Merz je bio odgojitelj mladih, i to u 
prvom redu odgojitelj u vjeri i kršćanskim moralnim vrijednostima. 

Od vremena kada je Merz živio do danas dijeli nas mnogo toga. Ne samo mno¬ 
go godina i mnogi povijesni događaji, nego i mnoge promjene u ljudskom društvu i 
unutar Crkve (sjetimo se samo Drugog vatikanskog sabora). Stoga netko može 
možda postaviti pitanje: Današnji kršćanski odgojitelji i vjeroučitelji koliko mogu u 
Merzovom odgojnom radu pronaći nadahnuća i ostvarenja što bi se eventualno mo¬ 
glo nasljedovati i danas primijeniti? Međutim, tko god prouči lik i djelo Ivana Merza 
ne može se oteti dojmu da je riječ o jednom skrivenom blagu koje tek treba otkriti. 

Ovim člankom želimo dati prikaz Ivana Merza kao odgojitelja u vjeri mladih 
naraštaja. Vjerujemo da Ivan Merz može mnogo toga reći i svojim primjerom i svojim 
radom svima onima koji su izravno angažiranu u kršćanskom odgoju današnje mla¬ 
deži. Donosimo najprije kratak prikaz njegova života; potom ćemo razmotriti meto¬ 
dologiju njegova rada, zatim kako se lik Ivana Merza može upotrijebiti u katehezi. 
Izj ave mladih koje donosimo naknadno, potvrđuju njegov blagotvoran utjecaj na 
duše onih koje želimo privesti Isusu Kristu i kršćanskom životu. 

I. IVAN MERZ U PROSTORU I VREMENU 

biografski podaci 


Ivan Merz se rodio u Banja Luci 16. XII. 1896. 
god. Bio je jedinac u svojih roditelja. Otac, austrijski 
časnik, bio je šef željezničke postaje u Banjoj Luci. Mla¬ 
di Ivan odgajan je u liberalnoj sredini. Gimnaziju je 
završio u rodnom mjestu. Nakon mature, 1914. god., 
pohađa kroz tri mjeseca vojnu akademiju, a potom 1915. 
počinje studij prava na Bečkom sveučilištu. Prvi svjetski 
rat prekida mu studij. Mobiliziran je. Proživljava sve 
strahote rata na fronti u Italiji od 1916. do 1918. Nakon 
rata nastavlja studij književnosti u Beču 1919./1920. i 
dovršava ga u Parizu tijekom dvije godine, od 1920. do 

1922. 

Po završetku studija, u jesen 1922. god., dolazi u 
Zagreb gdje postaje profesor francuskog jezika i 
književnosti na Nadbiskupskoj klasičnoj gimnaziji. Dok¬ 
torirao je 1923. na Filozofskom fakultetu Zagrebačkog 
sveučilišta radnjom pisanom na francuskom o utjecaju 
liturgije na francuske pisce. Potom kroz dvije godine, od 

1923. do 1925., kao prvi laik u Hrvatskoj studira filozofi¬ 
ju i teologiju pod vodstvom isusovaca nastojeći se tako 
što bolje osposobiti za svoj apostolski rad. 

Razmišljanjem, studijem, a osobito u krvi i plame¬ 
nu rata dolazi do spoznaje o istinitosti kršćanske vjere. 
Potpuno se dariva Kristu načinivši kao laik zavjet vječne 
čistoće. Sve svoje slobodno vrijeme posvećuje odgoju 
hrvatske mladeži u katoličkoj organizaciji “Hrvatski 
Orlovski Savez” kojoj je dao geslo “Žrtva - Euharistija - 
Apostolat”. Kao katolički intelektualac riječju i perom 
oduševljava mlade i odrasle za Krista i Crkvu. Jedan je 
od prvaka liturgijskog pokreta među Hrvatima. Sustav¬ 
no u Hrvatsku uvodi ideje Katoličke Akcije Pape Pija 
XI. Glavna njegova karakteristika kao katoličkog inte¬ 
lektualca jest ljubav i odanost Katoličkoj Crkvi, Rimu i 
Papinstvu, što je nastojao usaditi kod svih s kojima je sa¬ 
obraćao. Premda mlad i kao laik smatran je “stupom 
Crkve” u Hrvatskoj. 


Svojim apostolskim radom i svojom opsežnom 
spisateljskom djelatnošću u katoličkom tisku ostavio je 
dragocjenu duhovnu baštinu koja je postala izvor na¬ 
dahnuća budućim naraštajima. Namjeravao je osnovati 
svjetovni institut - zajednicu laika koji bi radili za Krista i 
Crkvu. Nakon njegove smrti ovu je zamisao djelomično 
ostvarila Marica Stanković, osnovavši žensku Zajednicu 
Suradnica Krista Kralja, kao prvi svjetovni institut u 
Hrvatskoj. Ime Ivana Merza značilo je, a znači i danas, 
program života i rada za vjernika katolika koji se želi ak¬ 
tivno angažirati u širenju Kristova Kraljevstva pod vod¬ 
stvom Crkve i njezinih pastira. 

Ivan Merz je bio čovjek žive vjere, iskrene molitve, 
samoodricanja, dnevne Pričesti, adoracije, predanog 
trpljenja, široke naobrazbe, bliz ljudima i svakom je čov¬ 
jeku iskazivao kršćansku ljubav. Umro je u Zagrebu, 10. 
svibnja 1928. g., u 32. godini, na glasu svetosti. Na samrti 
je prikazao svoj život kao žrtvu Bogu za hrvatsku mladež. 
Njegova posvećena žrtva života donosila je i donosi obil¬ 
ne plodove u katoličkim organizacijama koje su nastavi¬ 
le ostvarivati njegovu duhovnu baštinu. 

1958. g. započeo je biskupijski postupak za njego¬ 
vo proglašenje blaženim. 1977.g. njegovi posmrtni ostaci 
preneseni su u Baziliku Srca Isusova u Zagrebu u kojoj 
se redovito pričešćivao, adorirao i molio posljednjih šest 
godina života. Od 1986. g. postupak za njegovo pro¬ 
glašenje blaženim odvijao se u Rimu i dovršen je 2002. 
godine. Milosti i uslišanja po njegovu zagovoru se množe. 

Ivan Merz je mnogo toga napisao, a o njemu su 
objavljene i mnoge biografije, studije i članci. Odnedav- 
no i na Internetu Merz ima svoju stranicu: 
www.ffdi.hr/ivan-merz. Sve ostale informacije o sluzi 
Božjemu Ivanu Merzu dobiju se na adresi: 

Postulatura Ivana Merza, 10000 Zagreb, Vlaška 93. 

E-mail: postulatura.merz@ffdi.hr 


II. NAČELA I METODE ODGOJNOG RADA IVANA MERZA 
1. Osobni primjer kršćanskog života - temelj odgoja drugih 


Prije nego izravnije pogledamo načela i metode 
njegova odgojnog rada, treba napomenuti da Merz nije 
bio vjeroučitelj u užem smislu riječi, nego je predavao kao 
profesor francuski jezik u srednjoj školi. Glavnina njego¬ 
va odgojnog, vjersko-moralnog rada među mladima odvi¬ 
jala se izvan njegove profesionalne djelatnosti. Sve što je 
na tom području činio i radio, radio je dobrovoljno, bez 
ikakve materijalne naknade, vođen jedino ljubavlju pre¬ 


ma Kristu i željom da mu što više mladih privuče, te ih 
usmjeri i odgoji u kršćanskim vrijednostima. 

Prije nego je Merz počeo djelovati odgojno među 
mladima, on je najprije sebe odgojio u vjerskom i moral¬ 
nom smislu. Njegov primjer izgrađenog katoličkog inte¬ 
lektualca, čovjeka duboke vjere i iskrene ljubavi prema 
Bogu i Kristu jest bio prvi adut njegova odgoja drugih. I 
tu treba vidjeti izvor njegova odgojnog djelovanja, ali 

isto tako i uspjeha. Ono što je osjećao i doživljavao kao 
vrijedno to je prenosio na druge. “Caritas Christi urget 
nos” - ljubav nas Kristova potiče - nalazi se u temelju nje¬ 
gova apostolata. Stoga da razumijemo tajnu uspjeha 
Merzova odgojnog rada treba najprije upoznati tajnu 
njegove Bogom prožete osobe, njegovu duhovnost, nje¬ 
gov izgrađeni lik. O toj temi ne možemo opširnije govori¬ 
ti ovom prigodom. Zainteresirani čitatelj može to naći u 
njegovim biografijama i literaturi koja je o njemu napisa¬ 
na. Stoga ćemo samo ukratko upozoriti na glavne ele¬ 
mente njegove duhovnosti kojom je sjajio, privlačio i naj¬ 
više utjecao na svoje bližnje. Sve što je radio nosilo je 
pečat njegove proživljene vjere, njegovog dubokog reli¬ 
gioznog iskustva što je, naravno, bio u prvom redu dar 
Božje milosti, ali isto tako i njegove velikodušne surad¬ 
nje s milošću. 

Bio je čovjek molitve i to liturgijske molitve. “Živ¬ 
jeti Kristov život s Crkvom”, tim je riječima definirao 
Merzovu duhovnost o. Josip Vrbanek, njegov ispovjed¬ 
nik i duhovni vođa. Euharistija mu je bila središte duhov¬ 
nosti. Spremno se odazivao poticajima Božje milosti 
težeći prema svetosti i kršćanskoj savršenosti, pridono¬ 
seći mnoge svoje osobne žrtve, svladavanja, mrtvenja, 
odricanja. Posebno svjedočanstvo u tome smislu pred¬ 
stavljaju njegove odluke koje je činio za vrijeme duhov¬ 
nih vježbi i koje su nam se do danas sačuvale. Posebice je 
bio čovjek ljubavi i vjernosti Crkvi i njezinoj vidljivoj gla¬ 
vi, Kristovu namjesniku - Papi. Pobožnost prema Majci 
Božjoj kao i kod svih Božjih ugodnika i u njegovu životu 


bila je na istaknutom mjestu. Posebno je štovao Gospu 
Lurdsku od koje je zadobio i znatne milosti u svome du¬ 
hovnom životu. Čovjek je predanog trpljenja koji je znao 
prihvatiti križ kad mu ga je Gospodin poslao, a svoj je 
život okrunio žrtvom svoga mladoga života. Svjestan da 
Bog želi da mlad umre, prihvaća tu smrt i prikazuje Bogu 
sebe i svoj mladi život kao žrtvu za hrvatsku mladež, 
točnije za mladež koja je bila organizirana u Hrvatskom 
Orlovskom Savezu u koji je uložio najviše svoga apostol¬ 
skog truda. Svoj je nadgrobni natpis sam sastavio nepo¬ 
sredno prije svoje smrti: “Život mije bio Krist a smrt do¬ 
bitak. Očekujem milosrđe Gospodinovo i vječno, potpu¬ 
no, nepodijeljeno posjedovanje presvetog Srca Isusova. 
Moja je duša postigla cilj za koji je stvorena.” Te Ivanove 
rečenice, posljednje što je napisao u svome životu, kao 
kruna sjaje na kraju jednog mladog života koji se sav 
istrošio za Krista i njegovo Kraljevstvo. Ne čudi stoga što 
je Crkva pokrenula postupak za njegovo proglašenje 
blaženim. 

Prikaz Merzova izravnog odgojiteljskog rada za 
vjeru podijelit ćemo u tri dijela. U prvom dijelu govori¬ 
mo o ciljevima njegovog odgojnog rada, potom ćemo 
vidjeti koje sadržaje obrađuje i na koncu razmotrit ćemo 
metodologiju njegove odgojiteljske djelatnosti. Treba 
naglasiti daje glavni prostor gdje se odvijao Ivanov od¬ 
gojni rad bila katolička organizacija Hrvatski Orlovski 
Savez, kojemu je Merz 1923.g. bio suutemeljitelj i u koji 
je ugradio najviše truda davši mu snažno vjersko-moral- 
no i crkveno obilježje. 


2. Ciljevi vjersko-odgojnog rada Ivana Merza 


Apostolska djelatnost Ivana Merza nije se odvija¬ 
la na nekontroliran način, bez nekoga plana. Imao je sa¬ 
svim jasan cilj prema kojemu je bio usmjeren cijeli rad. 
Već u samome geslu “Žrtva - Euharistija - Apostolat” 
koje je dao katoličkoj organizaciji Hrvatskog Orlovskog 
Saveza pri njezinu osnivanju, vidi se njegov program. Iz 
mnogih mjesta gdje Ivan govori o ciljevima svoga apo¬ 
stolata može se odrediti jedan konačni cilj i tri posredna 
cilja prema kojima teži njegova odgojna aktivnost. 

Konačni cilj 

Konačni cilj Merzova odgojnog rada jesu nadna¬ 
ravne i eshatološke vrijednosti kršćanske vjere. U svojim 
spisima izražavat će ih na razne načine: kraljevstvo 
Božje, zajedništvo s Bogom, privesti duše k Isusu, vječno 
spasenje duša itd. Tako u duhovnim vježbama kad medi¬ 
tira o grijehu piše: “Orlovska organizacija ima zadaću da 
uništava grijeh. Ako se ne postigne da članovi budu bez 
smrtnoga grijeha, sva je organizacija besmislena, jer 
čemu čovjeku sav svijet, ako gubi onaj cilj radi kojega je 
stvoren.” U pismu jednom svećeniku Ivan naglašava 
kako je cilj svake katoličke organizacije “ujediniti na 
zemlji što veći mogući broj ljudi sa Isusom Euharistij- 
skim, kako bi u što većem broju mogli s njime uskrsnuti i 


biti s njime neodjeljivo ujedinjeni kroz vjekove.” Na dru¬ 
gom mjestu je zapisao: “U radu prvi kriterij treba biti 
spasenje duša i dobro svete Crkve.” 

Posredni ciljevi 

Da bi se došlo do toga konačnog nadnaravnog ci¬ 
lja postoje etape, posredni ciljevi. 

Crkveno usmjerenje odgojnog i apostolskog rada. 
Pod cijenom mnogih žrtava Ivan je uspio zadržati ovo 
crkveno usmjerenje Orlovstva što se produžilo i u su¬ 
sljednim naraštajima koji su nastavili ostvarivati njegovu 
baštinu. Prvi odlučan korak u tome smislu bila je Ivanova 
redakcija Zlatne Knjige, priručnika orlovske organizaci¬ 
je, u koju je unio, za razliku od slovenskog izdanja, broj¬ 
na mjesta u smislu povezanosti orlova s Crkvom, i njiho¬ 
ve vjernosti i odanost prema crkvenim pastirima. 

Ljudska i kršćanska zrelost. Ivan želi mladog čov¬ 
jeka usmjeriti prema kršćanskoj zrelosti, učinit ga da 
bude vjeran sin Crkve. “Od mladih tražite mnogo, jer 
mladi mogu mnogo toga žrtvovati, i što više od njih 
tražite, to više će oni to ostvariti”, zapisao je u jednom 
dopisu. 

Apostolski angažman. Posljednji ovozemaljski 
Ivanov cilj kršćanskog odgoja bio je usmjeriti mladog 
čovjeka da postane Kristov apostol. U jednom tekstu 
piše: “Katolički socijalni apostolat jest cilj što ga Orlov- 
stvo želi ostvariti. Apostolat Orlovstva širi se na sve sek¬ 
tore privatnog i javnog života. Ono želi da Krist kraljuje 
u dušama pojedinih ljudi, da kraljuje u našim obiteljima, 
u društvenom životu u svim svojim pojedinostima.” 


Ova četiri cilja, onaj konačni i tri posredna, jesu 
uvijek u uskoj međusobnoj ovisnosti sa sadržajima koje 
je razvijao kao i metodama koje je primjenjivao. Sve to 
predstavlja jedno organsko jedinstvo, jednu dobro struk¬ 
turiranu cjelinu i teoretsku i praktičnu njegovog vjersko 
odgojnog rada. 


3. Sadržaji u Merzovom odgojnom radu 


Drugi vid njegova odgojnog rada jesu sadržaji 
koje je razvijao za postignuće ciljeva o kojima je gore bila 
riječ. Te sadržaje možemo podijeliti u dva velika po¬ 
dručja: teološko-eklezijalni i oni s područja kršćanskog 
morala. 

Teološko-eklezijalni sadržaji 

Krist Spasitelj u Euharistiji. Jedinstvo s Kristom 
preko Euharistije nije bio samo jedan od posrednih cilje¬ 
va Ivanova apostolskog rada u okviru crkvenog usmje¬ 
renja odgajanika, nego je bio također i objekt njegove 
kateheze. On nije izradio mnoge tekstove niti poseban 
traktat o Euharistiji, ali gotovo svi njegovi odgojni inter- 
venti, bilo pismeni ili usmeni, nose euharistijski pečat. 
Posvuda je po njegovim spisima rasuto njegovo uvjere¬ 
nje o vrijednosti i potrebi euharistijskog života. Naravno 
daje i na tom području on prednjačio i svojim iskustvom 
i svojim primjerom. Stoga je i mogao tako uvjerljivo na¬ 
glašavati potrebu i vrijednost euharistijskog života. 

Od mnogih njegovih tekstova u tome smislu na¬ 
vest ćemo samo jedan, a napisao gaje nakon povratka sa 
hodočašća u Rimu. “Ako Orlovstvo hoće ostati na pra¬ 
voj liniji i biti ispravan pokret u velikom sklopu svih 
mogućih pokreta u krilu svete Crkve, mora biti pokre¬ 
tom papinskim. Euharistija i Papa trebaju biti korijen, 
vrelo i počelo Orlovstva. Euharistiju i Papu valja dati 
našem narodu.” (Orlovi u Rimu , Katolički tjednik 13, 
1925, str. 5-6) 

Crkva. - Njegovo iskustvo i doživljaj Crkve bili su 
privilegirani sadržaji njegova vjerskog odgoja. Piše dr. 
Kniewald: “Njegova misao o Crkvi kao duhovnoj zajed¬ 
nici svih pravovjernih s jednim Učiteljem na čelu, Kristo¬ 
vim namjesnikom, Sv. Ocem papom, nije bila samo sanja 
njegove duše, nego je Crkva objektivna realnost, koja je 
poprimila život u njegovoj velikoj duši i koju je on htio 
ostvariti u dušama svih hrvatskih katolika, realno i prak¬ 
tički.” (Kniewlad, Životopis I. Merza, 1932., str. 169). 

Liturgija. Potpuno uvjeren iz osobnog iskustva da 
liturgija ima neizostavnu vrijednost za duhovni život po¬ 
jedinca, učinio ju je objektom svoga odgojnog rada. Za 
ilustraciju spomenimo seriju njegovih članaka, pravih 
kateheza što ih je objavljivao u Posestrimstvu, časopisu 
za žensku mladež od 1922. do 1925. Ti članci predstavlja¬ 
ju cijeli mali tečaj liturgije za čitateljice toga lista. 


Također, ne smijemo izostaviti njegov programatski čla¬ 
nak Duhovna obnova po liturgiji , u kojem detaljno raz¬ 
rađuje tri savjeta što ga daje onima koji žele živjeti dub¬ 
ljim duhovnim životom. Ta tri savjeta glase: 1. Čitaj svaki 
dan duhovno štivo, da bi se mogli shvatiti liturgijiski tek¬ 
stovi. 2. Meditiraj svaki dan na temelju misala. 3. Ne pri- 
sustvuj misi, a da se kod nje i ne pričestiš. 

Marija. Osobno iskustvo pobožnosti prema Majci 
Božjoj, napose se očitovalo u štovanju Gospe Lurdske. 
Lurdski događaji za njega imaju veliku apologetsku vri¬ 
jednost pa im je stoga posvetio svoja brojna predavanja, 
članke i jednu brošuru. Lurd mu nije samo mjesto 
pobožnosti prema Gospi nego i potvrda nadnaravanosti 
i istinitosti kršćanske vjere što je često navodio u svojim 
spisima i javnim nastupima. 

Crkveni dokumenti. Daljnji sadržaji njegova kate- 
hetsko-odgojnog rada bili su dokumenti crkvenog 
učiteljstva. Osim što su bili objekt njegova osobnog 
čitanja i studija, ti su dokumenti bili privilegirani pred¬ 
met njegove kateheze, bilo pisane ili usmene. Mnogi nje¬ 
govi članci, napose oni objavljeni tijekom svete godine 
1925., u rubrici Vječni Rim, u časopisu Za vjeru i dom , ili 
su direktan komentar crkvenih dokumenata i papinskih 
enciklika, ili su puni njihovih citata. 

Spomenimo zanimljivo zapažanje Dušana Žanka, 
Ivanova prijatelja: “Enciklike, enciklike! Samo su 
lepršale oko naših ušiju poput lastavica. Lovili smo pog- 
djekoju kap iz tih čarobnih rimskih vaza i ne dosežući im 
slatkoće i vrijednosti. A on je samo crpio, crpio, neumor¬ 
no dan i noć crpao... Magična je bila moć dr. Merza i 
samo se njoj ima zahvaliti da je ta strana i nepoznata 
riječ našla neku toplinu u našoj duši. Zrak je najednom 
postao prepun enciklika. Sve je počinjalo i završavalo s 
njima. I dobri, siromašni radnici i šegrti, i oni su saznali za 
enciklike; i njima je gorjelo srce dok im je govorio iz njih i 
po njima. I katolički tisak najedamput ih je počeo citira¬ 
ti...” (Duša dr.Ivana Merza, Život, br.5, 1938., str. 255). 

Kršćanski moral 

Sljedeće široko polje Ivanova djelovanja u vjer¬ 
skom odgoju bila je obrana i primjena načela kršćan¬ 
skog morala, napose unutar Orlovske organizacije. Bio 
je to sastavni dio Merzova apostolata i činilo je sadržaj 
brojnih njegovih članaka. 

Ako je itko kod nas snažno i praktički zahvatio u 
kompleksnost suvremenog života, to je bio dr. Ivan 
Merz, tvrdi za njega njegov prvi biograf dr. D. Kniewald. 
O tom svjedoče njegove knjižice “Ti i ona”, “Katolici i 
novi plesovi”, njegova pisma mladim prijateljima u 
Orlovskoj straži i brojni njegovi članci. Praktički nije bilo 
nekog moralnog problema, da o tome Merz nije dao svo¬ 
je mišljenje, koje je uvijek temeljio na crkvenoj nauci i 
dokumentima crkvenog učiteljstva. 

U svome članku Smjernice za obnovu kršćanskih 
ćudorednih običaja (Katolički Tjednik , Sarajevo, br. 12, 
13, 14, 1928.) Ivan Merz objavljuje pravi mozaik raznih 
smjernica crkvenog učitelj stva o svim moralnim proble¬ 
mima tadašnjeg vremena: koedukacija, nadzor mladih 
od strane roditelja, zabava, kazališne priredbe, alkoholi¬ 
zam, aktivnost žene u javnom životu, žensko odijevanje, 
plesovi, glazba i pjevanje, kupanje, katolička gimnastika, 
kino i kazalište, štetnost lošeg tiska i dr. 

Prati što se o tome piše u stranom tisku među ka¬ 
tolicima i donosi izvještaje i članke. Gdjegod koji biskup 
piše o moralnim temama naručuje dokumente. Tako su 
mu npr. poslije smrti stigli dokumenti biskupa iz Kana¬ 
de. 

Drugo veliko područje na kojem se Ivan Merz za¬ 
ustavio i posvetio dosta truda i vremena bila je pred- 
bračna čistoća, ljubav, seksualnost, priprema mladih za 
brak, čuvanje čistoće prije braka. U tu je svrhu objavio i 
posebnu knjižicu “Ti i ona” namijenjenu zrelijoj muškoj 
omladini, te još brojne druge članke. 

Merz je dotaknuo i problem glazbe s moralnog 
područja. Napisao je jedan spis, za sada još u rukopisu 
pod nazivom “Glazba i katolicizam” u odnosu na Orlov- 
stvo u kojem govori o glazbi općenito, a onda primijenje¬ 
nu u apostolatu u Orlovstvu. 

Budući daje sastavni dio orlovskog odgojnog pro¬ 
grama bila tjelovježba, Merz je nastojao i tu stranu pro- 


duhoviti, dati tjelovježbi duhovni smisao i vrijednost. U 
tu svrhu sastavio je djelo koje je još u rukopisu, a nosi na¬ 
slov: 'Ljudsko tijelo i tjelesni odgoj u svjetlu Katoličke 
crkve. ” Uz pomoć brojnih crkvenih dokumente izlaže 
vrijednosti fizičkog odgoja koji međutim mora uvijek biti 
podređeno duhovnim vrijednostima. 

Niti politički život Merz nije ostavio nedirnut. 

Osim članaka na tom području Merz je napisao djelo, za 
sada također u rukopisu, pod naslovom: "Načela kato¬ 
ličke političke akcije”. Ovdje Merz donosi veliki mozaik 
citata raznih crkvenih dokumenata, izjava papa, biskupa, 
teologa o tome kakav stav treba kršćanin zauzimati u po¬ 
litici i gdje i kako se politički angažirati. Njegovo stano¬ 
vište je veoma jasno: Dok se s jedne strane Crkva i 
društva Katoličke akcije ne mogu opredjeljivati za stra¬ 
načku politiku, da ne bi time bilo kompromitirano nad¬ 
naravno poslanje Crkve, s druge strane katolici mogu, 
dapače, trebaju se angažirati i politički, nastojeći da u 
društveni život unose načela Evanđelja, kršćanskog mo¬ 
rala i vjere. Zato se trebaju opredjeljivati za onu stranku 
koja najbolje brani kršćanska moralna načela. 

Posljednji članak što gaje Merz objavio, a izišao je 
nakon njegove smrti u Kalendaru Srca Isusova i Marijina 
za godinu 1929, nosio je naslov Prava ljubav k domovini. 
Sažetak članka je ovaj: pravi patriotizam sastoji se u 
tome da se ne ograničava samo na ovu zemlju, nego čov¬ 
jek pomaže svojim sunarodnjacima da ostvare onu svrhu 
zbog koje su stvoreni, usmjerava ih se na vječnost, gleda 
se posljednji cilj, a to je nebo. I zato njegov zaključak: 
bez vjere nema pravog rodoljublja. 

Mnoge stranice svojih spisa, predavanja, razgovo¬ 
ra i pouka Merz je posvetio ženskom pitanju, bilo da je 
riječ o dostojanstvu žene, bilo o pozivu na apostolat, bilo 
da govori o posvećenom djevičanstvu, bilo o ulozi žene u 
društvu. 


4. Metodologija u vjersko-odgojnom radu Ivana Merza 


Iz svega rečenog mogu se već uočiti osnovne linije 
metodologije koje je Ivan Merz slijedio u svome odgoj¬ 
nom radu. Crkva u svojoj mnogostrukoj realnosti za Iva¬ 
na Merza nije bila samo jedan od ciljeva prema kojima je 
privodio mlade ljude, niti je bila samo sadržaj njegovih 
kateheza. On je potpuno prihvatio stoljetnu metodologi¬ 
ju koju Crkva predlaže i slijedi da bi ostvarila svoju spa- 
senjsku misiju vodeći ljude prema vječnom spasenju. Sva 
sredstva i metode koje Crkva upotrebljava i savjetuje, 
Ivan je prihvatio, dapače, on ih obogaćuje svojim reflek¬ 
sijama i inicijativama, ali uvijek u skladu s crkvenim 
učenjem i metodama. I ovdje važi temeljno njegovo 
načelo: Sve je to on sam najprije u svome osobnom živo¬ 
tu ostvarivao, po tim je metodama svoj duhovni život vo¬ 
dio i provjeravao ih je u praksi, da bi ih onda mogao 
primjenjivati i u svome apostolatu. 


Formacija za apostolat 

Duhovni život je za Merza temeljni uvjet svakog 
apostolata. To je jasno izrekao u jednom svome preda¬ 
vanju koje je potom objavio i kao članak pod nazivom Sti- 
canje podmlatka (Luč, br. 1-2, 1923., str. 14-16). U njemu 
Merz jasno kaže: “Temelj našega rada i uspjeha u našem 
apostolatu leži u nama samima, u našem odnosu k Isusu 
koji u nama treba živjeti.” I odmah navodi koja su to sred¬ 
stva koja nas sjedinjuju s Isusom: to je dnevna meditacija, 
prisustvovanje sv. misi, primanje sakramenata, ispit savje¬ 
sti, dnevno čitanje duhovnog štiva. “Ako to činimo Isus će 
početi živjeti u nama” - zaključuje na kraju. 

Duhovne vježbe. Sredstvo za usavršavanje duhov¬ 
nog života bez sumnje jesu duhovne vježbe. Merz ih je 
sam obavljao i toplo ih preporuča drugima. Sačuvane su 

nam mnoge njegove odluke koje je činio u duh. 
vježbama. U svojim duhovnim vježbama razmišljajući o 
apostolatu među orlovima piše: “Orlovska bi organizaci¬ 
ja iskazala najveće dobročinstvo svojim članovima, ako 
bi za njih priređivala duhovne vježbe. ”(Bilješke iz 
Duh.vježbi, 1926., Put k Suncu, 1. izd., 1978., str.43). 

Liturgija. Merz smatra liturgiju kao najbolju pe¬ 
dagogiju. U članku Duhovna obnova po Liturgiji piše: 
“Na temelju Liturgije svaka se pojedina duša odgaja. 
Može se reći da je Liturgija pedagogija u pravom smislu 
riječi, jer pomoću nje vjernik proživljava u svojoj duši sve 
faze vječnoga Kristova života.” (Luč, br.l, 1924., str. 
11-17). U istom programatskom članku Merz daje savje¬ 
te kako treba organizirati vlastiti duhovni život na teme- 
Iju Liturgije. 

Katolička Akcija. Načela Katoličke Akcije bez 
daljnjega ulaze u Merzovu apostolsku metodologiju kao 
sastavni dio njegova rada. No, treba naglasiti da nije Ka¬ 
tolička akcija kao takva privlačila njegovu pozornost, 
nego u prvom redu zbog toga jer ju je Papa pokrenuo i 
Crkva ju je tada svesrdno preporučivala. 

Konkretna metodološka načela za apostolat 

Izravni apostolat. U svom članku Sticanje pod- 
mlatka (nav.dj.) Merz je dao jasna i potpuno razrađena 
načela kako netko može i treba raditi kao apostol. Već 
na samom početku članka napisao je ove riječi: “Naslov 
ovog predavanja mogao bi biti: kako će katolički organi¬ 
zirani student raditi za spasenje duša.” Nakon što je 
istaknuo temeljno načelo koje se sastoji u našem odnosu 
s Isusom koji u nama treba živjeti, sljedeće načelo mu 
nosi naziv: kontakt i rad s bližnjim. Tu je Merz praktički 
opisao samoga sebe i svoj način pristupa bližnjemu. Na¬ 
glašava da iz nas treba isijavati nadnaravni mir, zatim taj 
kontakt treba biti pun milosrđa, razumijevanja i ljubavi. 
Nadalje, imajući u vidu poteškoće koje susreće apostol u 
svome radu, apostol treba razlikovati krive ideje od 
besmrtnih duša osoba koje ih zastupaju. Apostol treba 
biti svjestan daje on predstavnik Isusa Krista, za kojega 
daje svjedočanstvo. 

Posljednje načelo Ivan vidi u međusobnom odno¬ 
su članova katoličke organizacije: oni se trebaju uzajam¬ 


no pomagati i ljubiti. Nije dovoljno da njihove veze budu 
samo službenog karaktera, nego se trebaju gajiti prava 
kršćanska prijateljstva, koja su rezultat istih ideala, i koja 
traju vječno jer su im i ideali vječni. 

Važnost katoličkog tiska. Posebnu pozornost 
Merz je posvetio pisanom apostolatu, pisanoj riječi. Čak 
je i sam imao najozbiljniju želju da osnuje jedan katolički 
dnevnik po uzoru na francuski La Croix. U Parizu je već 
bio posjetio uredništvo toga lista i upoznao se s organiza¬ 
cijom tiska i izdavanja istoga lista. 

Razna pojedinačna načela. 

a) Razboritost. Inzistirao je da mladi članovi kato¬ 
ličke organizacije trebaju 90 posto svoga rada i slobod¬ 
nog vremena utrošiti za svoju izobrazbu, a samo 10 po¬ 
sto za sam apsotolat. 

b) Trpljenje. Ivan je svjestan kako je trpljenje veli¬ 
ko sredstvo za apostolat. Zato potiče one koji trpe da 
prikažu svoje trpljenje za uspjeh apsotolskog rada onih 
koji rade na njivi Gospodnjoj. 

c) Pedagogija primjera. Kad god nađe kakav uzo¬ 
ran život mladih piše članke o njima, da drugi budu po¬ 
taknuti njihovim primjerom. (Pierre Poyet, ing.Drago 
Marošević i dr.) 

d) Ideja vodilja za školsku godinu u katoličkoj or¬ 
ganizaciji trebala je po njegovu mišljenju objedinjavati 
sve apostolske aktivnosti. 

e) Savjeti za čuvanje čistoče srca. Merzu je poseb¬ 
no na srcu da mladež sačuva čistoću svoje duše i tijela. U 
odgovoru na pitanje jedne ankete daje savjete i prepo- 
ruča sredstva kako da se ona očuva: “Oduševljenje za sv. 
Crkvu, koje se temelji na poznavanju vjere. Dnevna sv. 
Pričest, sustavno dnevno svladavanje tijela, u jelu, na¬ 
glom ustajanju iz kreveta, redovita tjelovježba bar 10 mi¬ 
nuta dnevno.” 

f) Pedagogija svakog susreta. “S Merzom se nije 
moglo početi razgovorati o kakvoj indiferentnoj stvari, a 
do on za pet minuta nije skrenuo razgovor na vjersko, te¬ 
ološko ili crkveno”, piše o njemu Dušan Žanko. (Dušan 
Žanko, Duša dr. Ivana Merza, Život, br. 1938.) 


5. Uspjeh Merzovog odgojnog rada 


Sve što je Merz ostvario na području odgojnog 
rada nije ležalo samo u izvrsnoj teoriji, niti u dosljednom 
primjenjivanju načela za koja je uvjeren da koriste odga- 
janicima. Njegov je uspjeh ležao u prvom redu u njego¬ 
voj svetačkoj osobi koja je sva bila prožeta vjerom; on je 
sva ta načela već primjenjivao u svome osobnom životu. I 
odatle snaga njegovog odgojnog rada. U njemu su mogli 
vidjeti ostvareno ono što je tražio od drugih. I zato nje¬ 
gov odgojni utjecaj za života, ali još više i nakon smrti. 

Možemo ovaj dio završiti riječima Tona Smerde- 
la: “Malo je ljudi, koji su djelom, pismom i riječju tako na 
mene djelovali i dnevno mi bili uzori u praktičnom radu 


u Katoličkoj Akciji kao on. Priznajem da ga nikad nisam 
vidio, ali sam iz svakog rada, koji je on napisao osjetio 
snagu, jer je možda on bio jedini među nama koji je sve 
ono što je napisao, napisao u svetom zanosu i blistavom 
okrilju nerazjašnjene Milosti. To je bila njegova snaga, a 
i danas je. Zato je mogao djelovati na mladež i baš nju 
učiniti onom koja će braniti Boga... Mislim da su sa 
mnom na isti način ovo proživjele stotine naših intelek¬ 
tualaca, a onda skupili ruke svoje i rekli: Bože neka nas 
duh našega pokojnog Merza brani i nek ostane s nama, 
jer se smrkava, a put je dalek.” (Ton Smerdel, In glorio- 
sam memorima, Nedjelja, 18.V.1930.) 


93 


III. KAKO LIK IVANA MERZA UPOTRIJEBITI U KATEHEZI 


Pri kraju ovoga našega izlaganja o Ivanu Merzu 
možemo postaviti pitanje da li se primjer Ivana Merza, 
njegov rad i sva njegova bogata duhovna baština može 
upotrijebiti u katehezi; može li današnji vjeroučitelj naći 
kakvu pomoć u primjeru Ivana Merza. Ima sigurno ne¬ 
kih stvari u Merzovu životu koje su povijesno uvjetova¬ 
ne, koje pripadaju onom vremenu kad je Merz živio. 
Npr. njegova angažiranost u katoličkoj organizaciji or- 
lovstva koja danas više ne postoji, ili njegovo promicanje 
ideja Katoličke Akcije, koja je u ono vrijeme bila u 
počecima, na usponu, dok je ona kod nas nakon svršetka 
2. svjetskog rata bila zabranjena i sve do danas se nije ob¬ 
novila. No stavljajući na stranu te povijesne okvire u ko¬ 
jima se odvijao Merzov apostolat, u njegovoj duhovnoj 
baštini, u njegovim spisima, tekstovima, te apostolskim 
ostvarenjima ima mnogo ideja, načela, misli, stavova, 
sadržaja i metoda koje su aktualne i danas. Spomenimo 
samo njegovu potpunu otvorenost Bogu, njegov molitve¬ 
ni i sakramentalni život, njegov uspon prema kršćanskoj 
svetosti kroz svladavanje svoga tijela, svojih negativnih 
nagnuća i strasti, njegova svijest daje katolička vjera nje¬ 
govo životno zvanje i mnogo toga drugog u njegovu živo¬ 
tu jesu vrijednosti koje ne zastarijevaju. Riječi koje su 
njegovi mladi štovatelji i sljedbenici ispisali na bijelu svi¬ 
lenu vrpcu zlatnim slovima na vijenac koji su mu donijeli 
na grob imaju svu svoju aktualnost i danas: “Hvala Ti, 
orle Kristov, što si nam pokazao put k Suncu”. 

Tko želi primjer Ivana Merza upotrijebiti u kate¬ 
hezi sigurno da treba najprije upoznati njegov život, nje¬ 
gove ideje, njegova ostvarenja. A onda će mu već sam taj 
susret s Merzom sugerirati što iz njegove bogate duhov¬ 
ne baštine predložiti mladima. Primjer Ivana Merza naj¬ 
prikladniji je da se predstavi vjeroučenicima u srednjoj 
školi, a može i u završnim razredima osnovnih škola. Taj 
uzrast mladih koji traži uzore, ideale, s kime se identifici¬ 
rati, model po kojem izgraditi svoj život, može u Ivanu 
Merzu naći veoma lako jedan kršćanski model po koje¬ 
mu izgrađivati svoj karakter, svoju osobnost. 

U nastavku donosimo naznačene teme iz Merzo- 
va života; one bi se mogle obraditi i kao cjelovite katehe- 
ze, a mogle bi poslužiti uz dodatnu nadopunu s njegovim 
tekstovima i kao ilustracija kad se u katehezi obrađuje 
određeni sadržaj s kojim se može povezati Merzovo 
iskustvo vjere. 

Ivanov Dnevnik - svjedok mladenačkog 
dozrijevanja i djelovanja milosti Božje 

Prvo sredstvo koje vjeroučitelj može upotrijebiti u 
katehezi pokazujući kako se izgrađuje osobnost i kršćan¬ 
ski nazor na svijet jest Merzov dnevnik koji je u glavnini 
već objavljen u prethodnim publikacijama Ivana Merza. 
U dnevniku možemo pratiti mladog Ivana kako se kroz 
oluje mladosti, kroz sumnje, razmišljanja, moralnu bor¬ 
bu uspinje prema zrelom shvaćanju kršćanstva. Upravo 
te stranice njegova uspinjanja, njegovo lutanje, traženje, 
razmišljanje, čine ga bližim svakom mladom čovjeku koji 


u sebi doživljava sjedne strane težnju prema određenim 
idealima, s druge pak strane osjeća u sebi slabost, podi¬ 
jeljenost, teškoću u ostvarenju tih ideala. Kako je to 
Merz ostvarivao u svome životu o tome nam svjedoči 
njegov dnevnik. 

Drugo što je u dnevniku vidljivo jest djelovanje 
milosti Božje u duši što možemo pratiti na svakoj stranici 
njegova dnevnika. Bog djeluje i poziva svakog čovjeka. 
Da li mu se čovjek odaziva? Odgovor daje svatko za 
sebe, a potvrđuje se u praksi. Merz se spremno odazivao 
poticajima Božje milosti i s njome je surađivao dok nije 
od svoje duše učinio “remek-djelo” kako je sam svoje¬ 
dobno zapisao u dnevniku. 

Upravo ti dijelovi Ivanova dnevnika su najzanim¬ 
ljiviji za mladog čovjeka. Pokazuju mu kako se malo-po- 
malo izgrađuje karakter, kako se bori protiv slabosti, 
nadvladava kušnje, moralna lutanja, kako se snalazi u 
borbi za moralnu čistoću. Tu su njegove težnje za 
usavršavanjem svoje duše, za izgrađivanjem kršćanskih 
stavova itd. Posebno su lijepe Merzove misli o Bogu, 
vječnosti, smrti, prolaznosti i napose one o Kristu 
nazočnom u Euharistiji. 

Izgrađivanje karaktera 

U Merzovim spisima nalazimo mnogo materijala 
koji nam svjedoči kako je Ivan, osjećajući u svojoj duši 
veliku težnju za usavršavanjem svoje duše upotrebljavao 
sva sredstva da bi izgradio svoj karakter, da bi energije 
svoga duha i tijela stavio pod kontrolu razuma i volje i 
kršćanskih moralnih načela. Merz nam je ostavio brojna 
svoja nastojanja u tome smislu što nazivamo kršćanskom 
askezom. Najprije su tu duhovne vježbe koje je Merz re¬ 
dovito obavljao svake godine. Pod tim duhovnim 
vježbama činio je odluke. Posebno te njegove asketske 
odluke, njegova pravila života mogu postati veoma za¬ 
nimljiv primjer i poticaj za mladog čovjeka koji želi ići 
Božjim putom, i to onim uskim putom koji vodi u život. 
Divljenja vrijedno je Merzovo nastojanje na tom po¬ 
dručju kršćanskog uspona prema savršenosti. Posebno 
spominjemo njegovo nastojanje oko očuvanja čistoće 
srca, duše i tijela. S 19 godina učinio je zavjet predbračne 
čistoće i molio se napose BI. Djevici Mariji da mu pomo¬ 
gne čuvati čistoću srca. 

Molitveni i euharistijski život 

Merz je bio čovjek duboke molitve i euharistijog 
života. Napose o tim temama ostavio nam je dragocjene 
zapise. Cilj je svake kateheze ne samo predati znanje o 
vjeri nego i privesti vjeroučenika dubljem kršćanskom, 
molitvenom i sakramentalnom životu. Kako je to Merz 
od svoje mladosti živio i radio o tome se može naći mno¬ 
go dokumenata u njegovu životu i spisima. Lijepi njegovi 
tekstovi o Euharistiji nastali kao plod osobnog doživljaja 
Kristove nazočnosti mogu biti dragocjen materijal kad 
se obrađuje tema o Euharistiji. 

Liturgijski život 

Ako igdje onda na području aktivnog sudjelovanja 
u litrugiji Merz ima što reći. Kad je riječi kako mladoga 
čovjeka usmjeriti prema liturgijiskom životu, kako osmi¬ 
sliti njegovo sudjelovanje na misi, tu nam je Merz svojim 
idejama i spisima pravi putokaz. On je sam živio od litur¬ 
gije i, može se reći, za liturgiju. Tema njegove doktorske 
disertacije jest liturgija i francuski pisci. Svojim ostvare¬ 
njima na liturgijskom polju, svojim spisima, smatran je 
jednim od promicatelja liturgijske obnove u Crkvi u 
Hrvata. Prva disertacija koja je o Merzu napisana jest 
upravo o toj temi: “Merz - promicatelj liturgijske obnove 
u Hrvatskoj”. (Napisao ju je i obranio dr. Marin Škarica 
na papinskom litugijskom institutu u Rimu 1975.g.) 

Laik, apostol, katolički intelektualac 

Crkva danas sve više treba i traži laike da se 
angažiraju djelatno u crkvenim službama, napose u apo- 
stolatu, u radu za širenje Radosne vijesti evanđelja, u 
širenju Kristova Kraljevstva u dušama. “Merz je čovjek 
kakvog traži Drugi vatikanski sabor” - izjavio je banja¬ 
lučki biskup A. Pichler u jednoj svojoj propovijedi o Iva¬ 
nu Merzu. Tko god samo malo bolje upozna Ivanov život 
i rad uočit će koliko on u sebi utjelovljuje uzor laičkog 
apostolata, primjer kršćanina koji svoju vjeru ne živi 
unutar svoja četiri zida, nego je uvjerljivo svjedoči svojim 
životom ali isto tako i svojim aktivnim izravnim radom u 
širenju Božjega Kraljevstva. Na tom području svaki vje¬ 
roučitelj moći će Merza predstaviti kao uzor laičkog 
apostolata. Njegova rečenica koju je i Papa citirao “Ka¬ 
tolička vjera je moje životno zvanje”, jest jasna potvrda 
onoga što je radio tijekom cijeloga života. Ovu rečenicu 
pisao je još u Parizu kao student svojoj majci. Kad je 
došao u Zagreb savjesno je izvršio to svoje životno zva¬ 
nje za koje je osjećao da mu ga Bog daje. 

Osmišljenje boli, patnje i smrti 

I na području trpljenja Merz ima što reći svakome 
tko se susreće s tom tajnom ljudskog života. Kako se on 
prema svemu tome odnosio, ostavio nam je najprije dra¬ 
gocjene zapise u svome dnevniku; ti su tekstovi plod nje¬ 
gova ratnog iskustva gdje je izravno gledao smrti u oči i 
podnio razna trpljenja što ih rat sa sobom donosi. Ako 
itko, onda je Merz bio jedan od “profitera” Prvog svjet¬ 
skog rata, jer je upravo kroz patnju i bol došao do pravog 
shvaćanja smisla života. Čuvena je ona njegova rečenica: 
“Zahvalan sam Bogu što sam sudjelovao u ratu, jer me je 
rat naučio mnogomu što ne bih nikada inače spoznao. 
Želim živo da opet postanem slobodan i da uskladim 
svoj život prema onome što sam spoznao da je pravo.” 
(Pismo ocu s talijanskog ratišta , 23. VIII. 1917.). Šusret s 
križem nastavio se i nakon rata, samo u drugim oblicima, 
a o čemu nam je Merz ostavio također dragocjenu doku¬ 
mentaciju. 

Žrtva života za mladež - kruna Merzova života 

Završetak života Ivana Merza posebno je zanim¬ 
ljiv i važan. Bog je od njega tražio da mlad umre. On je to 


predosjećao. Ni taj svoj posljednji čin Merz nije dopustio 
da ostane neiskorišten. Svjestan da umire mlad prikazu¬ 
je Bogu svoj život za hrvatsku mladež. Umire kao žrtva 
koja se prinosi, izlijeva Bogu na ugodan miris kao što je 
već prije takav bio i cijeli njegov život. Prije nego što je i 
ovim činom osmislio svoju smrt, Ivan je učinio još nešto. 
Znajući da će mlad umrijeti sastavlja sam svoj nadgrobni 
natpis u obliku testamenta, koji mu danas stoji uklesan 
na njegovu grobu u Bazilici Srca Isusova u Zagrebu. U 
nekoliko rečenica sažeo je ukratko cijeli svoj život, svu 
svoju vjeru u onostranost, svu svoju nadu u vječno Božje 
milosrđe. Taj je tekst toliko duboko vrijedan da bi mo¬ 
gao biti predmet jedne cijele kateheze kako se kršćanski 
ide u susret smrti. Evo toga teksta - Ivanova nadgrobnog 
natpisa: 

Umro u miru katoličke vjere, život mi je bio Krist , a 
smrt dobitak. Očekujem milosrdje Gospodinovo i nepo- 
djeljeno, potpuno, vječno posjedovanje Presvetog Srca Isu¬ 
sova. Sretan u miru i radosti. Moja će duša postići cilj za 
koji je stvorena. 

Tekstovi za meditaciju 

Za kraj možemo dodati još i ovo. Ivan Merz je 
mnogo toga napisao i u svojim spisima nam je ostavio 
dragocjenu duhovnu baštinu svoga religioznog iskustva. 
Njegovi tekstovi predstavljaju pravi izvor za meditaciju i 
razmišljanje. Većina tih tekstova objavljena je u knjizi 
Put k Suncu. Za vjeroučitelje, koji organiziraju medita¬ 
tivne susrete s mladima ovi, tekstovi mogu izvrsno po¬ 
služiti za meditiranje i razmišljanje o vjerskim istinama. 


IVANU MERZU 

Mlad, tražio si put 
i susreo Krista. 

Upalio si svijeću 
svoje ljubavi 
za Crkvu i Gospodina 
i poklonio je hrvatskoj mladeži. 

A kad se tvoj život 
prerano ugasio 
tvoj primjer 
kao neugasiva svijeća 
Božjeg Voska 
svijetli i dočekuje 
nova pokoljenja mladih 
da ostvare i prenesu 
tvoje ideale 
na sva vremena. 

Blaženi uzore 
Hrvatskog Zavjeta! 

Vera Valčić Belić 

Vancouver, Kanada, 21. X. 2002. 

IVAN MERZ U PRVOM SVJETSKOM RATU 




Ivan Merz pitomac 
Vojne akademije u Beču 
1914. g. 


Ivan (drugi zdesna) s kolegama vojnicima 


Ivan u baraci s kolegama (prvi slijeva) 
na talijanskoj fronti 


Ivan časnik 

u Prvom svjetskom ratu 

Ivan vojnik 



Ivan (prvi zdesna) s 
kolegama vojnicima 


Ivan (u sredini s 
bijelom kapom 
na glavi) kao 
voditelj vojnika 
na položaje 




Ivan (drugi 
slijeva) pred 
barakom na 
fronti 



Talijanske planine Dolomiti gdje je Ivan 
boravio na fronti za vrijeme rata 



Bolzano (Bozen) kamo je Ivan dolazio u 
crkvu s okolnih planina gdje je boravio na 
bojištu. 



Prizor iz Dolomita s talijanske 
fronte za vrijeme Prvog 
svjetskog rata 

IVAN MERZ U ZAGREBU 



Ivan s p. Foretićem u Rimu 
na Orlovskom hodočašću 


Ivan u Zagrebu 




Ivan 1922. g. u Zagrebu izabran za 
predsjednika Hrvatskog katoličkog 
omladinskog saveza - HKOS-a. Do 
njega duhovnik društva isusovac o. 

Bruno Foretić 



Merčev brončani reljef- poprsje 
nad njegovim grobom. Rad 
akad. kipara isusovca Marijana 
Gajšaka. 



Bazilika Srca Isusova u Zagrebu koja je bila 
središte duhovnog života Ivana Merza 



Glavni oltar Bazilike 
Srca Isusova 



Unutrašnjost Bazilike Srca Isusova u kojoj 
je Ivan Merz svaki dan prisustvovao sv. misi 
i primao sv. Pričest. 



Treći Ivanov grob: u Bazilici Srca 
Isusova u Zagrebu uz oltar sv. Alojzija, 
blizu mjesta gdje je redovito klečao za 
vrijeme sv. mise kojoj je svakodnevno 
prisustvovao. 

KATEHEZE 
O IVANU MERZU 

(Nastavak) 

Prve četiri kateheze vidi u: MATERIJALI -1. dio, str. 39 do 53 


Kateheza br. 5 - Materijali 


ŽIVOTNO ZVANJE IVANA MERZA 

Mladi čovjek tijekom svoga školovanja razmišlja o svojoj budućnosti i često se pita što će biti 
u životu. Treba se odlučiti za jedno ili drugo zanimanje. Njegova odluka bit će također uvjetovana i 
njegovim intelektualnim sposobnostima i određenim nadarenostima za jednu ili drugu struku. 
Kad je u pitanju budućnost treba razlikovati dvije stvari. Jedno je životni poziv ili zvanje, a drugo je 
profesija ili zanimanje. 


Životni poziv ili zvanje jest nešto veće, šire što 
traje cijeli život. Mogli bismo ga definirati ovako: sva¬ 
ki čovjek je pozvan da s Bogom surađuje u njegovom 
stvarateljskom djelu, svi smo kao ljudska bića pozvani 
na ostvarenje ljubavi u svome životu i u svojoj okolini 
gdje živimo. Većina čovječanstva je pozvana da kroz 
sklapanje braka i obitelji surađuje s Bogom u njego¬ 
vom stvaratelj skom planu primanja od Boga i odga¬ 
janja novih ljudskih bića i time pridonosi širenju ljuba¬ 
vi u svijetu. Jedan manji dio ljudi je pozvan da to život¬ 
no zvanje na ljubav ostvaruje na drugi način. To su 
svećenici, časne sestre, Bogu posvećeni laici koje Bog 
poziva i oni posvećuju svoj život kršćanskoj zajednici, 
daruju svoju ljubav Bogu a preko njega svim ljudima 
koje susreću. (Primjer Majka Terezija; svaki svećenik 
i časna sestra koji se žrtvuju i služe kršćanskoj zajedni¬ 
ci ostvaruju poziv na ljubav na takav način. U Vojvodi¬ 
ni ima lijepi izraz za mladića koji postaje svećenik: 
vjenčao se s Crkvom!). 

Profesija ili zanimanje. Međutim osim život¬ 
nog poziva ili zvanja postoji i profesija ili zanimanje. 
To je onaj konkretni posao koji čovjek obavlja u živo¬ 
tu, a koji je uvijek u službi životnog poziva ili zvanja. 
Profesijom si čovjek zaslužuje svoj svagdanji kruh. 


Profesija ili zanimanje traje najviše do mirovine. Stati¬ 
stike pokazuju, napose u Americi, jednu zanimljivu 
činjenicu: većina ljudi u Americi po nekoliko puta tije¬ 
kom života promijeni svoje zanimanje ili profesiju pa 
ne rade kasnije u životu ono za što su se u mladosti pri¬ 
premali. Toj promjeni redovito su uzrok ekonomski 
razlozi, bolja plaća i drugo. 

Ivan Merz razmišlja o svojoj budućnosti. 

I mladi Ivan Merz si je postavljao pitanje što će biti u 
životu. O tome je pisao u svome dnevniku zanimljive 
riječi. Bilo je to pod konac Prvog svjetskog rata u ko¬ 
jem je morao sudjelovati kao vojnik i potom časnik na 
talijanskom bojištu. Tako 9. travnja 1918. godine zapi¬ 
suje u svome dnevniku ovo zanimljivo razmišljanje. 

«A što ću ja biti? To je teško pitanje, koje me 
muči već dulje vremena. Zanima me književnost i um¬ 
jetnost iako sada više ne uživam toliko u njoj. Izgubio 
sam ono mladenačko potpuno oduševljenje za nešto... 
jer smo na ovome svijetu samo provizorno... za čas ni¬ 
smo tu, a ovaj život ima samo u toliko smisao ukoliko 
je priprava za drugi. Tako je i sa životom naroda i 
čovječanstva. Svršim li filozofiju i postanem profeso¬ 
rom, ženit ću se... Težit ću za svetošću, za ujedinje¬ 
njem s Gospodinom Bogom i molit ću ga da mi da ot- 

porne snage u životnoj borbi i energije u stvaranju. 
Sve je to lako reći, ali hoću li ja kao profesor sa ženom 
i domom moći djelovati i izvan obitelji? Strah me je, 
jer je profesorski položaj veoma ovisan i materijalne 
brige bi mogle razbiti najljepše snove... A mene drugo 
toliko ne zanima kao umjetnost i književnost. Odra¬ 
stao sam u takvoj sredini gdje se prati svako novo iz¬ 
danje, čita svaki časopis, kupuje novoizišla umjetnička 
karta, pa onda čovjek teško pregori ovu bolest da se 
laća nečega sasma novoga. 

Istina je, književnost nije sve; literatura, umjet¬ 
nost su samo detalji u tom velikom djelu Kraljevstvu 
Božjemu. I plug i postolar i mesar i pravnik i stražar 
svi su oni radnici na toj velikoj zgradi. Ne pita se mno¬ 
go što se radi, nego kako se radi. Sve struke imaju pred 
Bogom jednaku vrijednost; samo se mora raditi po 
Njegovoj volji. I opet bih toliko volio studirati literatu¬ 
ru i umjetnost. No, ako je potrebna žrtva da obratim 
svoju majku, što je mnogo i mnogo važnije negoli sve 
znanosti svijeta - jer grozna mije to pomisao, da bi ona 
koju toliko volim, morala biti odijeljena od Njega i 
trpjeti u vječnim mukama... - Zašto se ne bih sam zata¬ 
jio, ponio svoj križ i pridonio tu žrtvu svojoj majci? 
Lako je teoretizirati o kršćanstvu i ushićivati se za Go¬ 
spodina Boga kad On ništa od nas ne traži, ali biti 
praktičnim katolikom mora biti moja svrha. Bože moj, 
prosvijetli me, da ubrzo dođem do čvrste odluke. 
Svagdje neka se vrši volja Tvoja - jer smo ovdje samo 
provizorni pa se u našoj pravoj domovini neće mnogo 
pitati da li sam bio profesor ili zidar. Ali nešto valja 
biti! (Beč, 9. IV. 1918. Imao je 21 g. i 4 mj.) 

Ivan pronalazi smisao života i svoje životno 
zvanje. Sudjelovanje u ratu, boravak na bojištu, sva¬ 
kodnevni susret s trpljenjem i smrću proizveo je kod 
mladog Ivana veliki nutarnji obrat. Shvatio je pravi 
smisao života. Još s fronte pisao je Ivan ocu ove zna¬ 
menite riječi: 

«Zahvalan sam Bogu što sam sudjelovao u ratu, 
jer me je rat naučio mnogomu što ne bih nikada inače 
spoznao. Želim živo da opet postanem slobodan i da 
uskladim svoj život prema onome što sam spoznao da 
je pravo.» (Pismo ocu s ratišta, 23.VIII.1917.) 

Još kao student u Parizu 1921. g. Ivan je pisao 
svojoj majci nekoliko pisama u kojima je obrazložio 
svoj novi način života koji je započeo živjeti nakon 
iskustva sudjelovanja u ratu. Dvije rečenice iz tih pi¬ 
sama jesu veoma važne jer izražavaju cijeli sažetak 
Ivanovog novog pogleda na svijet; i ne samo pogleda 
nego njegovog praktičnog života. Prva rečenica glasi: 

«Znadeš da me je život na sveučilištu u Beču, 
onda rat, studij i napokon Lurd potpuno uvjerio u isti- 



Bolzano (Bozen) u sjevernoj Italiji u Dolomitima. Za vrijeme 
boravka na bojištu u Prvom svjetskom ratu Ivan je silazio s 
okolnih planina gdje je bio na položajima u grad Bolzano, tu 
je išao u crkvu na sv. misu i sv. Pričest. Ovdje je također dobio 
simboličan naziv »borac s bijelih planina«, koji se u duhov¬ 
nom smislu ostvario u njegovu kasnijem životu. 


nitost katoličke vjere i stoga se cijeli moj život kreće 
oko Krista Gospodina.» Logičku posljedicu ovoga 
kretanja oko Krista Ivan je izrekao ovom rečenicom: 
«Katolička vjera je moje životno zvanje.» 

Ovu tako znakovitu rečenicu u kojoj je sažet sav 
Ivanov život kao odraslog čovjeka, Papa Ivan Pavao 
II. citirao je u svome govoru u Splitu 1998. prilikom 
svoga drugog pohoda Hrvatskoj. Evo Papinih riječi: 

«Ni u najtežim razdobljima vaše povijesti nisu 
nedostajali muževi i žene, koji su neumorno ponavlja¬ 
li: »Katolička je vjera moje životno zvanje« (sluga 
Božji Ivan Merz); nisu nedostajali muževi i žene za 
koje je vjera bila program njihova života.» 

Merz ostvaruje svoje životno zvanje. Nakon 
završenog studija u Parizu Ivan se vratio u Zagreb. Tu 
je postao profesor francuskog i njemačkog jezika na 
Nadbiskupskoj gimnaziji. Dakle njegova profesija ili 
zanimanje sastojala se u prosvjetnoj službi. No njego¬ 
va profesija bila je u funkciji njegova životnog poziva 
ili zvanja. Osim što je djelovao odgojno na svoje 
učenike on je i sve svoje slobodno vrijeme posvetio 
odgoju katoličke mladež u tadašnjim katoličkim orga¬ 
nizacijama, napose u Orlovskoj organizaciji. Živio je 
svetim životom. Promicao je poznavanje vjere u svojoj 
okolini. Branio je Crkvu i moralna načela u javnom 
životu. Trudio se da ljudi upoznaju i štuju Papu kao 
Kristova namjesnika. Mnogo je pisao o raznim 
kršćanskim temama, napose o liturgiji, tj. katoličkom 
bogoslužuju koje je smatrao izvorom gdje čovjek nala¬ 
zi snagu za ostvarivanje svetosti. Na kraju života kad 
se sve sagleda i zbroji što je Ivan Merz učinio, napisao, 
rekao i kako je sveto živio onda se vidi kako je u pot¬ 
punosti ostvario svoje životno zvanje, tj. sav svoj život 
posvetio je obrani i širenju katoličke vjere. 

Kateheza br. 6 - Materijali 


MERZ OSTVARUJE SVETOST ŽIVOTA 


Svaki mladi čovjek kad razmišlja o svojoj budućnosti sanja da nešto ostvari veliko , vrijedno što će ljudi 
cijeniti , priznavati. I mladi Ivan Merz je o tome puno razmišljao. Već na početku svoga dnevnika zapisao je one 
zanimljive riječi:« Za mladih dana želio sam vruće , da srca drugih svojim prožmem srcem , da svijetlim narodi¬ 
ma , da se uspnem, ja ni sam ne znah kamo.» Kad je zapisao ove riječi imao je 17 godina. Taj uspon koji je Ivan 
osjećao u svojoj duši u ranoj mladosti veoma se brzo pokazao kao uspon prema moralnoj savršenosti , odnosno 
prema kršćanskoj svetosti. Da bi ostvario taj ideal moralnog poštenja , čestitosti , kršćanskih vrlina , svetosti tre¬ 
balo je puno truda , borbe, nastojanja. O tome nam je Ivan ostavio zanimljive opise u svome dnevniku. 


Priznanje osobnih ograničenosti. Ivan je veoma 
autokritičan u odnosu na svoje slabosti. Ne oklijeva to 
spominjati u svome dnevniku. Glavni njegovi moralni 
nedostaci na koje se žali jesu egoizam, 1 oholost i uznosi¬ 
tost, 2 proždrljivost i ovisnost o hrani. 3 Često priznaje ne¬ 
mar u duhovnom životu, manjak molitve i veze s Bogom, 
opće padanje u duhovom životu. 4 Koji puta je toliko obe¬ 
shrabren zbog svojih slabosti da čak nema volje za život; 
ali odmah ispravlja takve negativne osjećaje svjestan 
nazočnosti nade u nešto vječnog u dnu njegove duše. 5 
Takva svijest njegovih granica i moralnih slabosti izaziva 
kod njega jedan snažan vapaj, obraća se Bogu od kojega 
traži pomoć da pobijedi zlo u sebi. Mnogi njegovi zapisi 
o svojim slabostima završavaju dirljivim molitvama pu¬ 
nim pouzdanja u Boga i poniznim očekivanjem njegove 
milosti. 

«0 Bože, da sam već kod Tebe, najbolje bi bilo; 
sažgi plamenom svojega Milosrđa sve parazite grijeha 
što su se usukali u moju dušu, pa da dobar i svet stupim u 
Te; ili barem da u životu budem nadahnut svetom 
radošću i nadčovječnom voljom. Lako je pisati, ali teško 
je sveto živjeti/' 6 

„Bože molim Ti se za Milost, da sažgeš moju lije¬ 
nost i sjetilnost, i podaj mojemu duhu nadmoći nad želu¬ 
cem, koji me hoće da pokori. Posveti mi tijelo i dušu!” 

Borba protiv strasti i grijeha. - Prije uspona pre¬ 
ma svetosti Ivan se najprije trebao obračunati sa grije¬ 
hom. Ivan osjeća da nije dovoljno jak da se odupire grije¬ 
hu. Doživljava svoju slabost i svijest da vlastite sile nisu 
dostatne da svladava zlo u sebi i oko sebe. Zato moli 
pomoć od Boga i od Blažene Djevice Marije. Prisiljen 
živjeti neko vrijeme u nemoralnoj okolini Ivan uočava 
zloću bludnih grijeha i moli za čistoću duše. No pogledaj¬ 
mo pojedine zapise iz njegova Dnevnika. 

«Napasti navale užasno, no molitva me diže. U 
svetinji nad svetinjama u srcu mom, nepokolebiva je vje¬ 
ra. Skepse ima. Vječit je boj. Znam da nisam savršen, ali 
grijesi me bodu... Gledat ću otići na ispovijed prije pola¬ 
ska (u Vojnu akademiju) i da primim Tijelo za okrepu u 
budućem životu...« (B.Luka, 30. VIII. 1914.) 

«Na kupanju na me jako djeluje erotični mome- 
nat. Vidim daje zao nagon gadan, da bi svu moju ideolo¬ 
giju mogao baciti u blato, i svejedno se uvijek javi. Kad 
pozovem u pomoć Djevicu, pomogne mi mnogo, ali opet 
se javi...» (Opatija, 22. VII. 1914.) 

«Uviđam da sam silno daleko od ikoje savršenosti. 
(Mislim na relativnu savršenost i to biti bolji od svoje 
okoline.) Jako me to boli. Tu sebi umišljam na svoj dobar 


primjer i vidim da sam kršćanin samo na jeziku, ali na 
djelu ne. Kršćanstvo mi nije još zašlo u krv. Nema ništa 
težega nego biti dobar kršćanin... Slabost, slabost i 
vječna slabost. Trebao bih se dulje moliti Bogu da ne iz¬ 
gubim onu mističnu vezu s Njim, da ga osjetim u svakoj 
misli, kod svakog pogleda i kod svakog posla. A ovako se 
pomolim jutrom i večerom, zapravo misli mehanički iz¬ 
govaraju svete riječi. Trebao bih dnevno, makar samo 
pola sata, čitati Evanđelje, razmišljati o tome, pa onda u 
podne iza Zdravo Marijo sebi predočiti neke transcen¬ 
dentalne stvari i tako cijeli dan, cijeli život provoditi u 
tom mističnom svjetlu, stvarajući od svoje duše re- 
mek-djelo i tražeći Istinu-Svrhu.» (B.Luka , 28.1. 1916.) 

Približavanje kršćanskoj savršenosti. - Prema za¬ 
pisima iz njegova dnevnika, Ivan je osjećao u sebi još je¬ 
dan snažan nutarnji poticaj za ostvarenjem moralne 
savršenosti što će prema kraju rata u njemu sazreti kao 
ideal kršćanske svetosti i savršenosti koji treba ostvariva¬ 
ti. Osjeća u sebi snažnu želju za duhovnim stvarima, za 
dubokim duhovnim životom. Već kao pitomac Vojne 
akademije piše: «Sav naš rad treba biti faustovsko 
usavršavanje, težnja za spoznajom.» 7 Dapače, sam dnev¬ 
nik je započeo voditi sa željom da «odgaja svoju unu¬ 
trašnjost i stvori od svoje duše remek-djelo.» 8 S druge 
pak strane često uočava da je još daleko od svake 
savršenosti što ga žalosti. 9 Sam si postavlja pitanje: 
«Zašto je u meni tolika težnja za usavršavanjem samoga 
sebe, za zbliženjem s Onim najvećim, zašto neka nadna¬ 
ravna sila uvijek govori posti, ne jedi previše, budi 
nadčovjek? !» 10 Ovaj ideal moralnog savršenstva koji je u 
prvo vrijeme bio identičan s faustovskim idealom, s poj¬ 
mom nadčovjeka kao potpunim gospodarom samoga 
sebe, svojih nagona, tijekom boravka u ratu potpuno se 
promijenio i identificirao s idealom kršćanske savršeno¬ 
sti. 

Polazi u vojsku sa željom da nađe prikladna djela 
za studij Svetoga pisma. 11 Za vrijeme cijelog ratnog raz¬ 
doblja čita knjižicu «Nasljeduj Krista», često je komenti¬ 
ra u dnevniku, dapače i prepisuje cijele rečenice i odlom¬ 
ke koji su mu se svidjeli. Naziva je «najboljom knjigom 
za život». 12 Uz nju si uspijeva nabaviti na bojište, gdje je 
boravio, i druge knjige duhovnog i vjerskog sadržaja, kao 
i knjige s područja književnosti. 

Stalna smrtna opasnost na bojištu samo povećava 
njegovu svijest o duhovnom svijetu i izaziva kod njega ra¬ 
stuće uvjerenje o krhkosti i prolaznosti ljudskog života i 
materijalnog svijeta, te usmjerava njegove težnje prema 
duhovnim i religioznim stvarnostima. Premda se nalazi u 
stalnoj smrtnoj opasnosti, nije se ipak još pomirio s činje- 

nicom da bi stvarno mogao otići na drugi svijet gdje je 
ono pravo kraljevstvo. 13 Ima straha pred posljednjim 
«ispitom» tj. Božjim sudom, jer ima još mnogo nedosta¬ 
taka i još nije stigao do moralne i duhovne savršenosti. 14 

Nagon za neumjerenošću u hrani Ivan je uspješno 
svladavao. Ovu sklonost hrani koja je često zaokupljala i 
njegovu maštu, doživljavao je kao defekt i nesavršenost. 
Da bi pobijedio taj nered u svojoj duši, često si je name¬ 
tao mala odricanja ili prave postove, upravo sa željom da 
zadobije onu nutarnju, duhovnu slobodu. 15 Također i na¬ 
kon rata Ivan će veoma cijeniti post i odricanje od hrane 
kao odabrano sredstvo na napredak u nutarnjem 
savršenstvu. 

Sredstva za borbu protiv zla i za uspon prema 
svetosti. Ivan je dakle svjestan da bez Božje pomoći ne 
može pobijeđivati niti grijeh, niti se uspinjati prema sve¬ 
tosti kamo se je osjetio pozvan. Stoga upotrebljava sva 
sredstva koja mu Crkva daje da bi izgradio svoj karakter, 
da bi energije svoga duha i tijela stavio pod kontrolu ra¬ 
zuma i kršćanskih moralnih načela. Merz nam je ostavio 
zapisana brojna svoja nastojanja u tome smislu. 

Najprije su tu duhovne vježbe koje je Merz redo¬ 
vito obavljao svake godine. Pod tim duhovnim vježbama 
činio je odluke. Ta njegova pravila života jesu veoma 
važan poticaj za mladog čovjeka koji želi ići Božjim pu¬ 
tom, i to onim uskim putom koji vodi u život. Divljenja 
vrijedno je Merzovo nastojanje na tom području kršćan¬ 
skog uspona prema savršenosti. Posebno spominjemo 
njegovo nastojanje oko očuvanja čistoće srca, duše i tije¬ 
la. Sa 19 godina učinio je zavjet predbračne čistoće i mo¬ 
lio se napose BI. Djevici Mariji da mu pomogne čuvati 
čistoću srca. 

Najjače sredstvo koje je mladi Ivan Merz, a onda i 
odrasli upotrebljavao jest molitveno sakramentalni život: 
molitva, česta ispovijed, svakodnevno sudjelovanje na sv. 
misi i primanje sv. pričesti, duboki liturgijski život. Još 
kao pariški student, a onda dolaskom u Zagreb Ivan sva¬ 
ki dan ide na svetu misu i prima svetu Pričest i to u Bazili¬ 
ci Srca Isusova u Palmi, gdje mu se danas nalazi grob. 
Ivan je svjestan da se samo po molitvi i sakramentima 
dobiva snaga da se bori protiv grijeha u sebi i oko sebe, 
da se može uspinjati prema svetosti, da može apostolski 
djelovati, te širiti oko sebe Radosnu vijest Evanđelja. Bio 
je stalno uronjen u Boga i neprestano sjedinjen s njime 
po molitvi. Posebno je volio krunicu koju je molio sva¬ 
kodnevno. Na poseban je način štovao Isusovu prisut¬ 
nost u Euharistiji. Rekao je i napisao kako mu je Euhari¬ 
stija prvi prijatelj u životu. Cesto je posjećivao Isusa u 
Presv. Oltarskom Sakramentu. Puno lijepih misli je na¬ 
pisao o Euharistiji. Evo samo nekih: 

Gdje je nama ljudima Bog prisutniji negoli u pre¬ 
svetoj Euharistiji?! .... Pričest je izvor života.... Kod 
pretvorbe sam mistički osjećao da je ondje prisutan 
Krist, kojemu se moramo klanjati.... Bio sam jučer na 
Pričesti i tako sam veseo i zadovoljan i čini mi se da se 
neću nikada žalostiti pa makar mi i teško bilo... Svatko 
znade kako blizina Euharistije krijepi.... Trebam 
duševne snage, trebam crpsti iz nepresahljivog vrela Lju¬ 
bavi, iz one svesilne moći Euharistije.... Euharistija na- 
punja dušu rasvjetom koja je svjetlija od dana, koja je 
pretvara u duševno zadovoljstvo, koja smiruje u 
osjećanju nečega nepoznatog i neizmjernog.... Htio bih 
blagovati Gospodina, koji me voli više nego itko i koji mi 
je draži od svega na svijetu.... Idem sutra na sv. Pričest 


da opet upijem snage za borbu.... Neki dan vidjeh 
svećenika na bojištu. Najradije bih poljubio ruke koje su 
držale Krista.... Ne zaboravimo na Kristovu neizmjernu 
ljubav i posvetimo veću pažnju maloj bijeloj Hostijici, 
koja osamljena na nas čeka u studenim crkvicama.... U 
sv. Pričesti gdje se vaše tijelo i vaša duša ujedinjuje sa sa¬ 
mim Božanstvom, treba biti vrhunac vašega života... U 
sv. Pričesti je vrhunac cjelokupne liturgije... Sve 
veličanstvene molitve i pjesme, sva vaša razmatranja, svi 
vaši čini tijekom dana moraju biti kristocentrični, moraju 
biti usmjereni prema tom jedinom času vašega dnevnoga 
života - sv. Pričesti.... Sjedinjujući se s Kađstom u sv. 
Pričest već se na zemlji ispunjava vaša zadnja svrha i po¬ 
stajete dionicima same biti Božje... Misna žrtva je tek 
onda potpuna ako se po Pričesti najtjesnijim vezama lju¬ 
bavi sjedinimo s Isusom pretapanjem jedne biti u dru¬ 
gu.... Budimo suvremeni katolici i postanimo po sv. 
Pričesti dionicima beskrajnog života Riječi Božje.... Eu¬ 
haristija je najjače sredstvo, ona vatra koja u nama pali 
rđe grijeha i daje života našoj duši.... Euharistija nas 
vodi k vrhuncu kršćanske savršenosti, pravog unutar¬ 
njeg života.... Euharistija je naša prva radost na zemlji; 
po njoj već postajemo dionicima buduće nebeske sla¬ 
ve.... Sveta Pričest najbrže i najlakše preporađa i diže 
naš nutarnji život. 

Život okrunjen žrtvom života. - Završetak života 
Ivana Merza posebno je zanimljiv i važan. Bog je od nje¬ 
ga tražio da mlad umre. On je to predosjećao. Niti taj 
svoj posljednji čin Merz nije dopustio da ostane neisko¬ 
rišten. Svjestan da umire mlad na samrtnoj postelji pri¬ 
kazuje Bogu svoj život za hrvatsku mladež. Umire kao 
žrtva koja se prinosi, izlijeva Bogu na ugodan miris kao 
što je već prije takav bio i cijeli njegov život. Prije nego 
što je i ovim činom osmislio svoju smrt, Ivan je učinio još 
nešto. Znajući da će mlad umrijeti sastavlja sam svoj 
nadgrobni natpis u obliku testamenta, koji mu danas sto¬ 
ji uklesan na njegovu grobu u Bazilici Srca Isusova u Za¬ 
grebu. U nekoliko rečenica sažeo je ukratko cijeli svoj 
život, svu svoju vjeru u onostranost, svu svoju nadu u 
vječno Božje milosrđe. Taj je tekst toliko duboko misaon 
da bi mogao biti predmet jedne cijele kateheze kako se 
kršćanski ide u susret smrti. Evo teksta toga Ivanova 
nadgrobnog natpisa: Umro u miru katoličke vjere, život mi 
je bio Krist a smrt dobitak. Očekujem milosrdje Gospodi¬ 
novo i nepodjeljeno, potpuno, vječno posjedovanje Presve¬ 
tog Srca Isusova. Sretan u miru i radosti. Moja će duša po¬ 
stići cilj za koji je stvorena. 


1 usp. D 22,106, 382, 395-6 

2 usp. D 286, 294,318, 464 

3 usp. D 344, 414-5, 482,512 

4 usp. D 180,197, 2442, 368, 432, 501, 590, 521. 

5 usp. D 184, 96,183, 240. 

6 D 13.7.1918.-D 525 

7 D 14.11.1918.-D 572 

8 D 8.12.1914.-D 109 

9 D 28.2.1916.-D 326 

10 usp. D 28.1.1916.-D 297 

11 D 18.5.1917.-D 439 

12 usp. D 331 

13 D 30.6.1916.-D 372 

14 usp. D 18.3.1916.-D 340 

15 usp. D 19. 7.1916.-D 383 

16 usp. D 479, 515, 532 

17 usp. D 706, 768 

Kateheza br. 7 - Materijali 


MLADI IVAN MERZ RAZMIŠLJA O LJUBAVI 


Kao i svaki mladi čovjek u svome razvoju i dozrijevanju tako je i mladić Ivan doživljavao buđenje 
osjećaja ljubavi, simpatije te tjelesnog nagona. O tome nam je ostavio opširne zapise u svome dnevniku 
tako da ga možemo pratiti iz dana u dan u njegovu razvoju, u njegovu doživljavanju simpatije, ljubavi. To 
je, čini se, jedan od rijetkih budućih svetaca, koji nam je otvoreno pisao o svojim osjećajima i doživljajima 
zaljubljenosti, te o svojim borbama za očuvanje svoga dostojanstva na području seksualnosti i tjelesne lju¬ 
bavi. Zanimljivo je vidjeti kako je Ivan rješavao sve te probleme, kako se prema njima postavljao, kako ih 
je provodio u praksu. Njegovi stavovi i nastojanja na tome području mogu biti od velike pomoći mladima 
koji isto proživljavaju u svome razvoju. Svi Ivanovi tekstovi o toj tematici objavljeni su u posebnoj knjizi 
pod naslovom »LJUBAVI ČISTOĆA«, FTI, Zagreb 2002., 260 str. 


U šesnaestoj godini Ivan je doživio svoju prvu, 
idealnu ljubav, kako je sam naziva. Zaljubio se u djevoj¬ 
ku Gretu Teschner, njegove dobi, koju je upoznao u obi¬ 
teljskom krugu prijatelja. Iskustvo prve ljubavi, koju je 
doživio veoma snažno i zanosno, ostavilo je duboke tra¬ 
gove u njegovoj duši, ne samo zbog samog iskustva, nego 
i zbog tragičnih posljedica koje su naknadno slijedile, ali 
ne Ivanovom krivnjom. Djevojka Greta, dok je boravila 
kod svojih roditelja u Travniku, dala se je zavesti od jed¬ 
nog muslimana i kad ju je ovaj iskoristio i ostavio, 
razočarana počinila je samoubojstvo u mjesecu srpnju 
1913. god. Njezin tragičan svršetak proizveo je u Ivanu 
veliku krizu. Tako bilježi u svome dnevniku: 

»Kad sam saznao za njezinu smrt, nastao je 
duševni lom u mojoj duši, ne odjednom nego vreme¬ 
nom... Moja mladost je, kako mi se čini, s njom legla u 
grob; svi se mogu smijati iz dna srca, ja ne mogu. Gledam 
djevojke, sviđaju mi se, ali pomislim li na nju sve drugo 
iščezne. Jedinu utjehu nalazim u umjetnosti, koju silno 
volim i u prirodi. 1 " 

Svoj dnevnik Ivan započinje više od pola godine 
nakon njezine smrti. Na početku dnevnika stavlja usklik: 
Evviva karte! Potom slijedi motto dnevnika - stihovi 
uzeti iz Byronovog Manfreda 2 : 

»Za mladih dana želio sam vruće da srca drugih 
svojim prožmem srcem, da svijetlim narodima, da se 
uspnem ja ni sam ne znah kamo.« Ispod tih stihova Ivan 
je napisao: 

»To je moj vijenac, koji polažem na njen grob. 
Svetoj i časnoj uspomeni prve ljubavi, koja me je prepo¬ 
rodila.« 3 

Tijekom pisanja dnevnika Ivan se veoma često 
sjeća Grete, analizira kritički svoj stav prema njoj za vri¬ 
jeme života, osjeća prema njoj još uvijek veliku ljubav 
koja se sada produhovila i pročistila. Postaje mu kao 
»idol«, bolno osjeća njezinu odsutnost, njezina duša seje 
iskristalizirala u njegovoj svijesti; također se moli za nju. 
Posebno je se sjeća za svaki njezin rođendan. Posljednji 
puta nalazimo bilješku o Greti u dnevniku od 18. 12. 
1918. Već je prošlo pet godina od njezine smrti. Na 


početku toga dana Ivan piše samo ove riječi: »Gretin 
rođendan. Bog neka joj se smiluje!« 

Važno je analizirati onaj lom-preporod koji se 
zbio u Ivanovoj duši, a što je prouzročio tragični kraj nje¬ 
gove prve ljubavi. Premda Ivan sam nije opisao jasnim 
riječima u čemu bi se sastojao taj lom-preporod, ipak se 
to može rekonstruirati od elemenata koje nam je ostavio 
kad piše i razmišlja o Greti i svojoj ljubavi. Sastavnice 
toga loma-preporoda bile bi ove: 

1. Shvaćanje cjelovitosti ljudske ljubavi. Kritički 
analizirajući svoje ponašanje i reakcije za vrijeme zaljub¬ 
ljenosti, Ivan je dobro zamijetio da je ljudska ljubav sa¬ 
stavljena iz duhovnog i potom tjelesno-erotskog elemen¬ 
ta; eros je međutim uvijek u službi duhovne dimenzije 
ukoliko treba proizvesti veće duhovno jedinstvo dvaju 
ljudskih bića. Potpuno mu je jasno da platonska ljubav 
između muškarca i žene ne može postojati. 4 

2. Bez morala koji regulira ljubav i seksualnost 
može se doći do samoubojstva. Moral je u temelju sret¬ 
nog života u ljubavi. Ivan se pita i traži posljednje razloge 
zašto je Greta učinila samoubojstvo. Bila je protestan¬ 
tkinja. Nije posjedovala samo tjelesnu ljepotu, nego je 
imala i intelektualnih svojstava koja su odgovarala Iva¬ 
nu: zanimanje za literaturu, poeziju, umjetnost, povijest. 
Ali Ivan je dobro zamjećivao: 

»Život je borba za istinom, a ona kukavno odusta¬ 
je od te borbe. Dijete je dvadesetog vijeka, laganih nazo¬ 
ra. Daje sada živa, možda bi bilo sve drukčije, ili možda 
ne. Možda bih i ja još bio dijete dvadesetog vijeka... Ali 
dubine joj nitko nije dao. Prolazio joj je život monotono, 
razmišljala kad dan dođe, dan ode, čeka da i prođe. 
Možda bi se udala, dobila djece, i umrla. Takav je život. 
No nije znala zašto živi. Nije možda ni znala da ima 
vječnost i da sve divote svijeta, sva priroda, da dovode do 
spoznaje da je to sve od Duha Neizmjernog, od Ideala 
čovječanstva, od Istine, Dobrote, Ljepote. Prošla je, a 
proći ću i ja, a i sve ovo, ali mi ćemo svi biti." 5 

Međutim posljednji razlog njenog samoubojstva 
Ivan nalazi u njenom krivom odgoju za što je prva bila 
odgovorna njezina majka. Na dva mjesta u dnevniku 

Ivan to izričito tvrdi. Nalazeći se u Zagrebu na proputo- 
vanju, susreo je Gretinu mamu s njenom prijateljicom na 
ulici. Padala je kiša. Prolazila je jedna žena i podigla je 
suknju zbog kiše. Ivan dalje opisuje što se događalo: 

»Kad sam otpratio po kiši gospođe, prošla je jedna 
i digla suknju, da se je dosta vidjelo. Pošto sam se instin¬ 
ktivno okrenuo, počele su o erotičnom, da ću se promije¬ 
niti i dr. Bilo mi je teško da to baš čujem od Gretine 
mame, koju dosta volim, a vidim da je jedini ovaj erotični 
element u odgajanju i u kćeri ubio prirođeni religiozni 
život u čovjeku, tako da se je mogla odlučiti na samou¬ 
bojstvo ili jasnije rečeno: Puštaj erotične misli, živim od 
dana u dan, bez molitve i misli na vječnost i život postane 
bez svrhe. Zašto se ne bih ubio, pita se čovjek i u času re¬ 
zignacije i neraspoloženja i to može da učini." 1 2 3 4 5 6 

3. Produbljenje njegove spoznaje i vjere u vječni 
život jest jedna od posljedica ove tragično završene Iva¬ 
nove ljubavi. Ivan ozbiljno započinje razmišljati o miste¬ 
riju smrti i vječnosti nakon Gretine smrti i odatle povlači 
zaključke: 

“Duša se je njena otresla prolaznosti i otišla je. 
Kuda? U vječnost; ali Bože groza me hvata kada pomi¬ 
slim, da si je život sama uzela. Mrak me hvata kad pomi¬ 
slim, da je Vječnost izgubila. Bože, predobri Bože, sa¬ 
slušaj molitvu slabašnog crvića, koji se straši da Te pogle¬ 
da, kome vrag srce otruje, daj Bože Vječni, daj Greti 
Vječnost. Oprosti i meni sve zlo i pokaži mi put pravde.” 7 
“Želim iz dubine duše daje vidim tamo, na drugom svije¬ 
tu.” 8 Ivan je posjetio i njezin grob u Travniku i duboko je 
potresen misterijem smrti i nestankom ove djevojke 
pune života. Razmišlja o smrti i postojanju nakon smrti. 9 

4. Pojačava molitvu i vezu s Bogom kao Gospoda¬ 
rom života i vječnosti nakon Gretine smrti. Odmah na¬ 
kon što je doznao za njezinu tragediju, jer još nije bila 
umrla, proveo je cijelu noć u molitvi: “Žarko sam se mo¬ 
lio Bogu daje održi na životu, i bio sam uvjeren o uspje¬ 
hu molitve, ali bilo je prekasno. Već je ona prestala biti.” 
Međutim ovom prividnom neuspjehu njegove molitve 
nije slijedilo razočaranje ili apatiji, nego dapače nastav¬ 
lja moliti svakoga dana. “Nema dana kad ne mislim na 
nju i molim Boga za vječnost njezine duše.” 

5. Usmjerenje njegova života prema drugim ci¬ 
ljevima jest još jedna posljedica ovog preporoda nasta- 
log iz iskustva prve ljubavi. Već na prvim stranicama svo¬ 
ga dnevnika, nakon dugog uvoda u kojem opisuje svoje 
uspomene na nju i na sretne dane koje je s njome proveo, 
Ivan dolazi do ovoga zaključka: “Nema ženske, koja je 
njoj slična i zato i svaki dublji osjećaj, koji se u duši pojavi 
spram gdjekoje, u klici uništim. Svrha - ideal - bi mi živo¬ 
ta bio, da dajem sobom dobar primjer i da u to Meha¬ 
ničko doba tehnike" i svoj dio pridonesem idealizmu." 10 

Sljedeće godine u mjesecu prosincu, za blagdan 
Bezgrešne Ivan je učinio privatni zavjet čistoće do braka. 
Ne znamo kako je došao do te ideje, niti da li mu je to tko 
savjetovao. O tome nigdje ne govori u svome dnevniku. 
Ali iz konteksta gdje spominje tu činjenicu, čini se da je 
iskustvo prve ljubavi dosta pridonijelo dozrijevanju ove 
ideje i njezinu ostvarenju. Sjećajući se Grete i osjećajući 


još uvijek veliku ljubav prema njoj, misli da bi joj trebao 
ostati vjeran cijeli život, da bi mu ona cijeloga života tre¬ 
bala biti idol. Potom nastavlja: 

“Baš je čudan dan. Vidio sam opet Gretinu sliku - 
možda drugi put iza njene smrti. Bože, Bože moj, 
strašno. Greta, mila, draga Greta. Kad sam vidio one oči, 
mile i blage, onu spuštenu glavu, kose, ah, koje sam toli¬ 
ko puta gladio, sjetim se da bi joj morao ostati uvijek vje¬ 
ran; da bi mi ona kroz cijeli život imala biti idol, koji bi ja 
opjevavao. I svaki si čovjek treba naći taj idol. Izgleda da 
je to za me otkrivenje: izmiren sam možda zauvijek s pri¬ 
rodom; ženski element je u mojem životu ulogu odigrao, 
koju mora. Sa ženskima više tuđe nema posla. Zaljublji¬ 
vati se neću; moglo bi se izroditi u sjetilnost. Ostale žen¬ 
ske neka igraju u mome životu ulogu muškog, osobito fi¬ 
nog muškog prijatelja. No, strašno mije kad pomislim da 
ću se uvijek morati kretati u društvu punom sjetilnosti. 
Neki dan sam zavjetovao BI. Djevici čistoću sve do 
ženidbe; možda će to trajati i do smrti.” 11 

Zaključujući možemo reći daje ovo iskustvo prve 
ljubavi upravo zbog svoga tragičnog iskustva proizvelo u 
Ivanovoj duši mnogostruki pozitivan utjecaj, pravi “pre¬ 
porod” kako to on sam veli. Pročistilo mu je shvaćanje i 
smisao ljudske ljubavi, otkrivajući mu svu ljepotu i 
uzvišenost ove stvarnosti i pokazujući mu ulogu svakog 
elementa, napose seksualnosti. Od sada pa nadalje, erot¬ 
ski moment u ljubavi što ga je djelomično doživio u svo¬ 
me odnosu sa Gretom, bit će nešto što bi ga moglo poni¬ 
ziti, okaljati, učiniti ga “životinjskim”, i stoga se treba 
toga kloniti. Gretina se slika iskristalizirala u njegovoj 
duši tako da mu je postala duhovni, uzvišeni ideal prema 
kojemu je još dugo vremena težio. “No, što je na tome 
bilo zlo i prolazno nestalo je, ono uzvišeno i plemenito, 
dalje živi u srcu mojemu, izdiže ga i daje mu hrane, 
možda sije i dobro sjeme. Svevišnji, molim Te da bude 
tako!” 12 

Ovo iskustvo kroz tragični kraj prve ljubavi pomo¬ 
glo je Ivanu da se mogao boriti za čistoću svoju duše i da 
je mogao izaći pobjednikom kao što će se vidjeti kasnije. 
S druge pak strane jasno se vidi iz dnevnika, kako je isku¬ 
stvo prve ljubavi sa svojim tragičnim završetkom usmje¬ 
rilo njegove misli i njegovu dušu prema religioznim vri¬ 
jednostima i tako je pospješilo njegovo religiozno dozri¬ 
jevanje. 


1 1.MERZ, Dnevnik, 16.III.1914. 

2 Byron, Manfred, Treći dio, prva scena, red. 100-115 

3 D 27.2.1914. 

4 D 9.3.1914 (12-13) i D 16.3.1914. (D20-21) 

5 D 4.7.1914. ( 70-71) 

6 D 2.8.1914. - D 89 

7 D 4.7.1914. (D 71) 

8 D 16. 3.1914. (D 20) 

9 usp. D 16. X. 1915. 

10 D 9. 3.1914. (D 13) 

11 D 12. 12.1915.-D 255. 

12 D 4. 7.1914. - D 70 

DNEVNIK IVANA MERZA 
odabrani dijelovi 


Donosimo ovdje samo neke dijelove iz Dnevnika Ivana Merza u kojima govori i piše o te¬ 
matici ljubavi. Ti su tekstovi već objavljeni u knjizi Ivana Merza »LJUBAV I ČISTOĆA«, Za¬ 
greb, FTI, 2002. Na početku svakog izvatka iz Dnevnika naznačeno je mjesto i datum pisanja, a 
na desnoj strani navedena je njegova dob (godina i mjesec) kad je pisao određeni tekst. Važno 
je imati na umu da su to samo neki izvadci. U svome Dnevniku Ivan Merz, međutim, piše i o 
mnogim drugim temama, a ne samo o ljubavi i simpatiji. Ovdje smo izabrali samo taj vid njego¬ 
vih tekstova koji mogu poslužiti kao materijali i nadopuna za kateheze o Ivanu Merzu. Za cje¬ 
lovitiji uvid u njegov Dnevnik čitatelja upućujemo na druge knjige i publikacije o Merzu gdje 
su objavljeni opširniji izvadci iz njegova Dnevnika: Dragutin KNIEWALD, Ivan Merz - život i 
djelovanje, 2. izdanje, Zagreb, 1988.; - Božidar NAGY, Borac s bijelih planina, Zagreb, FTI, 
1971.; - Ivan MERZ, Put k suncu, 2. izdanje, FTI, Zagreb 1993.; Ivan Merz, Ljubav i čistoća, 
FTI, Zagreb, 2002. 


Uvod u Dnevnik 


Svoj je dnevnik mladi Ivan počeo pisati na poticaj 
srednjoškolskog profesora Ljubomira Marakovića, koji 
je izvršio veoma pozitivan odgojni utjecaj na njegov du¬ 
hovni , moralni , vjerski i kulturni razvoj. U dnevniku 
Merz opisuje sve ono što proživljava u svakodnevnom 
životu. Kad ga je počeo voditi u veljači 1914. g, nalazio 
se je na kraju gimnazijskog školovanja, pred maturom; 
stoga opisuje mnoge doživljaje iz školskih dana, svoje 
susrete sa školskim kolegama, zapisuje svoja razmišljan¬ 
ja o pročitanim knjigama, tu su njegovi zanimljivi osvrti 
na dramatična politička zbivanja pred Prvi svjetski rat i 
tijekom rata itd. Nalazimo i zapise o djevojkama, o lju¬ 
bavi itd. No, u tom prvom dijelu dominira sjećanje na 
neprežaljenu prvu ljubav. 

Za bolje razumijevanje tih sjećanja na prvu ljubav 
potrebno je dati nekoliko uvodnih informacija. U krugu 
obiteljskih prijatelja Ivan je u šesnaestoj godini upoznao 
svoju vršnjakinju Gretu Teschner. Među njima se razvila 
ljubav, koju je mladi Ivan posebno duboko doživio. Bila 
je to idealna ljubav kako ju je sam Ivan nazvao. Gretini 
roditelji živjeli su u Travniku, a ona je pohađala školu u 
Banjoj Luci. Međutim, ta je ljubav tragično završila, ali 
ne Ivanovom krivnjom. Greta je bila protestantkinja, la¬ 
ganih životnih nazora. Zaveo ju je u Travniku jedan čov¬ 
jek i kad ju je ostavio, iz očaja je počinila samoubojstvo 
4. VII. 1913. 

Njezina tragična smrt proizvela je u duši mladog 
Ivana veliki lom. Već na prvoj stranici dnevnika, koji je 


započeo pisati osam mjeseci nakon njezine smrti, Ivan 
se sjeća svoje prve ljubavi, i to na jedan veoma svečani, 
gotovo dirljiv način. 

Za motto svoga dnevnika Ivan stavlja stihove iz 
Byronova Manfreda (III.,1), koji nemaju posebne veze s 
doživljajem ljubavi. Očito da je njegova duša u tim sti¬ 
hovima našla odjeka. U njima ima i nešto proročkoga, 
jer se sve kasnije ostvarilo u duhovnom smislu što je 
mladi Ivan nosio u svojoj duši kao nejasnu, mladenačku 
slutnju: 

“Za mladih dana želio sam vruće, da srca drugih 
svojim prožmem srcem, da svijetlim narodima, da se 
uspnem, ja ni sam ne znah kamo.. ” 

Ispod ovih stihova Ivan nadodaje rečenicu: “To je 
moj vijenac koji polažem na njezin grob, svetoj i časnoj 
uspomeni prve ljubavi koja me je preporodila ." 

Nakon ovog svečanog početka Ivan objašnjava 
zašto je počeo pisati dnevnik i potom nastavlja potpuno 
prozaično bilježiti svakodnevne susrete i doživljaje iz 
školskih dana. Postupno počinje opisivati i svoje nutar¬ 
nje osjećaje i razmišljanja, pa bilježi i svoje uspomene na 
prvu ljubav, koje su još duboko prisutne u njegovoj duši, 
premda je od njezine tragične smrti prošlo već gotovo 
osam mjeseci. 

Tužna sjećanja na prvu ljubav 

Banja Luka, proljeće - ljeto 1914. g. 



Panorama Banja Luke 


Proživio sam mlade dane s njom jedinom, 
kakve više nema na svijetu. 

Banja Luka , 9. III. 1914. 

Noćas sam sanjao o Trav¬ 
niku. Tražio sam Gretin stan. 

Kad sam se probudio, lebdjela mi 
je pred očima njezina slika kako 
veselo ide sa mnom u kratkim ru¬ 
kavima i domaćem odijelu od 
kuće u Travniku u dućan. Vesela 
je bila. Nje više nema, tijela njezi¬ 
nog nema, ali uspomena ostaje. 

Bože, oprosti njezinoj duši. Moje 
naslućivanje zašto je počinila sa¬ 
moubojstvo psihološki je obraz¬ 
loženo. Svijet je nju gledao samo 
kao djevojku koja erotski privlači, 
a i ona se ponašala otvoreno, tako 
daje taj sud o sebi hranila. No glupi svijet nije pravo poz¬ 
navao tu djevojku dobra srca, iskrenu, prirodno nadare¬ 
nu, načitanu i mnogo pametniju od njezinih drugarica. U 
Travniku nije našla tko bije razumio i bila je nezadovol¬ 
jna, a da ni sama to nije znala. Dok je bila ovdje, voljela 
me je, jer je znala da u njoj ne nalazim samo žensku, 
nego i čovjeka. Nazivala me je prijateljem. Naša duševna 
veza počivala je - moram priznati gledajući sada iz dale¬ 
ka - na donekle (ne sasvim) erotičnoj bazi. Bog zna bi li 
tolika ljubav k njoj bila u meni, da se nije stvorila na taj 
erotični način. Lijepo kaže Sveto pismo: platonska lju¬ 
bav ne postoji, to je spojeno s ljubavlju k tijelu i osebuj¬ 
noj duši djevojčinoj. Ova se ljubav smije nazvati ideal¬ 
nom. Proživio sam mlade dane s njom jedinom, kakve 
više nema na svijetu i s tugom se sjećam njene prilike. 
Teško mije na srcu kad si predočim njezin jedinstveni lik 
i ćud, i mislim: bilo je prah i otišlo. Koliku utjehu mi daje 
vjera, da ću nju istu, tijelom i dušom opet vidjeti. Nema 
ženske koja je njoj slična i zato svaki dublji osjećaj, koji 
se u duši pojavi spram gdjekoje, u klici uništim. Svrha - 
ideal života bio bi mi da dajem sobom dobar primjer i da 
u to “mehaničko doba tehnike” i svoj dio pridonesem 
idealizmu. O njoj i svom duševnom preokretu drugi ću 
put. 


To što za nju osjećam ne mogu kazati, 
nego suze moje koje teku 

Banja Luka , 16. III. 1914. 17 g. i 3 mj. 

Među fotografijama sam tražio njenu sliku, da je 
vidim, ali je nije bilo; sigurno ju je mama spremila. Bio 
sam žalostan. Tmuran je danas dan i sjetio sam se kako je 
na takav dan, u proljeće ako se ne varam, ona došla k 
nama s roditeljima i s kapetanom W. na stari kolodvor. 
Bio je i Konig (kolega) i igrali smo zaloga. Bilo je veselo i 
došao je red da brojim zvijezde - i tada sam nju i uopće 
žensku prvi put poljubio. Nećkao sam se, a opet mi je 
bilo drago. Ja se spram nje nisam najgalantnije ponašao 
iako sam je uvijek volio. Vozao sam se s njom mnogo u 
fijakeru, dočekivao svaki dan kad je izašla iz škole, pratio 
kući i na vratima dobio poljubac. Itd. Čitav odnos s njom 
isprepleten je samim poljupcima. No kad sam se vratio iz 
Travnika, već sam uviđao, da čovjek nije samo tijelo. Pi¬ 
tao sam se da li sam dobro radio, a kad sam saznao za 
njenu smrt, nastao je duševni prelom u mojoj duši, ne 
odjednom nego s vremenom. Ali opet se pitam da onog 
materijalnog nije bilo između nas, bi li postojao onaj 
duševni vez? Poljupcima smo se mi i duševno spojili. 
Ona je mrtva, više je neću nikad vidjeti, nju koja mi je ut¬ 
jeha u životu; i želim iz dna duše da je vidim Tamo, na 
drugom svijetu. To što za nju osjećam, ne mogu kazati, 
nego suze moje koje teku kad si predočim ovu plemenitu 
i dobroćudnu Germanku. Moja mladost je, kako mi se 
čini, s njom legla u grob; svi se mogu smijati iz dna srca, 
ja ne mogu. Gledam djevojke, sviđaju mi se, ali pomislim 
li na nju, sve drugo iščezne. Jedinu utjehu nalazim u um¬ 
jetnosti, koju silno volim i u prirodi. 

Banja Luka , 18. IV. 1914. 17 g. i 4 mj. 

Nju ne zaboravljam, sve mi dolazi na pamet Schil- 
lerov stih: “Oh, dass sie ewig griinen bliebe, die schone 
Zeit der ersten Liebe.” (O, da se vječno ostane zelenjeti li¬ 
jepo vrijeme prve ljubavi.) 

Borba između Vječnosti i strasti 

Banja Luka , 13. VI. 1914. 17 g. i 6 mj. 

Bože, što sam vidio! Gad i gnjusoba.. Kolege, do 
kojih sam više držao, išli su se sa sluškinjama natezati i 
druge provocirati i sramotiti. Neki drugi otišli su “dolje”. 


17 g. i 3 mj. 





Greta Teschner, 
Ivanova prva 
mladenačka ljubav. 

Jadnici! Tako mora biti kad ste životinje. Uvijek govoriti 
o idealima, a valjati se u blatu. 

Banja Luka , 19. VI. 1914. 17 g. i 6 mj. 

Z. je vozio na lađi neku debelu djevojku, što je 
zovu Barbara. Siđemo dolje, sjednemo do njih, a ona 
sjedne da joj se je dosta velik dio noge vidio. Teško mi je 
bilo, nastade užasna borba između Vječnosti i strasti te 
sam jedva dočekao da sam se prevezao. Strast direktno 
obustavi logično mišljenje, tako da sam se teško mogao u 
glavi sabrati o čemu idealiziram: o Ewig Weibliches (o 
vječno ženskom), Memento mori (sjeti se da ćeš umrijeti), 
rad za čovječanstvo, estetski osjećaj itd. 

Čovjeku je prirođeno da teži k ženi 

Banja Luka , 21. VI. 1914. 17 g. i 6 mj. 

Tolstoj kaže: ljubav je strast. Sva ljubavna literatu¬ 
ra se bazira na ovoj. No u mene nema strasti. Ali opet je 
čovjeku prirođeno da teži k ženskoj. Možda das Ewig 
Weibliches (vječno žensko) vuče ili je to neka sugestivna 
moć, kako Kleist veli. Zadnje će biti, jer zašto me uvijek 
k njoj vuče. Ilije ta snažna i otporna muška narav samo 
polovina biti i ova traži drugi dio biti, prirođenu nježnost 
i milovanje. To ostaje uvijek tajna. 

Prva je ljubav najdublja i zato mije uspomena sveta 

Banja Luka , 4. VII. 1914. - prva godišnjica 
Gretine smrti 17 g. i 7 mj. 

Zanesen velikom harmonijom, melodijama koje 
osjećam, a ne čujem, slikama koje poznajem, a nikada ih 
nisam vidio, mislim na prvu ljubav. Koliki pad iz Vječno¬ 
sti u prolaznost. No, što je na tome bilo zlo i prolazno, 
nestalo je, a ono uzvišeno i plemenito dalje živi u moje¬ 
mu srcu, uzdiže ga i daje mu hrane, možda sije i dobro 
sjeme. Svevišnji, molim Te da bude tako! Možda je ona u 
to doba izdahnula. Za to nisam ni znao. Žarko sam se 
molio Bogu da je održi na životu i bio sam uvjeren o 
uspjehu molitve, ali bilo je prekasno. Već je ona prestala 
biti. Duša se njezina otresla prolaznosti i otišla je. 
Kamo? U Vječnost. Ali, Bože, groza me hvata kada po¬ 
mislim da je sama sebi oduzela život. Život je borba za 
Istinom, a ona kukavno odustaje od te borbe. Dijete je 
dvadesetog stoljeća, laganih nazora. Da je sada živa, 
možda bi bilo sve drugačije, ili možda ne. Možda bih i ja 
još bio dijete dvadesetog stoljeća. Tko zna? Svevišnji naj¬ 
bolje uređuje. 

Prva je ljubav najdublja i zato mije uspomena sve¬ 
ta. Na groblje nisam odnio cvijeća, jer čuvstva bi se otu¬ 
pila da se iznesu pred svijet. Otac njen i majka možda 
plaču, a menije teško kad si dozovem slike u pamet. Bila 
je pametnija nego ostale njene drugarice, uvijek je čitala 
knjige i oduševljavala za se. Ali dubine joj nitko nije dao. 
Prolazio joj je život monotono, razmišljala je kad dan 
dođe, dan ode, čeka da i prođe. Možda bi se udala, dobi¬ 
la djece, i umrla. Takav je život. Nije znala zašto živi. Nije 
možda ni znala da postoji Vječnost i da sve divote svijeta, 
sva priroda, dovode do spoznaje daje to sve od neizmjer¬ 
nog Duha, od Ideala čovječanstva, od Istine, Dobrote i 
Ljepote. Prošlo je, a proći ću i ja, kao i sve ovo, ali mi 
ćemo svi biti. Možda i ona jest! Strah me hvata kad pomi¬ 


slim da je izgubila Vječnost. Bože, predobri Bože, sa¬ 
slušaj molitvu slabašnog crvića koji se straši da Te pogle¬ 
da, kome vrag srce truje, daj, Bože Vječni, daj Greti 
Vječnost. Oprosti i meni sve zlo i pokaži mi put pravde! 

Vratimo se k ljudima. Život je borba za Istinom i 
promotrimo ga. 

Prošlo je, oplemenilo me, i bez toga se može živjeti! 

Banja Luka 8. VII. 1914. 17 g. i 7 mj. 

Sve je ovo prolazno. Kao Gretu teško da sam što 
tako duboko volio; i svejedno prošlo je, sjećam se, ople¬ 
menilo me je, ali se i bez toga može živjeti. Dnevnik mi je 
jedino sjećanje na poeziju u ovome glupom radu. 

Nagon bi svu moju ideologiju mogao baciti u blato 

Opatija , 22. VII. 1914. 17 g. i 7 mj. 

Ustao sam u 9 s., sunčao se jako, da sam pocrnio. 
Na kupanju na me jako djeluje erotični momenat. Vidim 
daje nagon zao, gadan, da bi svu moju ideologiju mogao 
baciti u blato i svejedno se opet pojavi. Kad pozovem u 
pomoć Djevicu, pomogne mi mnogo, ali opet se javi. 

Sjećam se uvijek Grete. Kad vidim kakvu djevojku 
gdje se smije s mladićem, menije teško. Onakvo što kao 
što je Greta, neću naći. I da se nađe, opet bi uspomena 
na Gretu ovaj odnos pomrčala i ne bi čovjek mogao biti 
tako iskren. 

Molio sam ga da prestane 

Opatija , 23. VII. 1914. 17 g. i 7 mj. 

Spavao sam do 5 popodne i šetajući sretnem M. P. 
Bilo mu je drago a i meni, kad je vidio ratnu lađu. Ero¬ 
tično je počeo govoriti i molio sam ga da prestane. 

Erotika vodi prema životu bez svrhe 

Zagreb , 2. VIII. 1914. 17 g. i 8 mj. 

Kad sam po kiši pratio gospođe (gđu Teschner i 
gđu Supanek), prošla je jedna žena i digla suknju da se je 
dosta vidjelo. Pošto sam se instinktivno okrenuo, počele 
su govoriti o erotičnom, da ću se promijeniti itd. Bilo mi 
je teško da to baš čujem od Gretine mame, koju dosta 
volim, a vidim da je ovaj erotski element u odgajanju i u 
kćeri ubio prirođeni religiozni život, tako da se mogla 
odlučiti na samoubojstvo. Ili, točnije rečeno: puštam 
erotične misli, živim iz dana u dan, bez molitve i misli na 
vječnost, pa život postane bez svrhe. U času rezignacije i 
neraspoloženja pita se tada čovjek zašto se ne bi ubio, i 
to može učiniti... 

Napasti navale užasno, no molitva me diže 

Banja Luka 30. VIII. 1914. 17 g. i 8 mj. 

Napasti navale užasno, no molitva me diže. U sve¬ 
tinji nad svetinjama (Rabindranath Tagore) - u srcu 
mom, nepokolebljiva je vjera. Skepse ima. Vječit je boj. 
Znam da nisam savršen, ali grijesi me bodu i ne znam 
koji su. U času kad zlo učinim, vidim daje zlo, ali kasnije 
opet zaboravim i isto učinim. Da je ovdje kakav inteli¬ 
gentan ispovjednik, da mu se saopćim da me on razumije 
i da me upozori! Gledat ću otići na ispovijed prije pola¬ 
ska (u Vojnu akademiju) i da primim Tijelo za okrepu u 
budućem životu... 

Borba za čistoću u nemoralnom okruženju 

U Vojnoj akademiji - Bečko Novo Mjesto, jesen 1914. g. 


Nakon završene gimnazije i položene mature Ivan , po želji roditelja , polazi u Vojnu akademiju u Bečko Novo Mje¬ 
sto. Kako nije imao poziva za vojničko zvanje , ostaje ondje samo tri mjeseca, do Božića 1914. Boraveći u akademiji , upoz¬ 
nao je svu moralnu pokvarenost tamošnjeg društva i svoje okoline. Bili su to pravi stresovi za čestitog , nepokvarenog mla¬ 
dića kao što je bio Ivan. Sve te dramatične momente i susrete , te svoju borbu za očuvanje svoje moralne čistoće, Ivan opi¬ 
suje u svome dnevniku. 


Život nije uživanje nego žrtva 

Bečko Novo Mjesto , 21. IX. 1914. 17 g. 9 mj. 

Već sam u životu skok učinio. Budući da sam stu¬ 
pio u Vojnu akademiju, znači da moram postati dobar 
vojnik. No, sa mnom je to sasvim drukčije. Volju za voj- 
ništvo nisam nikada imao, ali da olakšam život roditelji¬ 
ma, stupio sam ovamo. 

Vjera moja izgleda da je slaba, misao no ono lije¬ 
po, uopće religiozni život kao da umire. To je zato što ne¬ 
mam društva, s kim da se o višim stvarima zabavljam. 
Ispovijed koju bih toliko želio, kao ni Pričest ovdje ne 
mogu primiti. Jedan se akademičar ubio. Njima je ideal 
biti vojnik, zašto, kako, o tome se ne misli. Kad taj ideal 
iščezne, ne znajući što je svrha životu neće više da živi. 
Život nije uživanje, nego žrtva. 

Pokvarenost će iz gradova ući u sela i zbogom, 
Hrvatska! 

Bečko Novo Mjesto , 24. X. 1914. 17 g. i 10 mj. 

A što mi radi moja mila Hrvatska? Žalibože gle¬ 
dam, gledam. Svjetska povijest ne uči da pesimistički gle¬ 
dam iako u svjetskoj povijesti vidim samo jedan religioz¬ 
ni borbeni motiv: Borba za pravednost i istinu. Borba za i 
protiv Boga, borba zlog i dobrog elementa, kako mitolo¬ 
gije kažu. Narod Hrvatske, te Bosne, još je nepokvaren... 
Iz Europe mnogo zla dolazi. Dapače, hrvatska narodna 
umjetnost se zaražava erotičnim, bolesnim, modernim 
strujama... Pokvarenost će iz gradova ući u sela i zbo¬ 
gom, Hrvatska. Ne, u crven-bijeli-plavi ako upletemo 
gorući križ koji će sve zlo uništiti, a dobro rasvijetliti, 
onda će Hrvatska svoju ulogu u svjetskoj povijesti 
izvršiti. Daj Bože. 

Ljudi za koje su djevojke samo živine 

Bečko Novo Mjesto , 7. XII. 1914. 18 g. 

Jučer sam bio u Beču. Sastao sam se s Hrvat- 
skašima (članovima katoličkoga studentskog društva 
u Hrvatska ” u Beču) i shvatio onu vezu koja sve njih veže. 
Milota je doći iz društva u kome se samo uživljuje u ero¬ 
tično, živi samo za erotično, među ljude, muške i ženske, 
koji rade samo za jednu misao i koji žive pošteno i ple¬ 
menito. Da, ne treba da govorim o veličini i ljepoti 
kršćanskog života. 

Prvi poljubac, zlatno smeđe kose... 

Bečko Novo Mjesto , 11. XII. 1914. 18 g. 

Srce je moje uzburkano čuvstvima. Uspomena na 
Gretu. - Prvi ples, prvi sastanak. Naše šale i sve slično. 

Bečka katedrala sv. Stjepana 


Šetnja po brdima i čitanje Schillera. Večera u njihovoj 
kući, scena kod pijanina, prvi poljubac, zlatno-smeđe 
kose... Ono što bijaše gadno - prošlo je. Jedina je uspo¬ 
mena koja živi; ona šesnaestogodišnja i ja toliko. Da, 18. 
ovog mjeseca bit će joj osamnaest godina. Smrt - grozna 
smrt - ju je odnijela. 

Svevišnji, veliki Bože, molim Te, daj da grešnica, 
koja je dosta trpjela na ovome svijetu, koja je žrtva pok- 
varenosti društva, vidi bar djeličak Tvoje ljepote i nek 
nije za nju gubitak nade. 

Pričali su čitavo vrijeme o cijeni ove i one ženske 

Bečko Novo Mjesto , 13. XII. 1914. 18 g. 

Sjećam se na prve dane ovdje (u Vojnoj akademi¬ 
ji). Bilo mi je jako teško. Sjedeći s onima iz drugog tečaja 
kod jednog stola bio sam prinuđen slušati stvari koje si 
nikad nisam ni mislio. Razbacivajući se kruhom, pričali 
su čitavo vrijeme o cijeni ove i one ženske, o strašnim 
svinjarijama. S nekom strašnom ljutinom otišao sam od 
stola, plakao sam što sam prisiljen živjeti u takvom 
društvu... 

Venera, Diana, Marija 

Bečko Novo Mjesto , 13. XII. 1914. 18 g. 

Venera je ideal zemaljske ljepote. Ona je ljepota, 
koju je priroda rodila (iz pjene). Marija posjeduje taj 
ideal prirodne ljepote. No Venera je moralni izrod. Stari 
grčki duh - ono što u njemu teži - htjelo je nešto moralno 
čisto: To je Diana. Diana je ideal morala. Marija ima ova 
svojstva. Marija ima razum. Palas Atene. Iz ovog se već 
vidi da je ona iskra u čovjeku, koja dokumentira bivstvo 
jedne Istine. 

Majko, označi mi pravi put! 

Bečko Novo Mjesto , 14. XII. 1914. 18 g. 

Majko moja dobra, najveća, molim Te, napuni 
moju dušu lijepim osjećajima i plemenitim mislima, uvi¬ 
jek mi označi pravi put, pa makar mi i bilo teško slijediti 
ga- 

Razderao sam je! 

Rođendan , 16. XII. 1914.- 18 g. 

Danas mi donesoše sliku jednoga golog akade¬ 
mičara, koju je imala neka kelnerica. Razderao sam je. 
Nazvaše me popom. Noćas su četiri akademičara slavila 
s bludnicama orgije. Prvi je ležao 6 mjeseci zbog teške 
spolne bolesti u bolnici. Drugi je u jednu takvu “zaljub¬ 
ljen” (tako bar veli). Te životinje zarađuju samo time. 
Samo fakta nabrajam. 


Uvijek vidim sliku Madone s djetetom 

Bečko Novo Mjesto, 19. XII. 1914. 18 g. 

Da, jučer je imala rođendan 
(Greta). Bilo bi joj osamnaest godina. 

Djevojka u sjaju ljepote. Mir prahu 
njenu! Ako Bog da, skoro će biti kraj 
animalnom životu. 

Da, kad čujem da se gadno go¬ 
vori, kad se u moju dušu hoće uvući 
gadne slike, uvijek nepromijenjeno 
vidim sliku Madone s djetetom, onaj 
lijepi majestetični i blagi izraz, ono 
usredotočenje svega uzvišenog. 

Molim Svevišnjega da mi 
pokazuje put k Čistoći, svemu 
Najvišemu i Vječnomu! 

Bečko N. M, 22. XII. 1914. 18 g. 

Dnevnik završavam i nadam se 
- molim Svevišnjega, koji je odredio 
put suncu i zvijezdama, smjer svakoj 
stabljici i zadaću svakom mravu - da i 
meni od sada pokazuje put k Čistoći, 

Velikoj umjetnosti, svemu Najvišemu i Vječnom. Neka 
se opet i opet probudi Faust, koji je ovdje kao zaspao. 



Kip Majke Božje 
Lurdske iz 
banjalučke župne 
crkve pred kojim 
se Ivan Merz često 
molio 


Stoje ljubav? 

Filozofske analize i razmišljanja o ljubavi 
Studij u Beču 1915. g. 


U siječnju mjesecu 1915. g. Ivan polazi na studij u Beč. Po želji roditelja upisuje se na pravni fakultet, premda je 
želio studirati književnost. To razdoblje njegova života ispunjeno je širenjem kulturnih vidika. Muče ga vjerski i moralni 
problemi. Mnogo razmišlja o vjeri, napose o moralnim pitanjima, o ljubavi, o svome odnosu prema ženi. No iznad svega 
dominira njegova težnja prema umjetnosti, prema ljepoti. Zato češće nalazimo u dnevniku spomen na doživljaje lijepoga 
u susretu s umjetničkim djelima. Religioznost je u ovom stupnju njegova duhovnog razvoja još usko povezana s umjet¬ 
nošću, koja dominira njegovim duhovnim interesima i horizontima. 


Molitva Neoskvrnjenoj da ga u Beču prati na 
svakom koraku 

Beč , 17.1. 1915. 18 g. 1 mj. 

Moja molitva sada ide Neoskvrnjenoj: neka me u 
ovom gradu prati na svakom koraku. Svaki moj hod i ko¬ 
rak neka bude usmjeren lijepom. Uopće, hoću da se ovdje 
naslađujem samo u lijepom. Mislim najprije na kazalište. 
Prijavit ću se za opere i nastojat ću da se u sve uzvišeno za¬ 
neseni. Isto je sa svim umjetnostima. Deviza je moja Kea- 
tova: A thing of beauty is a joy for ever. (Lijepa stvar je traj¬ 
na radost.) Samo se Ljepotom dolazi do Izvora. 

Tužne uspomene na Gretu 

Beč, 9. II. 1915. 18 g. 2 mj. 

Na Gretu sam mislio. Rado bih otišao u stan nje¬ 
nim roditeljima da vidim pokućstvo, a osobito glasovir. 
Tužne me uspomene vežu... 


Menije ljubav sfinga 

Beč, 18.11. 1915. 18 g. i2mj. 

Meni se sada poput Bazarova nameće pitanje, po¬ 
stoji li ljubav, da li to nije nešto fiziološkog, tjelesnog. 
Tolstoj niječe ljubav k ženskoj, koja je do sada opjevana. 
Turgenjev u “Oci i djeca” prikazuje Bazarova, kojemu 
poput Tolstoja razum kaže, da je ljubav samo animalna. 
A osjeti na sebi, daje ona nešto drugo, neka čovjeku ne¬ 
poznata strast, kojoj animalizam nije povod, nego strast 
koju prouzrokuju neke duševne, tajanstvene ženske oso¬ 
bine. Meni je ta ljubav sfinga. Razum mi kaže da ona ne 
postoji, a mislim li na Gretu, velim da ljubav postoji. 
Doduše, kod mene je imala animalne konsekvencije 
(životinjske posljedice). Ipak, ja Gretu sada ljubim, a 
kako se osjećam iza njene smrti regeneriran, čini mi se 
da sad živi, ja bih kleknuo pred nju, molio bih ju za 
oproštenje što sam je smatrao za životinju, no to je 

prošlo i ljubav me k njoj vuče. Ta ljubav nije prijateljstvo, 
to je nešto drugo što se ne da izreći. Sfinga?! 

Teško je proniknuti u bit žene 

4. III. 1915. 18g. 3mj. 

Danas direktno osjećam da duša postoji. Čudim 
se daje moje ja, ono što mene čini, zatvoreno u tijelo, po 
kojemu svijet mene poznaje. Imao ja koje god tijelo, 
ostajem onaj isti. Promatrajući ljude, ne bih uopće smio 
gledati na vanjštinu, nego bih trebao proniknuti u dušu. 
Kod promatranja ženskih silno je teško proniknuti u nji¬ 
hovu bit, jer magnetizam lijepih formi kvari čovjeku čisti 
pogled. Morao bi se čovjek istom probiti do one visine, 
da promatranjem svake ženske nema ni najmanji osjećaj 
da gleda žensku. Istom onda se može otkriti Ewig Wei- 
bliches (vječno žensko). Prije ne. 

Nešto mi veli: stani, zlo činiš! 

Beč, 10. III. 1915. 18 g. 3 mj. 

Ovom ulomku prethodi opširan citat iz djela u ko¬ 
jem Rilke opisujući Rodinove kipove govori o tjelesnoj pri¬ 
vlačnosti i ljubavi bez ikakvih moralnih ograda i normi. 
Radi se samo o udovoljavanju nagonu. Merz potom na¬ 
stavlja: 

Pristanem li na ove misli, znači, da svu svoju ideo¬ 
logiju bacam i da si počinjem graditi novu. Ove riječi 
drmaju egzistencijom morala. Drmaju li? Krasna su gola 
tjelesa Rodinova. Istina je da je nagon k ženi prirodni 
nagon. No, Bože, je li ovaj više umjetničke naravi? “Ist 
wie ein Schatzgraber” (kao kopač blaga)l U noći tiho 
ustaje, šulja se do njena kreveta. Lijepo izgleda... Krasna 
igra prirode. Ali zašto gledati; treba to sam doživjeti. Za¬ 
mislim se, da se ja šuljam krevetu... Ali jao, što je u meni: 
demonskom silom me vuče k njoj, a nešto mi opet veli, 
stani, zlo činiš. O ove dvije stvari se radi, hoću li otići k 
njoj i u zagrljaju naših tjelesa piti slasti. I u toj slasti živje¬ 
ti, umrijeti. I ni u ovoj slasti neću naći zadovoljstvo. Ovaj 
silni, demonski užitak nas drži, a najednom se dignemo. 
Čujem: Memento mori - sjećaj se da ćeš umrijeti. To, što 
te toliko drži, proći će, samo nešto će ostati i poslije tebe, 
ali ono što će ostati nije u ovim demonskim časovima 
uživalo. Ne uživati, znači boriti se proti prirodi, dapače 
zanijekati je. Osjećam tvrdo da jest poslije smrti život i 
da ovaj demonski život s onim veze nema. On postoji 
samo radi principa pravednosti. Pravednost nije princip, 
nego je iskra u nama i veli, ako nešto hoćemo postići mo¬ 
ramo pregarati. Rodinovi kipovi su krasni, sjajni, bukteći 
život i čim su veći i sjajniji, to je za nas veća dika, ako smo 
veličinu toga prolaznoga sjaja suzbili, poradi onoga za 
sada još neosjetljivoga sjaja vječne ljepote. 

Svladavati zavodljivost ženske ljepote 

Beč, 10. III. 1915. 18 g. 3 mj. 

Uopće sam došao do zaključka da je borba proti 
modernim nazorima u meni, čini mi se, dovršena. Život 
mora da nam je žrtva, da mnogo lijepoga ni ne gleda. Sad 
se mora dakle osuditi što sam u operi gledao lijepu de¬ 
koltiranu damu, da se je čak zarez vidio. Činjenica je da 
ženska ljepota ima nešto očaravajuće, lijepo na sebi, i 


poradi tih prolaznih trenutaka gledanja moramo zauvi¬ 
jek zatvoriti oči i gledati samo na vječni sadržaj. Živjeti je 
silno teška borba koja traži pregaranje, ne gledanje lije¬ 
poga. Radi ove borbe ima i čovjekov život viši sadržaj. 
Boriti se protiv nagona k divnoj ženi, svladati ga i uspeti 
se do visine čovjeka, koji nagon više i ne osjeća, nego na 
ženu gleda kao na sebi ravna muškarca, znači izvojštiti 
najveću pobjedu... Ali od sada velim, oči zatvoriti i ne 
tražiti ovaj princip ljepote koja je samo ovdje, da uspo¬ 
stavi borbu kojoj je nagrada vječnost. 





Palača austrougarskih careva 
Schonbrun u Beču 


U parku na svakoj klupi jedan par... 

Beč, 17. V. 1915. 18 g. i 5 mj. 

Život mije veliki upitnik. Od dana do dana se gubi 
moja djetinja vjera. Ono prijašnje razlikovanje između 
dobra i zla mi nedostaje. Pitam se je li ono što sam prije 
držao dobrim uistinu dobro. Sto je to uistinu dobro, po¬ 
stoji li dobro? Svi ovi nazori o svijetu, nisu li oni samo 
predrasuda. I uvijek tako živim i pitam se. Samo ono što 
pred sobom vidim, uviđam da postoji. Evo što vidim: 
Sećem se na večer po parku i gledam gdje je na svakoj 
klupi po jedan par, gdje se jedno uz drugo stišću, gdje se 
sretno smiju, ljube... Faktično ovaj prirodni zakon posto¬ 
ji, zakon ljubavi. (Riječ ljubav sada upotrebljavam u smi¬ 
slu sjetilnog nagnuća muža i žene). Na ove parove ne gle¬ 
dam više prijašnjim okom. Negda sam držao da je to 
strast, daje to slabost, ljudska nekarakternost koja se po¬ 
daj e užitku sj etilnog. Ovako na taj temeljni prirodni za¬ 
kon više ne mogu gledati, iako znam da sam se u časovi¬ 
ma kada sam promotrio taj život iz bližega (akademija!) 
gnjusio toga gada i blata. Za opravdanje ovoga principa 
moram se pitati postoji li Bog ili ne? Onda što razumijem 
pod imenom Bog? Faktično je da On postoji, da ga 
osjećam oko sebe u sebi, tu ovdje, ondje, svagdje. Njego¬ 
ve melodije drže i napunjaju sav svemir. Svaki čovjek ćuti 
dah nečega većega i vječnijega, upravo kako razum pri- 
domeće vječnoga u oba smjera. Dakle Bog postoji. Onda 
se pitam što je taj Bog, kakav je? Možemo li se moliti? Je 
li on osoban? Na ta pitanja nam odgovara naša nutrina u 
pojedinim jednostavnim slučajevima. (Nastavak u slje¬ 
dećem odlomku.) 

Naša vjera mora biti putokaz života - ili katolik 
ili ništa! 

Beč , 17. V. 1915. 18 g. i5mj. 

Kad Bog postoji, već slijedi da naš život ima svrhu. 
Onda treba još pomisliti na nešto na što ljudi ne misle i 
što bi ih moglo lako dovesti do prave spoznaje: da ćemo 
umrijeti. Nekoga silno volimo i taj umre. Nikad, nikad ga 
više nećemo vidjeti. Pa mi sami puni smo misli, sumnja, 
težnja, mnijenja, cio duševni svemir, naše Ja je sredina 
oko koje se sve okreće, koja prima i razvrstava dojmove; 
sve mi to doživljujemo, katkada se mučimo i patimo. I 
sad najednom umremo. Zašto bi sve ovo? Zašto toliko 
misli i težnja, kad je sve uzalud, kad propada u ništa, kad 
duša nije zaseban element, koji je zatvoren u bocu poput 
duha u Diable boiteuxu. No, to ne može biti. Kada je u 
prirodi sve tako sjajno uređeno, mora biti i vječnost 
našega života u smislu pravednosti. I uistinu to je, i u to 
vjerujem i u času kada ovo djetinjom vjerom osjećam, 
kada se gnjusim zla i kada se topim u molitvi, ostaje u 
dnu duše opet ona sumnja; onaj veliki upitnik zadnjeg 
Adama. Zašto? Što? I opet uza svu sumnju vjerujem! 

No, nije dosta samo vjerovati. Naša vjera mora biti 
sustav, mora biti putokaz života, zato da ne radimo proti 
principu pravednosti i vječnosti. Religije daju sustave. I 
ja kažem: “Aut catholicus aut nihil” (ili katolik ili ništa). 
U ovom pogledu nije u meni nikada postojala ni najblaža 
sumnja. Znam i osjećam da je katolicizam jedina prava 
vjera. O drugima nisam nikada ni mislio da bi bile bolje 
od katoličke. (Nastavak u sljedećem odlomku.) 

U ženi tražiti samo ono što je vječno 

Beč , 17. V. 1915. 18 g. i5mj. 

I sada je krajnje vrijeme, da pomislim daje Netko 
poradi Istine umro za me na križu. I trgnut ću se i vidjeti 
da su te djevojke u parku, ti muževi i lijepe forme, samo 
gadna strast, da to nisu ljudi s težnjama i bolima, nego da 
su jednostavne živine, koje se od ostalih ne razlikuju. I ja 
ne smijem takvo što opravdavati, jer znam da je onaj 
princip nagnuća muža k ženi samo poradi naše duše ov¬ 
dje, jer naša duša je mi - koja se usavršava i diže. Ovaj ne¬ 
gativni princip ljepote, to zabranjeno drvo raja je svojom 
ljepotom ovdje samo da stvara od nas ljude. I gledat ću 
da se probijam da na ženu ne gledam kao na lijepo tijelo i 
k njoj me njezina vanjština ne smije vući. Othrvat ću joj 
se i u njoj ću tražiti samo ono što je vječno. 

Nije li čistoća predrasuda? 

Beč, 22. V. 1915. 18g.i5mj. 

Cijelog dana sam razmišljao zašto smo na svijetu, 
zašto je Bog našu plemenitu dušu stavio u gnjusno živo- 
tinjsko tijelo. To ja sve znadem i mučim se i vrijeđam 
Madonu, vrijeđam svijet, a opet se borim. Pojam idealne 
ljubavi, ideala djevojke sve tone gledajući oko sebe real¬ 
nost: gnjusnost i plitkost toga svijeta, koji podaje sve na 
vanjštinu. Te žene s probijenim čarapama, nategnutim 
haljinama, da se svaka forma vidi, tako da bude živinski 
osjećaj. Pojam idealnog je žalibože samo pojam; ne nala¬ 


zim ga u svijetu koji me sada okružuje. Oh, ta sumnja, 
prokleta sumnja! Zašto daje čistoća upravo dobro? Nije 
li to predrasuda. Pa što je uopće “Dobro”, o kojem se to¬ 
liko govori. To su te sumnje, no svejedno osjećam u mom 
svetištu - srcu - uvijek čuvam i osjećam iskru nečega, ne¬ 
dokučivoga, nevidljivog, nepojmljivog, Velikog. 



Gradska vijećnica u Beču 


Cijeli dan me mučila grozna strast 

Beč , 25. V. 1915. 18 g. i 5 mj. 

Jučer me je cijeli dan mučila grozna strast, sve me 
je tjerala da letim i da se proti nje borim. Ideale mi moje 
ona kalja i u blato vuče... čistoću moralnu - duševnu. Kat¬ 
kada me tako rekuć blamira. Na večer sam uvijek pun 
tako sjajnih misli, tako plemenitih namjera; ćutim direk¬ 
tno nešto nadzemaljsko, osjećam da ono postoji. Kad se 
pojavi bijeli dan, zaboravljam sve lijepe odluke, sva oko¬ 
lina, sve vidljivo na se vuče pozornost, tako da se čovjek 
vlada instinktivno - većinom dosta zlo. Moja molitva ide 
Svevišnjemu, te sv. Anti, da mi se smiluju i oči po¬ 
boljšaju, samo da mogu čitati i raditi koliko mi srce teži. 
Mnogo, jako mnogo toga ima što trebam saznati. Mo¬ 
dernih, učenih je neprijatelja sa sviju strana, a treba se 
proti ovih boriti dubokim sredstvima. Bože, svoje oči ću 
upotrebljavati samo za gledanje lijepoga i za uzvišene 
svrhe, pomozi mi zato, molim te! 

Beč, 27. V. 1915. 18g.i5mj. 

Oči, jadne moje oči. Vidim da se moje gledanje 
svijeta opet produbljuje; živinske nagone sam jako poti¬ 
snuo, tako da sam ih i zaboravio. Ideal žene se opet jasni¬ 
je razvija. 

Sklonost k djevojci 

Beč, 7. VI. 1915. 18 g. ićmj. 

Jutros sam došao iz Plzena. {Ivan je posjetio rodbi¬ 
nu s očeve strane u Plzenu u Češkoj.) Od četvrtka do ne- 
dje lje na večer od 3. do 6. VI. 1915. bio sam ondje. Što 
veli Bazarov: ljubav je fiziološki proces... Po tome je naš 
odnošaj, tj. nagon muža k ženi skroz životinjski. Tako 
sam i ja prije mislio, no to nikako ne mogu pomisliti. 
Čovjek nije životinja, moj je princip, no ipak osjećam 
neku sklonost, ljubav k djevojci, a da mi je kod toga mi¬ 
sao kano biser čista. Doduše ovaj duševni osjećaj ima tje¬ 
lesnu podlogu. Ona mi se sviđa jer je lijepa lica, a i tijela. 
No ljepota lica, bolje reći izraz očiju, stvara u nama sim¬ 
patiju, on je donekle izraz nutrine. Nije velik prijelaz od 
ovog duševnog odnošaja prema životinjskom: Prisloni li 
se samo tijelo, već i nehotice elektrina ide kroz čovjeka... 
Moguće je to još zbog nesavršenosti. I kod doticaja tijela 
moralo bi nam tijelo ostati ravnodušno. a Moramo biti 
kao jedno od onih malenih”. 

Stoje napokon ljubav? 

Beč, 9. VI. 1915. 18g. ićmj. 

Gledajući u umjetnosti gdje se dvoje ljubi, čini 
nam se naravno. O tome valjda i ne razmišljamo: kao da 
to mora biti. Što je napokon ljubav? Zašto postoji ljubav 
između muškog i ženskog? Da ljubav nije utopija? Da, 
naime, ljudska narav koja u sebi ima to nagnuće da sve 
poljepša, da nije i običnu strast pretvorila u ljubav? Kad 
sam sebe promatram, čudim se i pitam nije li ta moja lju¬ 
bav samo izmišljotina, mora li to tako biti? Sam sam sebi 
smiješan kad bih si rekao da sam zaljubljen: da se 
osjećam privučen k drugom biću. 

Problem ljubavi je zanimljiv 

Beč, 12. VI. 1915. 18 g. i 6 mj. 

Vidim da sam se probio do priličnog stupnja visi¬ 
ne. Život promatram i pitam se uvijek, za uzrok svega što 
pokreće. Problem ljubavi je osobito zanimljiv. Već pora¬ 
di toga je moje gledanje ženske već prilično visoko, što 
moja strast više skoro ne govori, nego objektivno, hladno 
sve promatram. 

Ljubav - obična fiziološka pojava? 

Beč, 15./16. VI. 1915 18 g i 6 mj. 

I nakon završene mature Ivan Merz je ostao u vezi sa 
svojim srednjoškolskim profesorom hrvatskog jezika Lju- 
bomirom Marakovićem koji je na njega od svih profesora 
najpozitivnije odgojno djelovao. Za vrijeme studija s njime 
je nastavio opširnu korespondenciju o književnim, moral¬ 
nim, umjetničkim i vjerskim temama. Ovdje donosimo iz¬ 
vadak iz jednog Ivanova pisma u kojem govori o problemu 
ljubavi. 


Dragi gospodine profesore!. 

Prilično me naime zaokupilo, da ne kažem 
mučilo, pitanje ljubavi (obične!). Uvijek kod toga mislim 
na Basarova i pitam se nije li ona obična fiziološka poja¬ 
va. Razum mi kaže, da nije, jer iz povijesti, književnosti, 
a osobito iz narodne umjetnosti (Niebelungen Lied) iz¬ 
lazi, daje ona nešto duševno, koje je jedino prava ljubav. 
No, ovo je tako reći samo na papiru, to još ne osjećam 
živo, kao mnoge druge stvari. Tumačim si ljubav tako: 
Duša muža je u jednom smjeru nedovršena, a u drugom 
opet savršenija od ženske duše. (Mužu naime nedostaje 
“das Ewig - Weibliche”, a ženi ono samosvjesno, borbe¬ 
no u muža “Ewig - Mannliche” bismo mogli nazvati!) - 
Poradi te nesavršenosti jedno teži za drugim i ta čežnja je 
ljubav. 

U prolaznoj ljepoti tražiti ono što je vječno 

Beč, 18. VI. 1915. 18 g. i 6 mj. 

Uglavnom sam veseo, dobre volje, osobito po 
danu. Veselim se svjetlu. U noći rano izlazim. Zle misli 
me kao furije gone; naime, ovaj Beč je užasno frivolan 
grad. Na večer se vidi - bar ja tako vidim - samo plićinu, 
gadne, grešne poglede. 


1 



Banja Luka - Hotel Palače 


Znam da je Dobro, Lijepo i Istinito u metafi¬ 
zičkom pogledu jedno: Bog. Mi moramo biti zato oprez¬ 
ni i u prolaznoj ljepoti tražiti ono što je vječno i ove 
vječne tri stvari će uvijek i praktično biti u harmoniji. No 
takva je donekle Rafaelova Madona: istinita, dobra i lije¬ 
pa. 

Molitva Bogu i Mariji 

Beč, 3. VII. 1915. 18 g. i 7 mj. 

Bože i Djevo, koja si uvijek i uvijek blaga i čista, 
molim vas pomozite jadnom crviću, koji želi dobro 
izvršiti svoju zadaću koja mu je kano čovjeku namijenje¬ 
na! 

U očekivanju polaska u vojsku i na frontu 

Banja Luka, ljeto 1915. 

Ljetne praznike 1915. g. Ivan provodi kod roditelja u Banjoj Luci. U dnevniku nastavlja opisivati svoja 
nutarnja razmišljanja , doživljaje, analizira književna djela. Upoznao je jednu djevojku , Poljakinju Dulku , koja 
privlači njegovu pozornost. Sva zapažanja o njoj zapisuje u dnevniku. 


U društvu s Dulkom 

Banja Luka, 19. VII. 1915. 18 g. i 7 mj. 

Sad sam kod roditelja i vrijeme tratim na tenisu i u 
društvu s gospođicom Dulkom. Vrlo je zgodna djevojka, 
osobito me veseli, što ona znade za duševni život, za bor¬ 
bu i gledanje. Naravno, ima još u nje mnogo toga što nije 
baš najkorektnije, no to će možda iščeznuti. 

Ženski duševni život je posve drukčiji nego muški 

Banja Luka 29. 7. 1915. 18 g. i 7 mj. 

Težim upoznati duševni život jedne ženske, koja 
je duševno već mnogo proživjela. Da, ženski duševni 
život je posve drukčiji nego muški: svaki, i jedan i drugi, 
ima svoje ljepote i čovjek ne teži samo da zaroni u svoju 
dušu i da iz nje izluči kristale Vječnosti, nego on traži i 
prijatelja u duši ove ili one ženske. I u njenoj duši muško 
nalazi mnogo toga, jer u dnu duše je nešto od Madone i 
ovu mi u njoj tražimo. I moguće da je ovo traženje onih 
vječno lijepili iskrica čeznuće i ljubav. Plan se Božji tako 
krasno izvršava. U braku, kojemu je svrha širenje 
čovječanstva, dolazi do spoja na posve duševni način: na 
prirođenoj religioznoj težnji - traženju dijelova Njega i 
Madone. 

Molitva Majci Božjoj uzdiže dušu 

Banja Luka, 25. VIII. 1915. 18 g. i 8 mj. 

Prekjučer sam se krasno molio Majci Božjoj. 
Zbliženje je bilo veliko: naravno i u toj silnoj blizini bila 
je težnja za još većim zbliženjem. I u toj žarkoj molitvi, 
opet je bila praznina i vruća težnja za Njom. 

Nemoguće izbrisati razliku 
između muškog i ženskog 

Banja Luka, 25. VIII. 1915. 18 g. i 8 mj. 

Od kako ovdje nema Dulke meni je teško. Mnogo 
radim, a uslijed kiše ni ne izlazim iz kuće. Slabo, veoma 
slabo spavam, pa sam silno oslabio. Vrzu mi se nepresta¬ 
no misli u glavi i uvijek mislim na Dulku: što ona radi, što 
bih joj pisao, rekao itd. Ja sam sebe ne razumijem. Ta, 
ljubav prema njoj ne postoji. Menije draga, kao svi ostali 
ljudi lijepe duše. No ona je žensko i to je opet nešto sa¬ 
svim drugo. Iako sam mislio izbrisati tu razliku između 
muškog i ženskog uviđam da je to nemoguće. I muško i 
žensko je čovjek: svatko sa svojim osobinama i svojom 
životnom svrhom. 

Sumnje, kolebanja, konfuzni osjećaji. 

Banja Luka, 5. IX. 1915. 18 g. i 9 mj. 

Da se opet povjerim svom najboljem prijatelju! 
Bio sam cijeli dan u groznom duševnom stanju. U crkvi 


se nisam mogao pravo sabrati, uvijek su navaljivala na 
me pitanja, da li se ja sam ne zavaravam i opsjenjujem, 
nije li to samo umišljanje. Uz to se je pridružio grozni 
konflikt s prirodom. Sam se naime sa sobom tu ne 
slažem. Razlike naime između muškog i ženskog nema, 
a ja se nasmijem nehotice pokojoj ženskoj. Grozne uvre¬ 
de. Tim je snizujem na životinju - pa i samog sebe - jer 
pokazujem da mi nismo isto. I sam brak: Nije li to glupa 
predrasuda? Zar se ljudi moraju uzimati, a muško da 
traži žensko? Znam, abnormalno je to pitanje, jer razum 
mi moj govori o zakonima prirode i metafizike, koji i kod 
braka djeluju. No, taj kržljavi razum. Srce opet ne zna što 



Multietnička i multireligijska Banja Luka 


je na stvari, desperatno je, da muško ne može biti samo i 
da traži još nekog. I to opet govori da postoji uopće nešto 
duševno, a toga se čovjek boji. Ta to je glupost, duševno; 
uopće ništa ne postoji. Najbolje je sve zanijekati. Aut 
Caesar, aut nihil - Ili katolik ili nihilista opet kažem. No, 
zašto su tu te grozne sumnje, to cjepidlačarenje samoga 
sebe? Uz to je u čovjeku egoizam da se moram sam sebi 
gaditi. Doduše, sada sam već malo izišao iz tih konfuznih 
osjećaja. Slika Madone u purpuru mi je pred očima. 

Religiozni život sam strašno zapustio 

Banja Luka, 21. IX. 1915. 18 g. i 9 mj. 

Gadan sam sam sebi. Grozno sanjam o čemu po 
danu nikad ne želim ni misliti. Grozna plitkost vlada u 
mojoj duši... Već sam se zaželio Pričesti. Doduše, mo¬ 
ram priznati, religiozni život sam strašno zapustio. Rado 
bih studirao Kristov život, čitao bih misli velikih ljudi o 
Njemu i topio bih se u tom oduševljenju proučavajući 
Njega. 

U mislima na Gretinom grobu - ljubav i smrt 

Banja Luka , 16. X. 1915. 18. g. i 10 mj. 

Jučer sam se opet sjećao Grete. Sjedio sam na nje¬ 
zinu grobu - činilo mi se - i čitao njeno ime: Greta 
Teschner. Čudno, grobni natpis! I u tom grobu je ona, 
što je svirala uz glasovir, a ja do nje stajao; to je ona koju 
sam ne znajući volio. I vidio sam daje to bila ljubav. Smi¬ 
ješno mi se čini, jer sam ne znam što je ljubav, i suviše 
sam egoist da bih se svojevoljno i bez ikakvog filozofskog 
opravdanja tome osjećaju pokorio - prava, žarka prva 
ljubav. Čini mi se da će ova sve preživjeti. Da, daje ona 
živa, sebe cijeloga bi joj dao, sva latentna ljubav bi struja¬ 
la k njoj, kao tisuću glasova iz orgulja. 

Ne, dosta je, nje nema i ostavimo mrtve na miru. 
Mrtve? Što ta riječ opet znači? Leži djevojka na divanu, 


kose su joj zlatne: jest, ona 
ista što je tako lijepo pričala 
ne miče se. Dolazi majka, 
miče joj glavu, zove je. 
Ništa, ne miče se. To tijelo 
se odnese i zakopa. Pa eto, 
to je biti mrtav. Nepojmljiva 
ceremonija. I mi na nju mi¬ 
slimo. Ona živi u srcima 
našim i ono nešto što je bilo 
u nje to još jest: svagdje, 
gore, dolje, oko nas i u 
nama i to je vječno. Tu 
ćemo stati. O vječnosti ne 
ćemo misliti nepripravni. 



Ivan maturant 


Život je lijepa i velika tajna 

Nastavak studija u Beču, jesen 1915. g.; - priprema za vojsku, zima 1916. g. 


Nakon ljetnih praznika 1915., provedenih kod rodi¬ 
telja u Banjoj Luci, Ivan u jesen nastavlja studij u Beču. U 
međuvremenu je pozvan u vojsku i pod konac 1915. vraća 
se u Banju Luku, gdje očekuje polazak u vojsku koncem 
veljače 1916.1 u tom razdoblju Ivan još uvijek razmišlja o 
problemima ljubavi. U duhovnom životu načinio je važan 
korak: za blagdan Bezgrešnog začeća Blažene Djevice Ma¬ 
rije 8. XII. 1915., položio je zavjet čistoće do ženidbe. Vri¬ 
jedna je pohvale njegova borba i nastojanje za očuvanje 
moralne čistoće. No time napasti i problemi na području 
osjećanja ljubavi i njezina tjelesnog vida neće prestati. Ivan 
će ih ipak uspješnije nadvladavati. Ivan završava to raz¬ 
doblje svoga života znakovitim riječima zapisanim na kra¬ 
ju dnevnika prije odlaska u vojsku: Čistoća i vječno čistoća 
treba da je geslo! 

Odakle je ljubav? 

Beč ; 24. XI. 1915. 18 g. i 11 mj. 

Opet bi čovjek zapitao što je ljubav. Jedan aksiom 
koji pokreće život, prirodu i nas ljude i najbolje bi možda 
bilo ne gubiti se u spekulacijama. Providnost je tako na¬ 
redila, i mi joj se moramo pokoriti, ne smijemo bazarov- 
ski u sebi zatajiti čežnju za ženom koja je u našemu srcu. 
Doduše, kada odem u plesnu dvoranu, gledam kako su 
se tu muški i ženski našli i ni jedan neće jamačno priznati 
da gaje protivni spol ovamo privukao, nego će reći daje 
došao da se rastrese. Plešu, riječima se igraju i draže; 
prava ljubavna igra vrabaca i slavuja. Promatrajući to, 
čudim se što je to ljubav, odakle je to, pa zar se i ja tome 
pokoravam, pa si kažem ne, promatram sa strane ovu 
igru ljubavi. No, dotle je i u meni želja za ljubavlju; ne 
samo transcendentalnom nego i za običnom ljudskom, 
želja za razumijevanjem, za toplim čuvstvima. Mnogo 
puta se sjećam Dulke - Bože moj, Greta je kano već i za¬ 
boravljena! - i sam si moram priznati, da bih se mogao u 


nju zacopati. Istina, ona je daleko, iz njene duše se je 
iskristaliziralo u mojoj uspomeni samo vječno - žensko, 
pa je to jamačno uzrok zašto toliko na nju mislim. 

Ženski je element u mojem životu odigrao ulogu - 
zavjet čistoće 

Banja Luka, 12. XII. 1915. 19 g. 

Baš je čudan dan. Noćas sam žalosno snivao o 
Anti, a sada sam opet vidio Gretinu sliku - možda drugi 
put iza njene smrti. Bože, Bože moj, strašno. Greta, mila, 
draga Greta. Kad sam vidio one oči, mile i blage, onu 
spuštenu glavu, kose, ah, koje sam toliko puta gladio, sje¬ 
tim se da bih joj morao ostati uvijek vjeran; da bi mi ona 
kroz cijeli život imala biti idol, koji bih ja opjevavao. I 
svaki čovjek si ima naći taj idol. Izgleda daje to za me ot¬ 
krivenje: izmiren sam možda zauvijek s prirodom. Žen¬ 
ski je element u mojem životu odigrao ulogu koju mora. 
Sa ženskima više ovdje nema posla. Zaljubljivati se neću; 
moglo bi se izroditi u sjetilnost. Ostale ženske neka igra¬ 
ju u mome životu ulogu muškog, osobito finog muškog 
prijatelja. No, strašno mije kad pomislim da ću se uvijek 
morati kretati u društvu punom sjetilnosti. 

Neki dan sam zavjetovao BI. Djevici čistoću sve do 
ženidbe; možda će to trajati i do smrti. 

Lahku noć, Gretice. Vergiss mein nicht (ne zabo¬ 
ravi me). 

Opet tražim žensko društvo 

Banja Luka, 7.1. 1916. 19 g. 1 mj. 

Dobro znam da je ljubav prirodni zakon, jako ve¬ 
zan s finom sjetilnošću i svejedno opet tražim žensko 
društvo. O, nesretna priroda. Sam se sebi rugam kad po¬ 
mislim da bih se mogao zacopati, a uostalom to je sla¬ 
bost, tražiti žensko društvo. No što je onda priroda? To 
je potrebno za uzdržavanje roda. Skoro bih rekao Jao, 

Župna crkva u Banjoj 
Luci u čiju je maticu 
krštenih Ivan upisan. 


kad pomislim da sam životinja. No opet vlada Veliki 
Smisao svagdje u prirodi; pa to mora da je onda dobro. 
Ah, tko bi ga znao što je dobro. Strah je tu da čovjek ne 
upadne u duševnu plitkost, u sjetilnost, a onda je i sla- 
boća grozna tražiti ženu. Zašto ona mene ne traži? 
Doduše možda to i čini prikriveno! Tako je. No svejed¬ 
no: gledat ću koliko mognem - znam da neću uspjeti - da 
se othrvam tom nagonu ljubavi. Pa inače sam i sebi po¬ 
stao nevjeran. Držao sam da je žensko odigralo svoju 
ulogu u mom životu i mislio sam da će se ono vječno u 
meni iskristalizirati, a ja tražim novi živi ženski ideal. 
Preda mnom je slika Sikstine uvijek. 

Daje Greta živa, čini mi se, 
ostavio bih cio svijet zbog nje 

Banja Luka , 9.1. 1916. 19 g. 1 mj. 

Pogledao sam opet Gretinu sliku. Strašno mi je 
teško. Čini mi se, da je živa, ostavio bih cio svijet zbog 
nje. Čudna stvar je život. Tu nekako težim za ljubavlju, a 
opet znam da nju najviše volim i da uopće neću više moći 
nikada tako iskreno, djetinje ljubiti. Već sam izrovan 
idejama vjekova, koje kritiziraju svaki čin i mig. Svagdje 
je onaj veliki strah da bih mogao postati sjetilan. Nehoti¬ 
ce uvijek čovjek osjeti svoju slabost; govori li o čemu god 
uzvišenom, s kakvom djevojkom, ne misleći, pridiže se 
sjetilnost. Strašno je. Ne bih ni smio izaći pred kakvu dje¬ 
vojku, sa strahom da se nehotice ne pojavi trunka ove 
tjelesnosti. Ta, to znači ponižavati je, a bome i sebe. 
Kada će čovjek biti tako jak, da bude naivan i iskren kao 
dijete? 

Salijetaju me pitanja o biti života i svijeta 

Banja Luka , 14.1. 1916. 19 g. 1 mj. 

Doduše meni je već dosadno ovdje. Ta, nisam 
stroj. Sviram i čitam; a cilja pred sobom nikakva nemam. 
Nema dana, mogu reći sata, kad me ne salijetaju pitanja 
o biti života i svijeta i slično. Ja faktično čvrsto, bar dosta 
teoretski, bolje reći samoživo, vjerujem, no ipak se sve¬ 
mu čudim. Tu je vani aleja, pa sunce sja, pa iza toga sve¬ 


mir, i ja živim i ovaj, te onaj. Pa to uistinu jest. Pa i zemlja 
se kreće, postoji rat, historija i to nije samo zamisao 
mašte; nego to sve opstoji, realno je. I uvijek se pitam što 
je to realno. Razum znade; no srce se uvijek iznenađuje. 
A onda kad se srce zaleti u mističke predjele, osjeća 
čarobnu žeđ, koja je to golemija, čim je bliža Izvoru, bo¬ 
lje reći slutnji Izvora; a kad se čovjek šeće, čudi se svemu 
tome. Tajna je život. 

Ponizno težiti za istinom 

Banja Luka , 23.1. 1916. 19 g. 1 mj. 

Htio bih biti ponizan! Silno ponizan! Svu ovu pri¬ 
rođenu oholost uništiti i ponizno težiti za istinom; samo 
zbog te same istine, a nikako ne misliti na ljude, što su 
oni uradili, što oni pročitali i biti u tom pogledu suvre¬ 
men. Duboku, temeljnu naobrazbu tražim, a ne množinu 
pročitanih knjiga. Svejedno sam silno nezadovoljan i 
žalostan. Znam da ne bi smjelo biti ovako. Bio sam pače 
na Pričesti danas; ono nekoliko časova u crkvi bijah sav 
sretan i još više, kad mogoh donekle zaroniti u ovaj mi¬ 
sterij. No brzo iza toga nasta čuvstvo nezadovoljstva; 
možda je to zato jer proživljavam neku čudnu borbu, 
koje sam još nisam svjestan. Od onog oduševljenja i sa¬ 
mosvijesti koja je bila u meni polako odustajem, pri- 



Bivši banjalučki željeznički kolodvor u kojem je stanovala 
obitelj Merz (lijevi dio zgrade). Ivanov otac bio je šef 
kolodvora. Žgrada ovoga bivšeg kolodvora danas je 
preuređena u umjetničku galeriju. 

bližavam se silnim naporom kršćanskom poimanju i 
uviđam da u mnogo tome imam krivo. Dapače, da još ne¬ 
mam temeljnih filozofskih (etičkih) principa. (Nastavak 
u sljedećem odlomku.) 

Sebe još ne poznam 

Banja Luka , 23.1. 1916. 19 g. 1 mj. 

Ta, cijeli život je zagonetka, najveća sfinga, tako 
da ne mogu iz najdubljeg uvjerenja afirmativno teoretski 
potvrditi, (u praksi sam dušom i tijelom katolik) ni naj¬ 
jednostavnije aksiome života. Ta možda (srce veli, a ne 
razum) je drukčije, možda je sve ostalo predrasuda po 
čemu ljudi misle i sude. Ta, toliko su najrazličitijih misli 
ljudi iznijeli. Od Krista do Nitzschea, Arzibasera tako u 
biti suprotnih, da ( čovjek ) nehotice misli sumnjajući i ako 
znade daje Krist Istina. Kao Kranjčević osjećam kano da 
je cijelo čovječanstvo došlo u mali mozak na sijelo. Divim 
se ljudima koji su uvjereni u svoje principe, pa makar bili i 

krivi. Najbolje je šutjeti, jer bi čovjek mogao skandalizirati 
duše koje tvrdo vjeruju. Bog bio s njima. 

Sebe još ne poznam. Znam da bih mogao kakvom 
filozofskom spekulacijom doći do nemoralnih zak¬ 
ljučaka i teorija za život; a nikada ne bih sam bio nemo¬ 
ralan, dapače bih prezirao i gadio se od nemoralnih ljudi. 

Kršćanstvo mi još nije zašlo u krv 

Banja Luka , 28.1. 1916. 19 g. i 1 mj. 

Nekako sam u duši smiren, no ipak uviđam da sam 
silno daleko od ikoje savršenosti. (Mislim na relativnu 
savršenost i to biti bolji od svoje okolice). Jako me to 
boli. Tu si umišljam nešto na svoj dobar primjer i vidim 
da sam samo na jeziku kršćanin, ali na djelu ne. Kršćan¬ 
stvo mi još nije zašlo u krv. Nema ništa težega nego biti 
dobar kršćanin... Tu mi Gusti predbacuje - s pravom - 
neku bezobzirnost, surovost. Jesam takav uistinu i nasto¬ 
jat ću da u duši postanem što nježniji, što ponizniji. Oh, 
Bože, samo još sam ne znam kako ću. Uz to uvijek kod 
kuće mnogo jedem, kasno ustajem, ne gimnasticiram. 
Cijeli život je protiv mojih želja. Slabost, slabost. Trebao 
bih se dulje moliti Bogu, da ne izgubim onu mističnu 
vezu s njim, da ga osjetim u svakoj misli, kod svakog po¬ 
gleda i posla. A ovako se pomolim jutrom i večerom, za¬ 
pravo misli mehanički izgovaraju svete riječi. Trebao bih 
dnevno čitati makar pola sata evanđelje, razmišljati o 
tome, pa onda u podne i za Zdravo Marijo predočiti sebi 
neke transcedentalne stvari i tako cijeli dan, cijeli život 
provoditi u tom mističnom svjetlu stvarajući od svoje 
duše remek-djelo i tražeći Istinu - Svrhu. 

Da lije opravdano opisivanje seksualnih scena 
u književnosti? 

Banja Luka, 5. II. 1916. 19 g. i 2 mj. 

Ivan opširno prikazuje Maupassantovo djelo “La 
Vie” (Život), potom daje svoju kritiku: 

Da li ovo djelo dobro djeluje? Ne, opisi onih sjetil- 
nih akata ne spadaju u opseg umjetnosti. Umjetnost nas 
mora dizati u viši svijet, oduševljavati nas. Mi moramo u 
njoj uživati. No, recimo da pjesnik kaže daje ovaj socijal¬ 
ni problem, koji je ovdje naslikao, morao tako prikazati. 
Tu je sentimentalna djevojka, puna cvjetnih nada. Zelja 
je u nje za ljubavlju. Dobro! Dolazi neki mlad čovjek i 
oni se ljube. Objektivno je slikano, mi unaprijed ne zna¬ 
mo je li to prava, iskrena, nesebična ljubav između dvoje. 
Ožene se. Pjesnik nas vodi u bračnu sobu. (i opisuju se in¬ 
timne scene). Tu prvi put osjećamo daje s njegove strane 
samo sjetilna ljubav. Mi unaprijed slutimo da će taj brak 
biti nesretan. Vidjeli smo da ovaj opis nije bio potreban. 
No pitanje je, zašto se to nije smjelo opisati? Ta oni su 
bili oženjeni i njihov postupak nije bio grješan; to je svag¬ 
danji kruh ženidbe. Upravo zato što je svagdanji kruh ne 
spada u umjetnost. Svatko bi se zgrozio kad bi čovjek 
pjevao pjesmu torti, grahu ili drugoj hrani, jer to nije po¬ 
ezija, to se ne tiče duševnog, to je samo poradi 
uzdržavanja našeg tijela. Ima pjesama vinu. To je grani¬ 
ca. No ne glorificira se ono jer ugađa jeziku, nego što dje¬ 
luje na dušu, prenaša nas u neki sivi psihički svijet, razve- 


seljuje nas duševno, oduševljava. Ono može biti kobno i 
ovo kobno djelovanje vina, glorificiranje pijanstva i po¬ 
sljedica nalazimo samo u dekadentnim pjesmama. Iz 
istoga razloga što se torta, grah ne opjevava, ne spadaju 
ni bračni akti u područje umjetnosti. Oni su potpuno tje¬ 
lesni, samo poradi uvećavanja ljudskog roda i radi tjele¬ 
sne naslade, bez ičega duševnog. To ne spada u umjet¬ 
nost i socijalni se problemi moraju riješiti veoma lijepo 
bez toga. 



Pogled na glavnu ulicu Banja Luke 

Skroz je krivo mnijenje da je cijeli život 
“kunstfahig” (prikladan za umjetničko opisivanje). Tim 
se cijelo značenje umjetnosti rastvara. Aksiom je da 
samo lijepo spada u umjetnost i tu se ne smije dirati. Mo¬ 
ral treba također respektirati. Umjetnost ne smije foto¬ 
grafirati kao što to čini Maupassant. Ljudi onda ne bi tre¬ 
bali nikako čitati romane; neka idu u svijet, pa svojim 
očima gledaju romane. Kod Maupassanta opažamo ne¬ 
kakvu silnu nervozu rada. Nije opisivao život jer je ovaj 
njega oduševio ili silno interesirao, nego zato što je u nje¬ 
mu bila potreba da piše. 

Umaknuti požudnim pogledima nezrelih djevojaka 

Banja Luka , 24. II. 1916. 19 g. i 2 mj. 

Htio bih se lijepo pripraviti za ispovijed. Moguće 
je i zadnja. Naravno, nisam u takvoj sredini gdje se moje 
grješke pokazuju uslijed borbe, ipak naslućujem mnogo 
toga. Osim toga još sam u nesuglasici s Tomom Kempen- 
com. Svagdje veli "turbam declinare" (izbjegavati 
mnoštvo) i "de solitudine" (o samoći) itd. Upravo zahtije¬ 
va kloniti se svijeta. Ja jako volim tišinu, mir, mogu raz¬ 
mišljati, mogu misliti na misterij Euharistije, zapadati u 
nepomično začuđenje, mogu se dugo moliti. No sve je to 
naprezanje, duševni rad; a čovjek treba odmora. Taj na¬ 
lazi u društvu, ako mu je nezgodno zaći u prirodu. 

Uzmimo onda jednog socijalnog radnika. Tome je 
zapravo dužnost zalaziti u sve klase, zle i dobre, i 
proučavati život. Iskreno govoreći, menije drago kad se 
s kakvim prijateljem mogu umaknuti požudnim pogledi- 

ma nezrelih djevojaka i kad ne moram gledati na one li¬ 
jepe dame, gdje čedno stupaju, a prolazeći pokraj kak¬ 
vog zgodnijeg muškarca zatrepću od strasti. Čovjek ih 
skroz vidi. Tko se njima rado ne uklanja, kome nije dra¬ 
go, da ne gleda ono rastrovano koketiranje oficira i dr... 
Ljepše je u samoći, ljepše je zavući se u tamnu crkvicu i 
kod treptanja vječne svjećice, za zadnjih traka sunca, 
tiho moliti krunicu, i diviti se, vječno i vječno se diviti Eu¬ 
haristiji, tome sjaju, toj neizrecivoj Ljubavi... A ipak tre¬ 
ba sve to vidjeti, valja se zavući i u najgnjusnije kuće i stu¬ 
dirati te bijedne ljude, kojima je pomoć potrebnija, ne¬ 
goli svim materijalnim siromasima. Kako bi im čovjek 
pomogao, teško je pitanje. Samoodgojem moguće. Opa¬ 
zio sam naime, da se neke tajne niti - misteriji! - vuku, 
koji prema moralnoj snazi dotičnoga djeluju na okolinu, 
pa makar čovjek i šutio. Klasičan je primjer sv. Franjo, 
gdje je ruke zavukao pod rukave i ponizno šećući se, bez 
ijedne riječi propovijedao. To je prvo, a sve ostalo je u 
drugom redu. 

Duševni svijet noći i molitve realniji 
od svega što postoji 

Banja Luka , 28. II. 1916. 19 g. i 2 mj. 

Prije odlaska u vojsku, još ću napisati koju riječcu. 
Time naime završavam ovaj dnevnik, kojim htjedoh od¬ 
gajati svoju unutrašnjost i stvoriti od svoje duše re- 
mek-djelo. Osjećam da sam još silno daleko od cilja, da 
sam još pravo dijete, koje ne zna što je život. 

Bio sam jučer na pričesti i tako sam veseo i zado¬ 
voljan, tako da se, čini mi se, neću nikada žalostiti, pa 
makar mi i teško bilo. Žalost truje srce, uvlači u nj onaj 
duh očaja da si čovjek uvijek nameće pitanje čemu živi, 
pa još dalje zašto sam začet. Pogubne ove misli moraju iz 
glave, čovjek mora uvidjeti svoju slabost, koja mu kaže 
da sve ne spada u njegovu glavu. Zadaća života nije 
očajavati, nego tražiti suglasnost u ovome i veseliti se 
nad veličajnošću uređenja. Da, ovo mora biti aksiom: sve 
je najbolje, pa snašla nas kakva nesreća, bijeda, mislimo 
na to, makar i ne razumjeli “zašto”! Čovjek je ovdje 
samo putnik, njegovo pravo određenje nije ovdje, na toj 
zemlji, nego je on izabran za nešto više. Uistinu, kad se 
čovjek zavuče u samoću, u tamu, sve, sav realni svijet, svi 
drugovi, prijatelji, sva čarobna priroda mu se čini snom. 
Osjeća tada čovjek daje ona nerealna, a daje misao pra¬ 
va realnost daje duševni svijet, svijet noći i molitve, real¬ 
niji od svega uopće što vidljivo postoji. Treba samo težiti 
za tim životom, za ovom realnošću. Jest, još sam slab. 
Uživam u Euharistiji i u tom duševnom životu, ah vidim 
daje to ništa, da treba još dublje i dalje zaroniti u taj veli¬ 
ki svijet. Sada upravo razumijem velikog papu Pija X. što 
je izrazio želju za čestim, pače i svakidašnjim blagova¬ 
njem Gospodina. Time završavam svoj dnevnik i pun ra¬ 
dosti pjevam Gaudeamus igitur... 

Ideal djevojke još mi lebdi pred očima 

Banja Luka , navečer ; 28. II. 1916. 19 g. i 2 mj. 

Još mije buka u glavi; smijeh i vika djevojaka, sav¬ 
jet Vikte i hohotanje Ljube. Pitam se je li mi žao svih tih 


ljudi? Jest, opazio sam da me mnogi zavolješe. Moguće 
se mnoge od ženskog svijeta i malo ljute, što sam spram 
svih veseo i ljubazan, a opet ih ledenom rukom od sebe 
odbijam. Mogu reći da sam Viktu lijepo zavolio; mnogo 
smo i o ozbiljnijim pitanjima života čavrljah; ona mi se je 
dapače i povjeravala. Pa eto, draga mi je, kao kakva se¬ 
stra. Nježna, puna lijepih djevojačkih čuvstava iako ne 
velike naobrazbe. Pa Vera. I s njom je bilo vike i galame, 
smijeha i besmislenih očitovanja, da sam se osjećao kao 
kakvo dijete. Upravo tako, kada pomislim, da u samoći o 
tim stvarima nikada ne razmišljam. Eto, i ona mi je dra¬ 
ga. No kad pomislim što će od svega toga ostati? Proći 
će, zaboravit ću. Onaj ideal djevojke nepoznate, a opet 
tako poznate još mi lebdi pred očima. A uz to je misao na 
Greticu tako živa, da mi je nemoguće i pomisliti na lju¬ 
bav. (Nastavak u sljedećem odlomku.) 

Čistoća i vječno čistoća treba daje geslo! 

No čega mi je ovdje najviše žao to je Dr. Repca. 
Nismo mnogo razgovarah, no sve je puno životne snage, 
puno ljubavi i neke čudne, zapravo mistične čistoće. 
Kako takav čovjek djeluje na drugoga. Sam osjećam, da 
me se ma kako inteligentan čovjek ne bi mogao nikada 
tako dojmiti kao čisti. To je činjenica i baš mi to 
potvrđuje istinitost kršćanskih moralnih načela. Čistoća i 
vječno čistoća treba daje geslo. 

Tako gubim starijeg prijatelja koji je do sada mno¬ 
go toga uradio. I jamačno će za svoj narod praktično do¬ 
bro djelovati; osjećam direktno kano da je čovjek 
određen po Providnosti. I Ljube je šteta; no iskreno mo¬ 
ram reći da osjećam u Repca mnogo više moralne snage, 
iako je Ljubina duša kao takva mnogo razvijenija i odgo- 
jenija od moje. Bože zdravlja, pa će sve. Samo treba naći 
kakvih zgodnih djela za studij Svetog pisma. 

Griiss Gott, Gretchen! Vielleicht auf baldiges 
Wiedersehen". (Zbogom Gretice! Možda do skorog 
viđenja.) 


S ovakvim duševnim raspoloženjem devetnaestogo¬ 
dišnji Ivan polazi u vojsku i potom u rat, na bojište. 
Započinje novi sudbonosan dio njegova života. Čekaju ga 
sasvim nova iskustva , novi ozbiljni doživljaji. Mnogi od 
ovih problema što je do rata proživljavao stupit će u pozadi¬ 
nu. Susret s patnjom, sa smrću, neprestano izložen na fron¬ 
ti stradanjima svake vrste kod njega će proizvesti nova raz¬ 
mišljanja. Njegov pogled na svijet se pročišćava. Gledajući 
smrti u oči Ivan si neprestano postavlja pitanje o smislu 
života. Živi neprestano u smrtnoj opasnosti od granata, od 
metaka, svaki čas svjestan da bi i on mogao biti među toli¬ 
kim mrtvima koje je gotovo svakodnevno gledao oko sebe. 
Na obzorje njegova duha stupaju nova, etička pitanja o 
smislu postojanja, o vječnosti, o našoj ulozi u ovom životu. 
Ivan će se još vraćati na temu ljubavi i drugoga što je s tim 
povezano, ali ne više s onim intenzitetom kao prije vojske. 
Imat će još susreta s pokvarenošću okoline, ali to će uspije¬ 
vati nadvisiti. 

Boj svjetla i mraka 

Na vojnoj obuci: Graz, Slovenska Bistrica, Murzzschlag, 1916. 


Dobivši poziv za vojsku i oprostivši se od Banja Luke , roditelja i svojih prijatelja , početkom ožujka 1916. Ivan pola¬ 
zi najprije na osnovnu vojnu obuku u Lebringkraj Graza, potom na daljnje vojno usavršavanje u Graz i Slovensku Bistri¬ 
cu. Budući da je imao završenu maturu i tri je mjeseca već pohađao Vojnu akademiju , poslan je u Milrzzuschlag na 
časnički tečaj. Nakon položenog časničkog ispita, Ivan je upućen na talijansku frontu te je boravio u raznim mjestima 
današnje sjeverne Italije (južni Tirol), vršeći kao časnik razne službe. Svakih šest mjeseci dobivao je dopust koji je provo¬ 
dio uglavnom u Banjoj Luci kod roditelja ili kod očeve rodbine u Češkoj. Problem ljubavi, djevojke, žene i nadalje zao¬ 
kupljaju njegov duh. Oštro pak reagira na nemoralno okruženje u kojem je prisiljen živjeti. S druge pak strane osjeća u sebi 
velike poticaje za religioznim životom. Sve to u njemu proizvodi nemir, napetost, nutarnju borbu kao što se vidi u zapisima 
njegova dnevnika. 


Otkada sam u vojsci izgubio sam vezu s Onim 

Graz, 18. III. 1916. 19 g. i 3 mj. 

Velika je vjerojatnost da ću i ja na frontu. Iskreno 
govoreći, ja se smrti ne bojim, tamo gore je ono pravo 
carstvo. Samo se još nisam pomirio s tom mišlju da ću ja 
zaista onamo i nisam sebi svjestan da vodim krepostan 
život. Ta otkada sam u vojsci, izgubio sam vezu s Onim, 
te sam i prestao na sebi raditi. Nisam razmišljao što bih 
mogao na sebi popraviti i nisam si na čistu jesam lija zai¬ 
sta u službi dobre stvari. 

Preporuka Čistoj Majci 

Graz, 20. III. 1916. 19 g. i 3 mj. 

Bio sam u crkvi “Maria Trostu”. Velika barokna 
crkva. Kad sam stupio unutra i preporučio se Čistoj Maj¬ 
ci te vidio svijet koji moli i ustaje sa svojih klecala suznih 
očiju, kano da mi se ponovno otkri onaj svijet koji mi se 
sada toliko udaljio. I sva mistika crkve, ono treptanje 
vječnog svjetla i bezbroj svijeća, obuzima dušu, kano 
neki nadnaravni miris. Opis je nepotreban; svatko znade 
kako blizina Euharistije krijepi. 

Moram postajati praktičnim katolikom 

Graz, 23. III. 1916. 19 g. i 3 mj. 

Gladan sam vječno. Uvijek osjećam da je to ne¬ 
kakva slabost volje podati se ovome sjetilnom užitku. 
Čovjek ne bi trebao uopće misliti na jelo, nego jesti ono 
što mu se donese. Ne radi se meni sada više o teoretskom 
kršćanstvu; već sam postao članom društva i moram po¬ 
stajati praktičnim katolikom, a taj se, čini mi se, najbolje 
očituje u ovim svakidašnjim sitnicama. 

Silno sam slab čovjek... upravo sada trebam crpiti 
iz svesilne moći Euharistije 

Graz, 27. III. 1916. 19 g. i 3 mj. 

Tako čudno zvuči ime “Greta Teschner”. Kano da 
se u njemu krije smisao moga života, kano da u njegovim 
tajnim zvucima leži sakrivena “vječno-ženska” duša. Od 
dana do dana sve više padam; svakog se časa osjećam sla¬ 
bim čovjekom; pače što mi je najgorče, to je da sam tzv. 
“Durchschnittsmensch” (prosječan čovjek ). Svakog časa 
osjećam kako sam prožet plićinom svoje okoline; da 
nema gotovo ništa što bi me izdizalo nad nju i pokazalo 



Austrougarski vojnici na okupu pred garnizonom prije 
polaska na talijansko bojište (snimio Ivan Merz) 


mi da sam individualitet, duševno neovisan od sredine. 
Silno sam slab čovjek. Malo sam stupio u život i već sam 
se iznevjerio svojim načelima. Ta, na jelo dosta mislim i 
možda se i često prejedem. Onda, nisam najtočniji u sve¬ 
mu. Površan sam. No što je najveća muka, ne nađoh ni 
jednom priliku da prisustvujem sv. Misi. Nonsens (glu¬ 
post). Trebao sam žrtvovati i prilika bi se našla. O, to 
upravo sada trebam duševne snage, trebam crpiti iz ne- 
presahnjivog vrela Ljubavi, iz one svesilne moći Euhari¬ 
stije, koja napunja dušu rasvjetom, koja je svjetlija od 
dana, koja ju pretvara u duševno zadovoljstvo, koje mi¬ 
ruje u osjećanju nečeg nepoznatog, neizmjernog. Silno, 
svesilno bih htio opet tome Vrelu. Deus, adiuva me! 
(Bože, pomozi mi). 

Pričest ulila u dušu neizmjerno blago sreće 

Slov. Bistrica, 24. IV. 1916. 19 g. i 4 mj. 

Ovo je drugi Uskrs koji sam proveo u tuđini. Na 
uskrsnu nedjelju - jučer - primio sam sv. Pričest i to mi je 
dalo snage i ulilo u dušu neizmjerno blago sreće. No ne¬ 
koliko sati iza toga, kano da se javila neka grozna reakci¬ 
ja, iako u to nisam sumnjao; svejedno nisam osjećao 
veličinu toga misterija i jednom riječju čuvstvo groznog 
duševnog nezadovoljstva zavladalo je u meni. Gledat ću 

da svoju volju osnažim, da ne radim kako mi nagon svje- 
tuje, nego kako volja zapovijeda. Bože, pomozi! 

Teška borba koja vječno traje 

Slov. Bistrica , 10. V 1916. 19 g. i 5 mj. 

Mnogo je prošlo u ovo zadnje vrijeme kroz moju 
glavu. Tu je ona borba proti tijelu, ono nastojanje da se 
umom dignem nad sve ovo i da se sjedinim s prirodom, 
pa s Bogom. Teška je borba koja vječno traje. 

Bože, Bože, koliko te ljubim, koliko ti se zahvalju¬ 
jem, što mi dušu sada napunjaš čudnom, punom slašću. 
Kako se moja duša diže, kako leti tebi, htjela bi 
nadčovječnom snagom razbiti ova prsa i otići gore da se s 
tobom vječno sjedini. 

Kad je Ivan zapisivao gornje misli i molitvene zazive , 
bio je 10. svibnja. Nakon dvanaest godina, točno na taj isti 
dan, 10. svibnja 1928., Ivan će umrijeti, ostavit će ovaj svi¬ 
jet i poći će u Vječnost da se s Bogom trajno sjedini, kako je 
to osjećao i naslućivao toga dana kad je zapisivao te retke! 



Ivan (u sredini) s kolegama na bojištu 

Sjetilnost me muči. 

SI. Bistrica, 4. VI. 1916. 19 g. i 6 mj. 

Duša mi se kvari. Sjetilnost me muči; one najbru¬ 
talnije misli me svaki čas spopadaju. 

Boj svjetla i mraka 

Slov. Bistrica, 12. VI. 1916. 19 g. i 6 mj. 

Čovječja duša - pa i najkatoličkijeg čovjeka - nije 
jednostavna i primitivna. U njoj uvijek traje boj “svjetla i 
mraka” {Nazor: Pjesni Ijuvene) i mnogo je mučniji posao 
u svojoj duši braniti osvojeno kršćanstvo negoli se uspeti 
na taj vrh. 

Problem žene me najviše zanima 

Slov. Bistrica, 13. VI. 1916. 19 g. i 6 mj. 

Problem žene me najviše zanima i kao da osjećam 
da se u tom pogledu dobrano približavam Istini. Prije 
sam držao ljubav u duševnom smislu za jedinu težnju des 
“Ewig-Mannlichen” zum “Ewig-Weiblichen” (vječno- 
muškog prema vječno-ženskom). Kano daje to nekakav 
simbol onog međusobnog odnošaja između Madone i 
Boga ili kako “Pjesma nad pjesmama” uspoređuje: od¬ 
nos Jahve prema izabranom narodu. No kano da ovdje 
igra veliku ulogu jedna treća stvar - dijete Isus... 


Razmišljanja o ženi i ljubavi u umjetnosti i životu 

Slov. Bistrica 14. VI. 1916. 19 g. i 6 mj. 

Ideologija žene smjera materinstvu u jednom 
isključivo duševnom pravcu. Ovaj materijalni dio je 
samo simbol onog duševnog. Svi pjesnici su ljubav opje¬ 
vali i skoro svaki je drugačije shvatio; jedan je kao Rodin 
- (pjesnik u širem smislu riječi) ovjekovječio onu težnju 
muža k ženi i obratno; težnju koja je podloga ovome svi¬ 
jetu. Naravno da se ova težnja onda u prisutnosti očituje 
i u potezima i formama tijela. Držim da njegov Baiser 
{skulptura Poljubac ) nije loš, nego je tu prikazana samo 
ona duševna želja, a ne živinski egoizam. Jer zaista pla¬ 
tonska ljubav, koja zazire od svake sjetilnosti i od onog 
nesvjesnog instinkta žene k materinstvu, mora umrijeti. 
Istom onda će obična žena htjeti otkriti sebe, kad je muž 
u tom pogledu shvati. 

Do toga bi zaključka čovjek došao promatrajući 
Babića i njegovu zaručnica Rosetlievu. Bit će da je ba¬ 
rem Babić suviše zašao u svijet sjetilnosti. Uvijek se 
cmače, grli, ljubi i nateže: kaže da mu dođe želja da se s 
njom cio duševno i tjelesno sjedini. (I u nje je jamačno 
ova želja!). Ne može dočekati brak da ovo postigne. Pi¬ 
tao sam ga bi li mogao uz nju izdržati nekoliko mjeseci, a 
da je se ne dotakne, nastojeći samo da zaroni u dubinu 
njene duše, gledajući kako ona - ženska - sudi o ovome, 
na koji način osjeća lijepo i prosuđuje etiku današnjeg 
društva. O umjetnostima valja s njom govoriti, jer je u 
žena tako fin estetski osjećaj, da bi mogli mnogo toga u 
tom pogledu od njih naučiti. Eto, ja držim da je ovo ona 
prava ljubav uzevši u obzir ono duševno svojstvo mate¬ 
rinstva, daje žena inspiracija umjetnika i radnika. Ona je 
kao neka majka njihovih djela. Ona je u sjetilnom pogle¬ 
du samo simbol duševnog. Takva ljubav je moguća samo 
kod vrlo jakih ljudi gdje su oboje uspjeli svladati tijelo - i 
samo za ovim težiti. To je za nas ideal; jer se u momenti¬ 
ma kada smo sa ženom, kad joj gledamo u one čudne oči, 
naše tijelo nastoji uzbuditi. Zato i veli Sveto pismo daje 
prijateljstvo sa zlim mužem bolje, nego s dobrotvornom 
ženom. Uzrok nije u ženi, nego u nama. Time je i razum¬ 
ljivo kako su veliki pjesnici - Musset, Vigny, Baudelaire 
(pa Nazor) došli do zaključka, daje žena monstrum itd. 
Krivica je to njihova, koji su mislili na ljubav prema “ne¬ 
kakvom idolu”, a dotle je to bila sasvim obična žena sa 
ženskim osobinama, koja je od njih tražila daje razumi¬ 
ju, a ne obožavaju. A kad oni osjetiše kod nje nešto pro¬ 
tuslovno tome idolu, zapadoše u ekstrem. 

Tvoja se duša u meni iskristalizirala 

Slov. Bistrica, 5. VII. 1916. 19 g. i 7 mj. 

Nisam Te zaboravio, Gretice. Ti si mrtva, a ja te se 
još malo sjećam. Ne bih više znao opetovati Tvoje riječi, 
no znam kakva si. Tvoja se duša u meni iskristalizirala, 
postala si mojim idolom, koji više volim negoli ijednu 
djevojku. Totes Gretchen, schlafe ruhig, vielleicht auf 
Wiedersehen. (Mrtva Gretice, mimo počivaj, možda 
doviđenja!) 

U dubini čovječje duše egoizam 

Slov. Bistrica , 19. VII. 1916. 19 g. i 7 mj. 

Tišina nijema... Tako sam i ja sada miran. Sve bih 
se dugo i dugo molio; s bolju u duši samo da mi Onaj 
gore iščupa iz srca sve što me veže s vremenitošću; sav 
onaj brutalni egoizam, koji uvijek na sebe misli; oh, siro¬ 
mašni su ljudi, koji ne mogu biti osamljeni. U vrtlogu 
života se prilijepi ono blato, da čovjek neopazice počne 
živjeti u tom vremenitom... Kako sam sretan kad uzmo- 
gnem isplivati iz tih svagdašnjih križića, pa uživati u mi- 



Ivan na oficirskom tečaju u Slov.Bistrici 

slima na ovo divotno uređenje makrokozma i mikrokoz¬ 
ma. Oh, Bože, Bože, iščupaj sve to iz mene, pa stvori od 
mene čovjeka, a ne žabu, koja uvijek gmiže u ovome bla¬ 
tu. Kad pomislim, daje ovaj život samo sjena, jedna real¬ 
na hipoteza, i ništa više, to se sebi najviše čudim. 

Daleko sam od savršenosti 

Slov. Bistrica, 19. VII. 1916. 19 g. i 7 mj. 

Skoro će meni ispit, no uvijek vidim, kako sam da¬ 
leko od savršenosti... Blato, gadno blato visi još na meni. 
Trebat ću još dugo posla dok ga operem. Ta zašto sam 
takav; kad pomislim da će i smrt doći i ovo tijelo strunuti, 
a ono što ćutim besvjesno, ono tamno, duševno koje jed¬ 
va osjećam, postati golemo, veliko, puno svjetla i per¬ 
spektive, te zapremati cijeli prostor. 

Želim da vječno uživam u religiji, pa ne ide 

Murzzuschlag , 15. VIII. 1916. 19 g. i 8 mj 

Bol, bol, bol. Ili sam bolestan, ili je to opet po¬ 
manjkanje društva da se ne mogu od srca nasmijati. Bio 
bih sav sretan kad bih mogao poput malena djeteta pla¬ 
kati, ili biti veseo i oduševljen za kakve mladenačke idea¬ 
le. Uvijek me muči problem života: zgadi mi se gledajući 
u ovaj, a uza sve napore želim da vječno uživam u religiji 


pa ne ide. Rano sam ustao, otišao na Pričest i nastojao 
sam se zadubiti u taj misterij. Čini mi se da sam dosta du¬ 
boko zaronio u sama sebe i u onaj svijet... Uviđam svoju 
slabost, svoju ovisnost. Čudim se kako sam nekada mo¬ 
gao biti oduševljen za umjetnost i slično. Kano da je to 
bilo samo zavaravanje samoga sebe... 

Koliko bih se rado odavao ljubavi uviđajući da ona 
služi raširenju ljudi, koliko si dana poduzmem ne pogle¬ 
dati djevojku, samo da me ne bi snašla misao oplođiva¬ 
nja, to me opet sve vuče da vidim lijepo lice i da govorim 
s njom. I to me grozno muči. Znam da mi ni žena neće 
dati zadovoljstvo, a opet me neka vulkanska sila tjera k 
njoj. Ono što mi se gadi kod drugih, ovisnost od drugih u 
pogledu cigareta, vidim na sebi. Zgražam se kad slušam 
kako kolege sjetilno govore o ženskim, a zaista je u dnu 
duše moje ono isto. Osjećam kao Whitmann onu želju za 
sjedinjenjem s djevojkom. Gadim se sam sebi, ne znam 
ništa, sve mije upitnik... 

Seksualni nagon nije bit čovječjeg života 

Murzzuschlag , 26. VIII. 1916. 19 g. i 8 mj. 

Seksualno se zapravo još nisam posvema umirio; 
no čini se da sam Whitmanna već prebolio. On je, poput 
Rodina, vrlo plitko shvatio samo ovaj materijalni svijet i 
njegovu psihu. Činjenica je daje sve opravdano što jest, 
no sve nije dobro. On uživa u krasnom skladu u prirodi, u 
ljepoti oplodnje i rađanja generacija, u krasoti čovječjeg 
tijela itd. Ali on time zaboravlja jedan sasvim drugačiji i 
mnogo veći svijet: svijet čovječje duše i svega onoga što 
ona obuhvaća. Da, za Whitmana ne egzistira nemoral; 
no, neka zaviri u psihu ljudi što se muče, što boluju od 
duševne borbe koji su izgubili nevinost, pa će vidjeti da 
ovaj seksualni nagon nije bit čovječjega života, i da priro¬ 
da nije kao sfinga, koja se sama rađa, nego da je u njenoj 
dubini Stvoritelj, koji podaje život duši stvari (Sv. Augu- 
stin). Znanost, umjetnost, sve je to za Whitmanna po¬ 
dređeno; jedini instinktivni, seksualni život rađanja je za 
nj sve. Da, nastojao sam neko vrijeme uživati u lijepo 
građenoj djevojci, u onoj punoći njena zdravlja, pa sam u 
sebi proživio od poljupca sve do akta oplodnje, pa se je, 
kako Whitmann veli, u onom osjećaju kopule (tjelesnog 
sjedinjenja), onog velikog procesa prirode, pokazao neki 
osjećaj opojnosti. Da, priznajem i to spada u život, no 
kako bi to izgledalo kad bih kod svake ljepše žene pomi¬ 
slio na taj seksualni akt. Ta, lako je o tom teoretizirati. 
To bi razrušilo ne samo mene i cijele države, već sam 
moral u sebi. Kakva bi to država bila kad bi se svi ljudi s 
tim mislima susretali?! To bi uvrijedilo prirođeni čovječji 
ponos, koji se opire poimanju životinje. Pače, onaj svijet 
koji postoji iza ovoga sjetilnog je onaj pravi, mnogo veći; 
ovaj vanjski život je samo simbol onog duševnog. 

Kroz bol čovjek sve vidi drugačije 

Na bojištu u Prvom svjetskom ratu 1916. i 1917. g. 


Nakon završene vojne obuke Ivan dobiva dopust koji provodi u Banjoj Luci , Beču i Pečuhu u rujnu i li¬ 
stopadu 1916. Potom se vraća natrag u vojsku i upućen je na talijansko bojište. Za cijelo vrijeme boravka na 
dopustu i potom na ratištu , Ivan živi intenzivnim duševnim životom. Mnogo čita , vodi svoj dnevnik gdje bilježi 
događaje u kojima sudjeluje i svoja razmišljanja o njima , donosi svoje sudove i procjene , kritički analizira ratnu 
situaciju. Susret sa svim vrstama trpljenja u vojsci i na ratištu kod njega produbljuje pogled na život i svijet. Mi¬ 
sao na Boga, vječnost , prolaznost ljudskog života, sve je prisutnija u njegovu duhu. Trudi se da ne zanemari mo¬ 
litvu, premda je to u vojsci bilo teško provedivo. Osjeća također veliki poziv na moralno usavršavanje, na težnju 
za kršćanskom svetošću, a s druge strane doživljava svoju slabost da se uspne na te vrhunce. O svemu tome 
ostavio nam je dragocjene zapise u svome ratnom dnevniku koji se smatra posebno vrijednim od svega što je do 
tada napisao. lovim izvadcima iz njegova dnevnika dajemo podnaslove koji odgovaraju glavnoj tematici koju 
obrađujemo u ovom poglavlju; oni bi se mogli i drugačije formulirati ukoliko bi ovi dijelovi dnevnika bili 
obrađivani pod drugim kutom promatranja i proučavanja Merzova lika. 



Prizor s talijanskog bojišta u Prvom svjetskom ratu 
(snimio Ivan Merz) 


Po stoti put svladavam sjetilnost 

Banja Luka, 20. IX. 1916. 19. g. i 9 mj. 

Kako vrijeme ludo prolazi. Sav je život rastrgan, 
nigdje se ne mogu sabrati... Trebao sam štogod što će mi 
dušu sjediniti u Jednomu i dići, a ne rastrgati i siliti da 
proživljavam i po stoti put svladavam sjetilnost. Ovaj 
obiteljski život mi ne godi. Tiranija je to strašna. Ustaje 
se - proti prirode - kasno, jede vječno, a živi svakim da¬ 
nom jednako kano stroj. Dočim kad sam sam, pa makar i 
gladan, osjećam da bar nešto svladavam, kako se borim i 
dolazim sve bliže Savršenstvu. Tamo barem duša živi i 
promatra, dok ovdje ne osjećam tako jasnu razliku 
između tijela i duše. 

Žena nije samo zbog ljubavi 

Banja Luka, 20. IX. 1916. 19. g. i 9 mj. 

Sebi sam gadan kad pomislim kako sam se razgo¬ 
varao sa Zorom. Uvijek sam imao volju da je se dotak¬ 
nem dlanom u dlan, samo da elektrine iz nje prođu kroz 
mene ili sam htio kakav sličan pogled. Čudno, osjećao 
sam uza se više žensko; nisam ni pomislio da ona ima iste 
duševne interese kao i ja, da želi biti slobodna, da bi stu¬ 


dirala; daje zanimaju prirodne znanosti, umjetnost itd. 
Oh, koliko sam ju vrijeđao. 

Da, život je više nego sve knjige. Tu znam analizi¬ 
rati sve vrste ljubavi i njenu bit, a kad dođem u doticaj sa 
ženama ponašam se po predrasudama svoje niske sredi¬ 
ne kao i najobičniji bludnici. 

Kako rekoh, pročitao sam Hamsunov Glad; mo¬ 
derna pripovijest koja je moju nesretnu krv suviše uzbu¬ 
nila. Razumijem da Hamsun prikazuje moderna čovjeka 
- sebe - u svim svojim slabostima, pa otkriva i nešto iz 
seksualnog života, kao vrlo važan faktor; svejedno, po 
učinku zaključujem da ovo nije za nas obične ljude. 
Mene jedan lijepi Tizianov akt neće ni najmanje dirnuti, 
ali - koliko opazih - najmanji opis ovih stvari me uzruja. 
A mora se računati da nema mnogo čistih čitatelja... Mi¬ 
slim da je takva ljubav presjetilna; u životu bi mi se to 
zgadilo. I žena nije samo poradi ljubavi tu i ona je “ani- 
mal religiosum” (religiozno biće). Treba samo pomisliti 
na duševnu veličinu časnih sestara i njihov veliki rad. 

Kad mislim na prolaznost, ne mili mi se nikakav 
studij, nikakva djevojka. 

Pečuh, 22. X. 1916. 19 g. i 10 mj. 

U čovjeku je ona težnja da nešto stvara, da ga jed¬ 
na stvar zaokupi, oko koje se, kano oko jezgre minerala, 
sve koncentrično skuplja. A ne ovako; zažmirim, mislim 
o procesu mišljenja i tražim da zaronim u onaj svijet, pa 
tražim onaj prijelaz, razliku između obadva. Pa onda, 
gledam u ovo čudo svemira, kako to sve visi i juri, kako se 
sve miče u toj praznini, iz ničega; pa onda me spopane 
strah pred paklom. Najednom osjetim kako taj život nije 
ništa, samo prolazna faza u onaj trajni, pošto se je ono 
što uvijek u nama kuha i vrije oslobodilo i pošlo u onaj 
svijet - za sada mi se čini dosta tamne, no silno duboke 
perspektive - da tada nastaje ono pravo. Misleći na ovu 
prolaznost, ne mili mi se nikakav studij, nikakva literatu¬ 
ra, nikakva djevojka; uopće ništa. Jedini asketski, 

Ivan časnik (prvi slijeva, gornji red) sa svojim vojnicima 
kojima je bio nadređen 


monaški život u obožavanju Euharistije možda podaje 
zadovoljstvo. Drugo, čini mi se, ne. 

Gretice, da mi te je vidjeti! 

Lebring , 11. XI. 1916. 19 g. i 11 mj. 

Plakao bih od ljubavi. Gorko, gorko; oh, Gretice, 
da mi te je vidjeti, da budemo skupa i da skupa plačemo, 
dugo, dugo, dugo. Gdje si? Hodi da Te vidim, pokaži mi 
se! Ne znam što ištem od Tebe? Već sam daleko od sva¬ 
ke sjetilnosti, i znam za što je ljubav, ali opet moja duša 
Tebe traži, tebe treba; roni u mrak za Tobom čezne i na 
putu plače. Gdje si, Gretice? Da skupa budemo i da 
plačemo - dugo, dugo, dugo. 

Noćas sam snivao o njoj; bili smo skupa, pričala mi 
je u sobi za goste uzrok svoje smrti. - Oh, što si to učinila, 
Bože moj? - Veli, nije imala ovdje prilike da se ujedinjuje 
s Bogom... Armes Gretchen (siromašna Gretice) ; onaj 
hladni kamen s natpisom Grete Taschner - grozno ime i 
mali kamen, gdje jedva koji cvijet pupa, zar je to sve što 
je od Tebe ostalo?... Budi Bog s Tobom! 

Sad valja opet u onaj mutni zrak, na mokro polje i 
muštrati jadne ljude; oca i sina skupa. Strašno. Kako lju¬ 
di iskvariše život. Generacija za generacijom tako umire. 

Moralna pokvarenost suvremenog čovjeka 

Seewiesen, 23. XI. 1916. 19 g. 11 mj. 

Zastranio sam; hoću naime da što prije navedem 
pričanja jednog modernog čovjeka: H. S. hvaljeni liričar 
itd., poznat s Jorgensenom i drugim velikim ljudima, agi¬ 
tator mira (na fronti nije bio!) socijalni demokrat (piše u 
katoličkim listovima), koji nalazi uzrok ratu samo u ne¬ 
kim individuima. Jučer, kad smo ležali u krevetima, stao 
je pričati historiju svojih ljubavi i u svezi s tim postanak 
svojih umjetničkih djela. Ne smijem opetovati te njegove 
riječi, samo moram podsjetiti na razne seksualne perver- 
znosti staroga Rima. Ne znam da li je uopće dopušteno 
opisati te perverznosti; uvjeren sam da ih ni Noldin (poz¬ 
nati rimski profesor morala) ne poznaje. Tvrdi kroz prim¬ 
jere kako on uspije najdulje za tri dana da ženskima “ot¬ 
vori oči”. Najprije joj priča kako će skupa poetizirati, 


onda - pošto nemaju vani prilike, odu u hotel, no on joj 
obeća da je neće ni dirnuti - jedino ako ona sama ne za¬ 
traži.. Ispričao je zatim s kim je sve imao posla i na kakav 
način. Dosta o tome; pisao sam dosta blijedo, a ne htje¬ 
doh ni da oživim sve, škodilo bi meni i drugomu. Da, kad 
sam slušao te opise “izljeva ljubavi”, kako je imao posla 
sa ženama, došlo mije u svijest da on opisuje svoju, moju 
i svačiju majku, svoju sestru i dr. Zgrozilo mi se je. Bože 
moj, kako čovjek može tako duboko pasti... postati zvi¬ 
jer, živinče i ništa više. Ne samo on; nego i cijelo moder¬ 
no društvo je takvo. O braku i materinstvu tu nema govo¬ 
ra, tu postoji samo tzv. “optimistički nazor života”, razu¬ 
mijevanje i ljepota života i kao najveći izražaj ti “izljevi 
ljubavi”. Iz ovog pričanja dobih kompaktnu, upravo 
snažnu sliku našeg društva, od običnih jednostavnih 
gradskih gospojica spuštenih očiju, do aristokratske “do¬ 
bro oprane” male ženice, koje nisu zaslijepljene “pozi¬ 
tivnom religijom”, što je “glupost”, nego što su »progle¬ 
dale i razumjele smisao života«. Sve oko mene je slično. 
Da, to je bila duša jednog modernog čovjeka, koji hoće 
da reformira društvo... Still ruhen oben die Sterne und 
unten die Graber. (Tiho miruju gore zvijezde, a dolje gro¬ 
bovi.) Zar ne znaju da opstoji svemir, tako velik i krasan, 
a da je Onaj, koji je to zamislio veći od svega toga... Da, 
da, i on će umrijeti, nestat će sa svim svojim ljubavima... 

Kroz bol čovjek sve vidi drugačije 

Seewiesen, 17. XII. 1916. 20 g. 

Uvjeren sam da sve ima svrhu: ovaj rad, te moje 
male patnje. Kroz bol čovjek sve vidi drugačije i dublje 
razumije gorku riječ život. Tu misao potvrđuje mi Kem- 
penac: “Evo, u križu se sastoji sve i u umiranju počiva 
sve.” (Nasljeduj Krista, II., gl. 12, r. 15.) ... 

Većina čovječanstva trpi; jednom više, drugi put 
opet manje, ali trpljenje je uvijek tu. Da njega nije, mi 
jednostavno ne bismo mogli razumjeti zašto ljudi idu u 
hramove, te studene mračne prostore, pa se mole. Jest, 
život, trpljenje, njih ovamo nesmiljeno tjera i govori da 
tijelo nije ništa i da će doći grob, pa instinktivno osjećaju 
da s tim dolazi i naplata. A baš ljudi, koji su trpjeli naj¬ 
bolje će znati što je to bol, patnja. 



Prizor s bojišta u Prvom svjetskom ratu 
(snimio Ivan Merz) 

Prizor s talijanskog bojišta u Prvom svjetskom ratu 
(snimio Ivan Merz) 

Tajne niti grijeha isprepliću se oko moderna društva 

Seevviesen , 17. XII. 1916. 20 g. 

Zato sebi i svima stavljam memento: proživljavaj¬ 
mo dubok i velik život i svakog trenutka si budimo svje¬ 
sni da mi zaista opstojimo i da se ne suprotstavimo ovoj 
harmoniji, koja vlada u svemiru. Ovo tjelesno zapravo 
nije život; život je ono tamno, nevidljivo, puno dubine i 
perspektive, što se u odabranim časovima još više 
proširuje, da osjetimo onaj drugi svijet, one neodoljive 
sile koje djeluju i pokreću sve ovo. I upravo da što bolje 
mognemo zaroniti u taj neizmjerni svemir, te uz to mno¬ 
go objektivnije promatrati vanjski život što nas okružuje, 
moramo ubiti u nama svaku strast i težiti asketskom 
životu. 

Vrijeme je od mene stvorilo sasvim 
drugačijeg čovjeka 

Seevviesen , 18. XII. 1916. Gretin rođendan 20 g. 

Danas Ti je dvadeset godina. Bože moj, kako si li¬ 
jepa i zdrava. Pa trebala bi se udati; možda si već našla 
muža, a ja jadnik poput onog junaka u Immenseeu dola¬ 
zim Tebi u pohode i na oslabljenim ti rukama čitam da 
me još ljubiš. Pa koga bi drugoga? Sjećam se kad si rekla 
svojoj majci iza buke oficirskog društva, da od sviju još 
najviše voliš mene, šesnaestogodišnjeg dečka, koji nije ni 
mislio na ljubav nego se sav instinktivno (možda i pre¬ 
više) podao toj nepoznatoj sili. Sada da se s Tobom, Gre- 
tice, sastanem, ne bih te smio više onako žarko poljubiti. 
Možda bih sjeo do Tvojih nogu i postavio svoju glavu u 
Tvoje krilo i tiho plakao. Vrijeme je od mene stvorilo sa¬ 
svim drugačijeg čovjeka; ovaj život više nije izvor svih ra¬ 
dosti, nego prije suzna dolina. Da, Gretice, i Ti bi plakala 
i uvidjela da je život jedne velika tajna, kojoj je konac 
onaj tamni grob. Oh, da, Ti već tamo ležiš unutra, možda 
si sva istrunula, sve je prošlo, kao da nije ni postojalo. 

Oh, Bože, smiluj se, kako je to grozno! Zašto sve 
to propada, nestaje, zašto i mi onda ginemo i za nama 
opet generacije!? I onda opet ista igra, pa opet smrt. 
Jest, Bože moj, ja te razumijem, život - veliš - je kratka 
teška kušnja, i tko ovu preboli, istom stupa u život pun 
sjaja i boja. Draga Gretice, moli za mene. 


Susret sa Zorom - sačuvati moralnu neovisnost 
unatoč osjećajima ljubavi 

Seevviesen, 28. XII. 1916. 20 g. 

Preko Božičnih blagdana Ivan je dobio kratki do¬ 
pust koji je proveo u Banjoj Luci. Opisuje svoje dojmove i 
sjećanja na susrete s osobama koje je susretao. 

Još sam šuštao od puta. Dopust (u Banjoj Luci) 
bio je prekrasan, a prošao je u toliko brzo, što ne mogoh 
sve dojmove proživjeti. Dojmova je bilo silno: primitiae 
(mlada misa) Bilogrivića, sv. Pričest kod Trapista i raz¬ 
govor s njima, te napokon, što je zaista ostavilo dubok 
dojam u meni, je nekakvo čuvstvo k Zori, koje me je do¬ 
velo do poljupca. Stare se rane otvaraju: Kako sam se 
amo-tamo šetao po mračnoj aleji, spopalo me je čuvstvo 
da bih je najradije bio zgrabio i izljubio. Sav sam bio iz¬ 
van sebe; i ona je takva bila. Osjetio sam daje i ona jedva 
čekala da to učinim, iako joj je samoj ta stvar bila nena¬ 
dana. Žensko je uvijek pasivno. Uvidio sam da žensko 
počne ljubiti kad joj se dade povod. Pričala mije o svojoj 
osamljenosti i o njenoj neprestanoj čežnji za ljubavlju, te 
za nekim koji bi je umio voditi. Bio bih spreman, da je 
uvedem u naš pokret, da tu nađe veselja i oduševljenja za 
rad. 



Prizor s talijanskog bojišta u Prvom svjetskom ratu 
(snimio Ivan Merz) 


U čovjeku je zaista ona težnja za ženom, pa zato 
neću ni zanijekati taj osjećaj. Čudno je samo to, da je to 
isti osjećaj koji sam gajio prema Gretici, pa sam ga pre¬ 
nio na Zoru. Upravo to pokazuje da za ljubav treba daje 
nešto živo, tjelesno. Još nisam stalan na koju ću stranu; 
ili ostati Greti vjeran i s njom nadalje voditi duševnu 
vezu. Neću za sada ništa poduzimati, pustit ću neka se 
razvijaju događaji po miloj volji; glavno je samo sačuvati 
moralnu neovisnost. 

Zar je svrha života uživati, popustiti strasti? 

Zingarella , 18. V. 1917. 20 g. i 5 mj. 

Što je život? Neki dan je jedan ležao kod groblja, 
izvrnuo se i leži kao klada. Kano da živio nije. Zar je 
onda svrha života uživati, popustiti strasti? Čudna li smi¬ 
sla, kad smrću sve to nestaje. Zašto je u meni toliko 
težnje za usavršavanjem samoga sebe, za zbliženjem s 
Onim najvećim, zašto neka nadnaravna sila uvijek govori 
posti, ne jedi previše, budi nadčovjek? 

Želim prodrijeti u misterij života 

Na ratištu 1917. g. 

Ivan je na ratištu , u punom jeku borbi i raznih trpljenja što ga donosi život na fronti. Ipak uspijeva naći 
vremena za čitanje , razmišljanje i vođenje dnevnika. Ostavio nam je dragocjene zapise iz tih dana u kojima je 
još više pročišćavao svoj pogled na život i svoj odnos prema njemu. 


Gledajući mrtve na fronti zaključuje: 
askeza je jedini pravi životni postupak 

Zingarella, 22. VI. 1917. 20 g. i 6 mj. 

Gledao sam oko 10 mrtvaca što su poginuli kod 
ovih zadnjih bojeva. Leže pokriveni “zeltovima”; dobro 
se razaznaje da su trupla, nekoja bez noge, nekoja bez 
glave. Jednome je provirivala žuta noga, kojoj je koža 
poput pergamene izmežurana. Eto, to je život. Neću sen- 
timentalizirati, jer je to slabost, ali je to najkruća zbilja 
koja dovikuje: Ne daj se, pobijedi smrt! Krist nad ovim 
lebdi: “Tko bude u me vjerovao, neće znati što je smrt”. 
Askeza, promatranje života i rad jedino u tom smjeru, 
bez ikakvih koncesija “ovoj” zemlji, jedini je pravi život¬ 
ni postupak. 

Bože, prožmi moju prirodu atomima vječnosti! 

Monte Rasta , 9. IX. 1917. 20 g. i 9 mj. 

Svete Euharistije nema. Živim ovdje kao poganin 
ili kakva zvijer. Kao da Agnus (Jaganjac) više nije u sre¬ 
dištu kozmosa, kao da Ga uopće nema. Bože, Tješitelju, 
dođi da moju prirodu prožmeš atomima vječnosti, pa da 
tako sličniji Tebi razumijem tijek bivovanja. 

Tužno sjećanje na prvu ljubav nakon Gretine smrti 

Monte Rasta , 5. X. 1917. 20 g. i 10 mj. 

Draga Greta! Danje kišovit. Ja sjedim u svojoj po- 
lutamnoj sobi. Obuhvaća me turobnost. Uzeo sam olov¬ 
ku i pokušao sam napisati Tvoje ime, koje već godinama 
nisam napisao. Greta Teschner! Što sve sadržava ovo 
ime: Koliko se uspomena koje paraju srce, veže na melo¬ 
diju ovih riječi! Preda mnom se opet pojavljuje Tvoja 
plava kosa i Tvoje lice, tako puno života i zdravlja. Mi ni¬ 
smo znali što je to ljubav. Nikad nije ta riječ prešla preko 
naših ustiju. Ali kad sam nejasno saznao da si Ti teško 
bolesna, proveo sam noć u molitvi. Molio sam Boga da 
Te ostavi na životu, a drugog dana saznao sam da si već 
bila mrtva. Mrtva! Tecite, suze, tecite u vječnost, jadikuj, 
dušo, pecite oči - Gretica je mrtva. Ona leži na krevetu 
nepokretna. Moja zaručnica. Onda su je odnijeli na 
groblje. A kad sam nakon nekog vremena i ja došao ona¬ 
mo, našao sam na križu napisane tužne i strašne riječi: 
Greta Teschner. Mene još uvijek peku moje oči koje su 
pune suza. Sva se moja unutrašnjost uzdiže k Tebi, koja 
lebdiš iznad vidljivih svjetova. Sklad moje duše hoće da 
prijeđe u Tvoju. Tebe nema više ovdje, a približava se i 
moja starost. I moj će život proći i nestati. Nova poko¬ 
ljenja dolaze i prolaze, i našoj ljubavi neće ovdje više biti 
spomena, kao da nikad nije ni postojala. Tako ja i dalje 


ovdje životarim. Gone me želje, potkapa me borba i ne¬ 
stalnost. (Nastavak u sljedećem odlomku.) 

Narod bez religije spada u zoologiju 

Santa Maria , 18. XI. 1917. 20 g. i 11 mj 

Gledajući mrtvog Kunca, Hercegovca, kako je po¬ 
ginuo kod juriša, ranjene Talijane što uzdišu “o mia 
mamma”, a krv im se cijedi iz rane, postao sam bolji 
uvidjevši da život nije ništa, da se sav smisao sastoji u du¬ 
hovnosti - samostanske misli, težnja za samostanskim 
životom, gdje čovjek živi s Bogom, koji je uvijek neprom¬ 
jenljiv i realan. Slava, medalje, budalaština su. Poniz¬ 
nost, samozataja, šutnja i dobra djela jedina su realna 
sada i nakon smrti. 

Virgo Maria, adiuva nos. (Djevice Marijo , pomozi 

nam!) 

Započeti novi preporođeni život 

Rat ide prema kraju. Ivan ozbiljno razmišlja o svojoj 
budućnosti , što će biti u životu. Do mnogih novih spoznaja 
došao je tijekom boravka na ratištu. Premda će biti još ko¬ 
lebanja i kušnji Ivan je jasno shvatio da samo život po 
načelima kršćanske vjere ima smisao. Upravo iskustvo rata 
proizvelo je kod mladoga Merza temeljito obraćenje Bogu i 
katoličkoj vjeri kojoj nakon rata posvećuje cijelo svoje biće. 
U tome smislu posebno je važan odlomak iz Ivanova dnev¬ 
nika od 5. II. 1918. u kojem donosi ozbiljne odluke za svoj 
budući život nakon svega onoga što je u ratu doživio. 

Bludni grijeh uništava egzistenciju 
duševnog čovjeka 

Beč , 11. IV. 1918. 21 g. i4mj. 

Noćas bijah svjedokom jedne grozne stvari. Već 
sam ležao u “postelji” kada u obližnju sobu dovede jedan 
čovjek prostitutku koja se je ponajprije smijala, čuli su se 
neprestani poljupci, a onda skoro dođe do sloma. Ona je 
tržila više od 40 kruna. Bi nešto prepirke, onda opet 
započe plaćeni smijeh, plaćeni poljupci i druge stvari... U 
meni se je - bio sam radoznao (grijeh!!!) uzburkala krv i 
priznajem da još ni izdaleka nisam umrtven. No to 
uzbuđenje je za čas prestalo kada sam iz govora i glasova 
osjetio onaj grozni položaj u kojem se nalazi prostitutka, 
gdje sama kaže da od nečega mora živjeti. Kod prepirke 
bila je ozbiljna (imala je djetinji glas), a kad joj je obećao 
plaću, počela se opet smijati - no nije to bio raskalašeni 
smijeh, nego više tužan i prisiljen. A čulo se je kako ne¬ 
prestano - kao kakva strojna puška - cmaka, i tu i tamo 
nešto besmisleno progovara, da sam osjetio onu duševnu 
prazninu koja vlada u onoj sobi, ono nešto ne-zajed- 

Prizor s talijanskog 
bojišta u Prvom 
svjetskom ratu 
(snimio Ivan Merz) 


ničkog sa životom, ono odcjepljenje, crnilo, bezbojnost. 
Ne mogu opisati tu za me sasvim novu predodžbu; naj¬ 
lakše je izražavam tako da sam osjetio grozotu gdje se 
odigrava jedna gigantska čovječja tragedija u naravi, u 
životu (ne na pozornici), koja uništava egzistenciju 
duševnog čovjeka, koja ga iz nepregledne visine 
čovječjeg dostojanstva titanskom snagom baca u besmi¬ 


slenost, ne-razum, gdje stvara nov pojam, koji više nije ni 
u kakvoj vezi s čovjekom. Najradije bih bio pozvao dje¬ 
vojku sebi, da joj bar nekako pomognem. Netko mi reče 
da se tu odigrava veliki smisao prirode, daje to ljubav, je¬ 
dan veliki životni princip ili slično! Duševno je to siro¬ 
maštvo, praznina, grijeh. Izvanbračni cohitus (spolni od¬ 
nos) s bračnim općenjem nema u sebi ništa zajed¬ 
ničkoga. Kod prvoga nedostaje svaka duševnost. Čovjek 
postaje samo zvijer. 

Pozitivan duhovni ishod boravka u ratu na fronti 

Pod konac rata pisao je Ivan ocu s fronte ove zna¬ 
menite riječi: 

Zahvalan sam Bogu što sam sudjelovao u ratu, jer 
me je rat naučio mnogomu što ne bih nikada inače spoz¬ 
nao. Želim živo da opet postanem slobodan i da uskla¬ 
dim svoj život prema onome što sam spoznao da je pra¬ 
vo. (Pismo ocu s fronte 23. VIII. 1917.) 

Do kakvih je saznanja Ivan došao za vrijeme rata u 
susreta sa svakodnevnim trpljenjem , te živeći neprestano u 
smrtnoj opasnosti, pokazao je njegov daljnji život. Mnogo 
toga dade se zaključiti iz njegova dnevnika , gdje se jasno 
opaža da su Bog i katolička vjera od sada stupili na prvo 
mjesto u njegovoj duši. 



Ljudska ljubav - slika ljubavi Krista prema Crkvi 

Zapovjednik rudnika Maslovare, studeni i prosinac 1918. g. 

Prvi svjetski rat je završio. Austrougarska monarhija se raspala. Ivan se vraća s ratišta kući u Banju Luku. 
Njegov nazor na svijet je promijenjen. Na prvom mjestu u njegovoj duši jest Bog i katolička vjera. Po dolasku u 
Banju Luku Ivan se stavio na raspolaganje Narodnom vijeću , koje ga kao časnika šalje za vojnog zapovjednika 
u bosanski rudnik Maslovare da smiri nezadovoljne rudare. Ondje s uspjehom obavlja zadatak i ostaje nekoli¬ 
ko tjedana. Usput čita i vodi dnevnik. Iz tih zapisa u dnevniku vidi se kako je Ivan već duboko ušao u svijet vjere. 
U siječnju Ivan polazi u Beč i nastavlja studij književnosti na Bečkom sveučilištu. 


Jedva sam se svladao da ne poljubim neku 
učiteljicu 

Maslovare, 21. XI. 1918. 21. g. ili mj. 

Jedva sam se svladao da ne poljubim neku učitelji¬ 
cu Irmu, s kojom sam se dovezao iz Banje Luke. Držao 
sam da sam već u tom pogledu čvrst; a ono žensko nepo¬ 
stojano ponašanje, hodanje amo-tamo, približavanje, 
micanje usnama, zatim govor u isprekidanim riječima, 
sve je govorilo: Dođi, poljubi, zagrli me. Nije mnogo fali¬ 
lo i Božjom pomoću sam se svladao. Kasnije sam joj 
točnije promatrao lice, sjaj nosa, tanke plave žilice iznad 
nosa, fino zagasita boja ispod očiju; sve odavaše da njena 
duša nije djevičanska, da je prošla dosta studentskih 
cmakanja. U svemu tome je bilo dosta grijeha i već zli sni 
iza toga odavahu tragiku ovoga grijeha. Pomišljao sam 
osim Boga i na Zoru, pa sam uvjeren da bi ona mnogo 


junačnije odbila takvu napast. Inače sam izgubio dosta 
nutarnjeg veselja koje je najbolji dokaz za Milost Božju. 

Sveci - svjetla stvorenja, puna veselja i sreće, 
idealna bića 

Maslovare, 23. XI. 1918. 21 g. i 11. mj. 

Oh, idealan život! Koliko li borbe, koliko li 
traženja kod starih kulturnih naroda za idealom života; 
kolike li blizine Istini kod Platona, Aristotela i kolikih li 
grješaka. I mi moramo biti sretni i presretni, jer imamo 
Kršćanstvo sa svojom legijom svetaca - Krista izuzim- 
ljem, jer je odviše visok - koji u najšarolikijim zgodama 
predstavljaju ideju života, koja u sebi dosiže visinu har¬ 
monije s cijelim makrokozmom, tako da im se sve poko¬ 
rava, kao i prvom Adamu. 

Rafinirana erotika - jedina realnost za 
dekadentnu poeziju 

Maslovare, 17. XII. 1918. 22 g. 

Prikaz i analiza djela »Les caprices de Marianne« od 
A. de Musseta. 

U ovoj drami su dva prastara literarna motiva: 
Ljubav k mladoj ženi što ima starog muža i motiv plahog 
ljubavnika. Etički nedostaci i odviše subjektivno 
shvaćanje umjetnosti utjecahu i na ovo djelo, pa zbog 
toga ono poput ostalih spomenutih djela ne čini harmo¬ 
nične cjeline. 

Da, to je moderna žena, koja bez ikakve ideologije 
instinktivno (tj. grješno) živi. Ta žena nije uvrštena u broj 
ljudi koji nešto pridonose kulturnom razvitku; to je ona 
kroz vjekove izrabljena i potisnuta žena, koja je jedino 
bila stvar ljubavi i užitka, a nikada razumno biće - čovjek. 
To je ljubavnica, što je centar dekadentne poezije svih 
vjekova, a i Musset nije imao snagu duha da se izdigne 
nad vremenitost i poput Sofokla, Dantea, Shakespearea 
i Goethea, uoči ono što ženu čini čovjekom i ženom. 

Iskrivljena slika ljubavi i braka 

Maslovare , 20. XII. 1918. 22 g. 

Prikaz komedije »On ne badine pas avec l’amour« 
(Ne šali se s ljubavlju) od A. de Musseta. Naglašavajući 
kako je Musset apsolutizirao ljubav k ženi i od te ljubavi 
načinio svojevrsnu religiju , Merz nastavlja kritičku analizu 
djela i njegova sadržaja: 

Ali upravo je tu Musset zastao i u tome se pokazu¬ 
je silna jednostranost pjesnikova: On u poeziji nije nika¬ 
da nastojao riješiti problem braka. Svi brakovi u njego¬ 
vim dramama su samo vanjska društvena forma, i svi bra¬ 
kovi, koje nam prikazuje ili o kojima se govori bez djece 
su. Čudno da seje Musset upravo ovdje zaustavio; zar je 



on upotrebljavao umjetna sredstva, da se ne porode dje¬ 
ca iz njegovih ljubavi? Nevjerojatno bi to bilo za idealizi¬ 
rano shvaćanje njegove ljubavi, ali dijete je realan fakt 
koji on jamačno nije mogao nikako uklopiti u svoju filo¬ 
zofiju ljubavi. Zbog toga o tome nema nigdje ni spome¬ 
na; i dokazuje nedostatnost njegove filozofije. 


U meni je plamen za beskrajnim visinama 

Nastavak studija u Beču i Parizu, 1919. do 1922. g. 


U siječnju 1919. Ivan polazi u Beč i nastavlja ondje studij književnosti. Kroz to vrijeme u dnevnik je zapi¬ 
sivao uglavnom analize književnih djela koja je čitao, te kritiku raznih kazališnih predstava i koncerata koje je 
pohađao. Usput je zabilježio i koji osvrt na politička zbivanja u novonastaloj državnoj tvorevini kraljevine Srba, 
Hrvata i Slovenaca. U dnevniku nam ostavlja dragocjene zapise kroz koje možemo vidjeti stanje njegove duše 
koja je već sva prožeta Bogom i teži prema svetosti. Ljetne praznike Ivan provodi u Banjoj Luci. Toga ljeta Iva¬ 
novi su se roditelji preselili u Zagreb te tako i on od sada postaje Zagrepčanin. Zanimljiva su Ivanova zapažanja 
i analize raznih osoba i tadašnjih zbivanja koja prati. Ivan više nema mnogo osobnih problema na moralnom 
području. Promatranje ljudske ljubavi i spolnosti, te analize djela pod tim vidom, postaju sve zreliji. U tom raz¬ 
doblju Ivan objavljuje i prvi svoj tiskani članak u javnosti pod naslovom »Novo doba« kojim započinjemo pri¬ 
kaz ovog razdoblja Ivanova života. 


Novo doba 

Nastavkom studija u Beču Ivan se aktivno uključuje 
u rad katoličkog društva hrvatskih studenata koje je nosilo 
naziv »Hrvatska«. U tom društvu Ivan vrši službu tajnika i 
često drži predavanja. Predavanje koje je održao u veljači 


1919. g., duboko se dojmilo svih nazočnih. U njemu je Ivan 
sažeo svoje iskustvo boravka u ratu i spoznaje do kojih je 
ondje došao, napose o važnosti njegovanja duhovnog živo¬ 
ta. To je predavanje objavio kao prvi svoj tiskani rad pod 
naslovom »Novo doba« u đačkom časopisu »Zora-Luč« 


125 





Akademsko društvo hrvatskih katoličkih studenata 
«Hrvatska» u Beču 1919.g. Merz u gornjem redu 
drugi zdesna. 


1918.11919. br. 9-10 , str. 210-214. Donosimo ovdje samo 
nekoliko izvadaka. 

Čovjek je silno slab i bez tuđe pomoći ne može 
ništa. Zato je On iz vječnosti stupio u historiju i postavši 
središtem cijeloga makrokozmosa dao nam je Sebe, da 
nas tjelesno i duševno preporodi. Ne zaboravimo na tu 
neizmjernu ljubav i posvetimo veću pažnju maloj bijeloj 
Hostijici, koja osamljena na nas čeka u studenim crkvica¬ 
ma. Oslobađati duh od vremenitosti i nezaslijepljenim 
pogledom promatrati razvijanje života imao bi biti cilj 
novih ljudi. Borba za savršenošću, askeza, mora biti naš 
svagdašnji kruh. Ona nam otvara nutarnje vidike, stvara 
od nas nesebične ljude, podržava u nama borbu sa zlim i 
daje nam snage da ne podlegnemo. Uslijed sasvim novih 
prilika koje nastaše tijekom ovoga rata, pojaviše se u 
našem javnom životu mnoge trzavice. Duh slabosti je 
ušao u naše redove. Zaboravismo na kozmopolitizam 
Crkve i na njezin kroz vjekove izgrađeni politički pro¬ 
gram koji se jedino temelji na Kristovom nauku. Mora¬ 
mo zato svu našu pažnju posvetiti odgoju samih sebe i 
studiju katolicizma, koji mi, na žalost, ne poznajemo ni 
malo bolje od kakvog pučkoškolca. Stvoriti velike ljude 
cilj je svenarodnog katoličkog pokreta. 

Zaslužiti neizmjernu Kristovu ljubav 

Zagreb, 26. IX. 1919. 22 g. i 9 mj. 

Jučer je bio najznamenitiji dan u mome životu. 
Obavio sam devetu svetu Pričest na slavu Presv. Srca Isu¬ 
sova i vjerujem da ću gledati dubine Presv. Trojstva. Ne¬ 
izmjernu ovu ljubav Kristovu moram barem nekako ov¬ 
dje zaslužiti, pa ću s Božjom pomoću gledati da što 
snažnije nastavim djelo posvećenja. 

Ljudska ljubav - slika ljubavi Krista prema Crkvi 

Beč, 10. X. 1919. 22 g. i 10 mj. 

Zanimljiva su romantička pisma, osobito pisma 
Dorothee Veith i Caroline Bohmer Schlegel. Iz ovih se 


može studirati bit ljubavi. U njihovim, ženskim dušama 
projicirana je slika ljubavnika. One žive u idejama svojih 
ljubavnika, misle i zaključuju kao i oni. On njih diže na 
svoju razinu i u njihovim dušama vidi svoje produkte, 
vidi sam sebe. Upravo mi ova pisma potvrđuju nauk 
Crkve koja veli, daje brak (ljubav) odnos između Krista i 
duše (Crkve). Krist po Milosti projicira svoju narav u 
čovječjoj duši, diže je na svoju razinu, prožimlje je svo¬ 
jom slikom, ogledava se u njoj i ljubi je neizmjerno. 
“Alles Vergangliche ist nur ein Gleichnis” (Sve prolazno 
je samo jedna usporedba). 

U menije plamen za beskrajnim visinama 

Beč, 12. V. 1920. 23 g. i 5 mj. 

Duševno sam najproduktivniji kada svladavam ot¬ 
pore ili kada trpim. Do sada sam trpio i svladavao otpore 
(rat, glad), jer me je Providnost postavila u taj položaj. 
Tada sam rado trpio. No nisam se još dovinuo do te visi¬ 
ne da svojevoljno izaberem put savršeniji: put trpljenja. 
Ako svoj život pravo analiziram, to ne trošim mnogo više 
energije za svladavanje samoga sebe, negoli recimo 
obični liberalci. Popeo sam se na stanovitu visinu i sada 
me sila ustrajnosti na ovoj drži. Ali, u meni je plamen za 
beskrajnim visinama; žar za nepomućenim grljenjem 
Sina i Oca i Duha, a do toga se dolazi samo disciplinira¬ 
nim, taktičkim svladavanjem samoga sebe. 

Ne bi li bilo moguće ne misliti nikada na jelo, ne 
zasititi se sasvim kod ručka, spavati samo 6 sati, primati 
dnevno Sv. Pričest, gimnasticirati dnevno i uza sav gubi¬ 
tak energije, koji se u ovo utroši, učiti sistematski još jed¬ 
no 10 sati dnevno i postati u znanosti čovjek vrstan. Sv. 
Katarino Sienska, moli se da dobijem željeznu volju! 

Filozofija sreće 

Uz svoj studij Ivan je u Parizu živio intenzivnim du¬ 
hovnim životom koji se nije bio svidio njegovim roditelji¬ 
ma, te su se bili zabrinuli i to su mu izrazili i u pismima. U 
Ivanovim odgovorima sačuvale su nam se njegove misli, iz 
kojih se vidi kako je već potpuno uronio u svijet vjere i svu 
je stvarnost promatrao Božjim očima. Iz toga razdoblja 
potječu i njegove poznate pariške odluke kojima se uspin¬ 
jao prema kršćanskoj svetosti, a donosimo ih na dmgom 
mjestu. 

Najbolje sredstvo da okušamo snagu kršćanstva 
jest pustiti da na nas djeluje Kristov život kako nam ga 
prikazuje Evanđelje i liturgija. (Pismo ocu, Pariz, 21. I. 
1921.)... U tome leži filozofija sreće: valja postaviti 
težište svih naših želja u onaj svijet, sebe posve zaboraviti 
radeći za Našega Gospodina Isusa Krista, koji je jedini 
vječan. (Pismo ocu, Pariz, X. 1921.) 

Upotrijebiti sve energije da spasimo duše 

Ako naime vjerujemo u apsolutno Božanstvo, 
tada nema slučaja (Lk 12,1-8). Moramo dakle činiti uvi¬ 
jek volju Božju i ako On hoće da gladujemo, gladujmo; 
ako On traži da damo sebi glavu odsjeći, recimo: hvala 
Bogu! Osim toga valja znati da dragi Bog nikada neće 
natovariti na čovjeka onaj teret koji ne bi mogao podni¬ 
jeti.... Pošto smo tako sretni da znamo da je ovaj život 

vrlo kratka faza i da ćemo zatim biti u vječnome nebu, 
budimo junački, žrtvujmo sekundu ovoga života da 
uđemo u beskonačno nebo. Molim javite mi svaku opo¬ 
zicionu misao, da tako uzmognemo u međusobnom na¬ 
stojanju za ovo dvadeset-trideset godina, što nam je 
možda biti na zemlji, upotrijebiti sve naše energije da 
spasimo naše duše i što više duša naših bližnjih... (Pismo 
roditeljima , Pariz, 9. X. 1921.) 

Cijeli moj život kreće se oko Krista Gospodina 

Znadeš da me je život na sveučilištu u Beču, onda 
rat, studij i napokon Lurd, potpuno uvjerio o istinitosti 
katoličke vjere i da se zato cijeli moj život kreće oko Kri¬ 


sta Gospodina. Ti me ne smiješ krivo shvatiti i sebi pred¬ 
staviti da znači jedno te isto vjerovati i žalostan biti. 
Upravo je protivno istina. Gospodinu se mora s veseljem 
služiti i veseliti se neobično lijepoj prirodi, sreći obi¬ 
teljskog života i svim ostalim darovima. (Pismo majci, 
Pariz, 20. X. 1921.) 

Katolička je vjera moje životno zvanje 

Katolička je vjera moje životno zvanje i mora to 
biti svakom pojedinom čovjeku bez iznimke. Budući da 
je ovaj život samo kratka priprava za vječnost, to je na¬ 
ravno da sav naš rad ide za tim. Jedan se ženi da dobavi 
nove stanovnike neba, drugi je osim toga novinar i širi 
istinu, jedan je željezničar i pridonosi brzom širenju 
Kraljevstva Božjega, itd. (Pismo majci iz Pariza, 
6X1.1921.) 

Sve sile života usredotočiti prema drugom životu 

Treba sve sile ovoga života usredotočiti prema 
životu koji slijedi nakon boravka na zemlji. Najbolja 
upotreba vremena jest kontemplacija o Bogu i o objav¬ 
ljenim istinama. Priroda je slaba, ona nas odvraća od 
našeg određenja. Duh mora postati apsolutni gospodar, 
on mora zatomiti najmanji pokret naravi koji bi htio za¬ 
priječiti da se ravno slijedi jedini cilj života. Takav čin 
volje proizvodi trpljenje. Treba stoga trpjeti, treba se 
svladavati.... Svetac je čovjeku središtu stvaranja koji sve 
usmjeruje prema Bogu. (Duh. vježbe u isusovačkom sa¬ 
mostanu Manrese, Clamart - Pariz, 4. VII. 1921.) 



Pogleda na Pariz gdje je Merz studirao od 1920. do 1922. 


U sljedećim svescima donosimo: Tekstove i misli Ivana Merza iz njegove zrele 
dobi, izjave suvremenika i osoba koji su ga poznavali, mišljenja današnjih mladih, 
uslišanja i zahvale, neke od pjesama spjevane njemu u čast itd. 


Preporučamo: Sačuvajte sve brojeve ovih materijala da ih možete uvezati. U planu 
je još nekoliko svezaka. S posljednjim sveskom tiskat ćemo i korice za lakši uvez. 
Ovi materijali će uvijek dobro doći za upoznavanje i aktualiziranje poruke koju nam 
Bog upućuje preko svetoga života Ivana Merz. 

